**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 29 Ιουλίου 2021, ημέρα Πέμπτη και ώρα 16.15΄, στην Αίθουσα **«Προέδρου Δημητρίου Γεωργ. Παπασπύρου» (150)**, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Βασιλείου Διγαλάκη, με θέμα ημερήσιας διάταξης, «Συζήτηση και ενημέρωση των μελών της Επιτροπής μετά από πρόταση του Προέδρου της, σύμφωνα με το άρθρο 32 παρ. 6 του Κανονισμού της Βουλής, με θέμα: «Παιδεία στα Μέσα Ενημέρωσης: Παραπληροφόρηση και Ψευδείς Ειδήσεις (Fake News)». *Η εν λόγω συνεδρίαση αποσκοπεί στην ανάδειξη του ιδιαίτερα σημαντικού αυτού θέματος, μέσω και της συμμετοχής και της κατάθεσης απόψεων από προσκεκλημένους ειδικούς/εμπειρογνώμονες, καθώς και στην εξαγωγή χρήσιμων συμπερασμάτων τόσο για τα μέλη της Επιτροπής όσο και για το ευρύτερο σύνολο των βουλευτών και της κοινωνίας.*

Την Επιτροπή ενημέρωσαν οι κ.κ. Renee Hobbs, Professor at the University of Rhode Island, Παύλος Τσίμας, Δημοσιογράφος, Μιχαήλ Μπλέτσας, Ερευνητής και Διευθυντής Πληροφορικής στο Media Lab του ΜΙΤ, Νικόλαος Παναγιώτου, Αναπληρωτής Καθηγητής Τμήματος Δημοσιογραφίας και Μ.Μ.Ε. στο Α.Π.Θ., Χρύσα Λάζου, Εκπαιδευτικός Δευτεροβάθμιας Εκπαίδευσης, Μαρία Αντωνιάδου, Πρόεδρος της ΕΣΗΕΑ και Ιωάννης Αντωνίου, Πρόεδρος του Ινστιτούτου Εκπαιδευτικής Πολιτικής (ΙΕΠ).

Στη συνεδρίαση της Επιτροπής παρέστησαν ο Πρόεδρος της Βουλής, κ. Κωνσταντίνος Αν. Τασούλας, η Υπουργός Παιδείας και Θρησκευμάτων, κυρία Νίκη Κεραμέως, ο Υφυπουργός Παιδείας και Θρησκευμάτων, κ. Άγγελος Συρίγος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αυγερινοπούλου Διονυσία – Θεοδώρα, Ρουσόπουλος Θεόδωρος, Διγαλάκης Βασίλειος, Καλλιάνος Ιωάννης, Καραμανλή Άννα, Κατσανιώτης Ανδρέας, Κοντογεώργος Κωνσταντίνος, Κωτσός Γεώργιος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Πλεύρης Αθανάσιος, Ράπτη Ελένη, Σκόνδρα Ασημίνα, Στυλιανίδης Ευριπίδης, Αμανατίδης Ιωάννης, Γκαρά Αναστασία, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Μάρκου Κωνσταντίνος, Μωραΐτης Αθανάσιος (Θάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεγκέρογλου Βασίλειος, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Ασημακοπούλου Σοφία - Χάιδω, Μπούμπας Κωνσταντίνος, Αδάμου Κωνσταντίνα και Σακοράφα Σοφία.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Πρόεδρε, κυρία Υπουργέ, κυρίες και κύριοι συνάδελφοι, αξιότιμοι προσκεκλημένοι, ξεκινά η συνεδρίαση, με τη συζήτηση και ενημέρωση των μελών της Επιτροπής, σύμφωνα με το άρθρο 32 παρ. 6 του Κανονισμού της Βουλής, με θέμα: «Παιδεία στα Μέσα Ενημέρωσης: Παραπληροφόρηση και Ψευδείς Ειδήσεις (Fake News)».

Τα τελευταία χρόνια, κυρίες και κύριοι, βλέπουμε ότι η κοινωνία μας, οι πολίτες, ενημερώνονται όλο και περισσότερο από το διαδίκτυο, παρά από άλλες πηγές πληροφόρησης.

Στην Ελλάδα, ειδικά, περισσότερο από ό,τι σε άλλες χώρες της Βορείου Ευρώπης, το διαδίκτυο παίζει μεγαλύτερο ρόλο στην ενημέρωση των πολιτών και, αντίστοιχα, οι πολίτες φαίνεται να δείχνουν μικρότερη εμπιστοσύνη, σε παραδοσιακά μέσα ενημέρωσης και να χρησιμοποιούν το διαδίκτυο. Μάλιστα, τελευταία, αυτό γίνεται και μέσω Smartphones και όχι μέσω διαδικτύου, μέσω ηλεκτρονικού υπολογιστή, με αποτέλεσμα η έκθεση των πολιτών στις ειδήσεις να γίνεται, διαγωνίως, γρήγορα, κοιτώντας μόνο τίτλους και αυτό έχει σημαντικά αρνητικά αποτελέσματα.

Βλέπουμε, λοιπόν, και ιδιαίτερα στις σημερινές συνθήκες της πανδημίας, ότι η παραπληροφόρηση, οι ψευδείς ειδήσεις βρίσκουν «ευήκοα ώτα» και σε μια στιγμή, που η κοινωνία μας θα έπρεπε να είναι ενωμένη, προκειμένου να αντιμετωπίσει αυτόν τον θανάσιμο εχθρό, παρατηρούμε συμπολίτες μας να αρνούνται να εμβολιαστούν, γιατί η πληροφόρηση, την οποία παίρνουν, προέρχεται από μη ειδικούς, προέρχεται, πολλές φορές, από κακόβουλες πηγές, χωρίς οι πηγές αυτές να έχουν ελεγχθεί, με σημαντικά αρνητικά αποτελέσματα. Θα έχουμε την ευκαιρία, κατά τη διάρκεια της συζήτησης, να ακούσουμε περισσότερα και από τους ειδικούς, που έχουν προσκληθεί.

Ήθελα να πω, πριν δώσω το λόγο στον Πρόεδρο της Βουλής και στην κυρία Υπουργό, ότι η αντιμετώπιση αυτού του φαινομένου, σύμφωνα με την Έκθεση των ειδικών εμπειρογνωμόνων της Ευρωπαϊκής Επιτροπής, πρέπει να είναι πολυδιάστατη.

Αφορά στον κατά κάποιο τρόπο έλεγχο στο διαδίκτυο. Το διαδίκτυο, να θυμίσω, από τη φύση του δημιουργήθηκε, ως ένα μέσο, το οποίο είναι ελεύθερο στην πρόσβαση από όλους. Άρα, είναι δύσκολο και να ελεγχθεί.

Την ανάπτυξη εργαλείων, που θα βοηθήσουν τους πολίτες και θα είναι διαθέσιμα στους πολίτες, για να αντιμετωπίσουν και να ελέγξουν την εγκυρότητα των πηγών και τις πληροφορίες, που φτάνουν σε αυτούς, αλλά κυρίως την εκπαίδευση και το γραμματισμό στα μέσα ενημέρωσης.

Ως Επιτροπή Μορφωτικών Υποθέσεων, εκεί που θα εστιάσουμε σήμερα, είναι στο τι μπορούμε να κάνουμε, για να βελτιώσουμε την εκπαίδευση και τον γραμματισμό στα μέσα ενημέρωσης, για να μπορέσουμε έτσι, να έχουμε μία κοινωνία από πολίτες, οι οποίοι θα είναι περισσότερο «ανθεκτικοί» στην παραπληροφόρηση.

Και να κλείσω αυτήν την εισαγωγική τοποθέτηση, λέγοντας ότι σύμφωνα με μία άλλη έρευνα, που έχει γίνει και αφορά στην ανθεκτικότητα των χωρών, στην παραπληροφόρηση, το media literacy index, δυστυχώς, η χώρα μας βρίσκεται στην 27η θέση, σε 35 ευρωπαϊκές χώρες και επομένως, υπάρχει έδαφος και πρέπει να γίνει συντονισμένη προσπάθεια, για να βελτιωθούμε σε αυτό και για να μπορέσουμε να έχουμε μια κοινωνία, που να είναι πιο ανθεκτική στην παραπληροφόρηση και στα Fake News.

Κύριε Πρόεδρε, έχετε τον λόγο.

**ΚΩΝΣΤΑΝΤΙΝΟΣ ΑΝ. ΤΑΣΟΥΛΑΣ (Πρόεδρος της Βουλής):** Κυρίες και κύριοι συνάδελφοι, εκλεκτοί καλεσμένοι, ήθελα να σας πω ότι οι Διαρκείς Επιτροπές δεν ασχολούνται μόνο με την προετοιμασία της νομοθέτησης, η οποία οδηγείται, μετά από τις Επιτροπές, στην Ολομέλεια και εν συνεχεία, στην Εφημερίδα της Κυβερνήσεως. Bάσει του Κανονισμού, όπως σας είπε και ο κύριος Διγαλάκης, μπορούν οι Διαρκείς Επιτροπές να ασχολούνται και με συναφή θέματα με την αρμοδιότητά τους και μάλιστα, είναι δυνατόν αυτή η ενασχόληση να οδηγηθεί και σε ευρύτερη συζήτηση στην Ολομέλεια, εάν κριθεί ότι η βαρύτητα του θέματος το καλεί.

Προφανώς, παρά την ασφυξία, που υφιστάμεθα, τους τελευταίους πολλούς, δυστυχώς, μήνες με τον κορωνοϊό και τα μέτρα, που παίρνουμε, ως Βουλή και την έλλειψη κατάλληλων χώρων, είναι αξιέπαινη η πρωτοβουλία σας, του κυρίου Διγαλάκη και των συνεργατών του, να συζητήσετε για ένα απολύτως επίμαχο θέμα, που έχει σχέση με την παραπληροφόρηση και την τεχνολογική διευκόλυνση, πλέον, την απίστευτη τεχνολογική διευκόλυνση της παραπληροφόρησης και την επίδραση, που έχει αυτή στη δημόσια σφαίρα.

Σας μοιράσαμε και μια έκδοση, που έκανε πρόσφατα η Βουλή των Ελλήνων, για μια σχετική ημερίδα, που είχε γίνει το Δεκέμβριο του 2018, επί Προεδρίας του κυρίου Βούτση, που έχει πολύ ενδιαφέροντα θέματα, τρία χρόνια πριν, περίπου πάνω στο σημερινό μας θέμα.

Για να παρηγορηθούμε λίγο, θα σας πω ότι αυτό το θέμα της παραπληροφόρησης δεν είναι σημερινό. Σημερινή είναι η αφάνταστη τεχνολογική του διευκόλυνση, που το κάνει πάρα πολύ εκτεταμένο.

Μία από τις πιο τραγικές και αποτρόπαιες αφηγήσεις του Θουκυδίδη είναι η περιγραφή του εμφυλίου πολέμου, στην Κέρκυρα, το 427 π.Χ., όπου οι Κερκυραίοι είχαν επιδοθεί σε έναν απίστευτο αδελφοκτόνο αγώνα, ο οποίος σχεδόν εξολόθρευσε το νησί και που οι δημοκρατικοί, με τους ολιγαρχικούς, είχαν οδηγηθεί, σε μια τερατώδη αλληλοεξόντωση, η βαρβαρότητα της οποίας περιγράφεται στο Θουκυδίδη.

Σε εκείνες τις περιγραφές, ο Θουκυδίδης λέει την περίφημη, φράση, που έχει σχέση με το θέμα μας ότι «και τὴν εἰωθυῖαν ἀξίωσιν τῶν ὀνομάτων ἐς τὰ ἔργα ἀντήλλαξαν τῇ δικαιώσει». Δηλαδή, κατήργησαν την έννοια των λέξεων και τη μετέτρεψαν, την παραποίησαν, ώστε να δικαιολογούν τις πράξεις τους και έχει και παραδείγματα, ότι η παράτολμη και παράφορη ανδρεία ονομάστηκε «τόλμη» - είναι εντυπωσιακή η παράθεση αυτών των διαστρεβλώσεων:

«Η ασυλλόγιστη τόλμη λογιζόταν γενναιότητα. Η προνοητική αυτοσυγκράτηση, δειλία. Η σωφροσύνη, ανανδρία και η σφαιρικότερη θεώρηση των πραγμάτων, ανικανότητα για δράση. Η ασυγκράτητη ορμή, αρετή και η προσεκτική εξέταση, προκειμένου να σιγουρευτεί ένα εγχείρημα, υπεκφυγή και όποιος κατέκρινε και κακολογούσε, λογιζόταν άξιος εμπιστοσύνης, ενώ εκείνος, που του έφερνε αντιρρήσεις, ήταν ύποπτος. Ένας ραδιούργος λογιζόταν έξυπνος, ενώ αυτός, που προνόησε, ώστε να μη χρειαστεί τίποτε από αυτά, θεωρούνταν διαλυτικό στοιχείο».

Αν κάνουμε ένα άλμα δυόμισι χιλιάδων ετών, θα δούμε ένα ενδιαφέρον βιβλίο, που έβγαλε, μεσούσης της δικτατορίας, ο Γεώργιος Ράλλης «Η αλήθεια για τους Έλληνες Πολιτικούς». Τα Fake News τότε ήταν από τη δικτατορία εις βάρος του πολιτικού κόσμου και ο Γεώργιος Ράλλης είχε το θάρρος, όχι στο διαδίκτυο, που δεν υπήρχε, αλλά με ένα βιβλίο, να αποκαταστήσει το κύρος του πολιτικού κόσμου, που εβάλετο, κατά τρόπο χυδαίο και αναληθή.

Πάμε τρία χρόνια μετά τη δικτατορία. Είχα έρθει, ως φοιτητής, στη Βουλή να παρακολουθήσω μία συνεδρίαση Αρχηγών Κομμάτων προ ημερησίας διατάξεως και άκουσα, πρώτη φορά, τότε, τον Αρχηγό της τότε Μείζονος Αντιπολιτεύσεως, τον Γεώργιο Μαύρο, να μιλάει για τις μεθόδους της λεωφόρου Madison. Η λεωφόρος Madison είναι ο δρόμος στην Αμερική, στη Νέα Υόρκη, όπου υπήρχαν όλες οι μεγάλες διαφημιστικές εταιρείες και είχε αρχίσει, ήδη, από τα μέσα της δεκαετίας του ΄70, η εισβολή της διαφήμισης στον πολιτικό λόγο, με όλες τις διαστρεβλωτικές και παραπειστικές εκδοχές, που μπορούσε να είχε αυτό.

Τελευταίο εμπειρικό κρούσμα αυτού του φαινομένου, νωρίτερα από τη σημερινή του τεχνολογική πανδαισία, στην οποία βρίσκεται, ήταν μία συναρπαστική ομιλία του Μίκη Θεοδωράκη, το 1985, σε μία παρουσίαση ενός θεατρικού έργου, που γιόρταζε τις 150 παραστάσεις. Ήταν γεγονός, ένα θεατρικό έργο να κάνει 150 παραστάσεις, όπου ο Μίκης Θεοδωράκης τότε, στο θέατρο Αμιράλ της οδού Αμερικής, είχε μιλήσει για την τέχνη και την τεχνολογία της πολιτικής και αυτό δεν ήταν ένα λογοπαίγνιο. Έλεγε, δηλαδή, ότι ένας μεγάλος κίνδυνος για την πολιτική, για την τέχνη της πολιτικής, δηλαδή, για την πραγματικότητα και για την πράξη είναι η τεχνολογία της πολιτικής, η οποία, με τις μεθόδους της τεχνολογίας της τότε και του μάρκετινγκ, επελαύνει και μετατρέπει τον πολίτη σε πελάτη και με όλες τις μεθόδους και τις ψυχολογίες τις διαφημιστικές και της παραπλάνησης μπορεί να τον διαβουκολήσει.

Και φτάσαμε στο σήμερα και στο άρθρο 32, παράγραφος 6 του Κανονισμού, που κάνετε χρήση εσείς σήμερα, για τα fake news, για τα οποία η πιο σύντομη ανησυχία, που έχω ακούσει είναι ότι, έτσι όπως πάμε, σε λίγο θα θυμόμαστε πράγματα, που δεν έχουν συμβεί.

Αυτό είναι το νήμα αυτής της δοκιμασίας της αλήθειας, που έρχεται από πολύ παλιά και που σήμερα έχει, επαναλαμβάνω, απίστευτα διευκολυνθεί και που χρήζει μιας αντιμετώπισης, η οποία να μην είναι χιμαιρική. Είναι πάρα πολύ δύσκολο αυτό το θέμα να αντιμετωπιστεί, γιατί, κατά βάσιν, η αντιμετώπιση είναι η παιδεία και η νηφαλιότητα και η καλώς εννοούμενη δυσπιστία, αλλά όλα αυτά έχουν προϋποθέσεις πάρα πολύ απαιτητικές, ενώ η προϋπόθεση της υπερβολής ή του ψέματος δεν έχει σχεδόν καμία απαίτηση.

Έβλεπα χθες, ένα επεισόδιο, που έγινε στη Ζάκυνθο, όπου ένας ιερέας, πολύ ευπρεπώς, είπε στο χριστεπώνυμο πλήρωμα, ότι «φροντίστε την υγεία σας, προσέξτε, εμβολιαστείτε» και ένας από όλους ξέσπασε, σε τέτοια έντονη διαμαρτυρία, με φωνές, που «θαύμασα», πού τη βρήκε τόση ένταση, μια ασύλληπτη ένταση ενός ανθρώπου να ωρύεται ότι «είναι αίσχος αυτή η σύσταση», ένας νέος άνθρωπος. Προφανώς, χωρίς να θέλω να επικρίνω ή να επαινέσω τις εκατέρωθεν στάσεις, αυτό που με ανησύχησε δεν ήταν η θέση του, ήταν το μένος του. Έχει δικαίωμα να έχει όποια θέση θέλει, αλλά το μένος, η οργή και η υπερένταση, που έδειξε, για αρκετά λεπτά, και το οποίο προφανώς, τροφοδοτείται από παραπληροφόρηση, ήταν εκείνο, το οποίο με εντυπωσίασε περισσότερο και απ’ τις απόψεις του.

Είμαστε, λοιπόν, σε ένα σημείο, που όλα αυτά έχουν διευκολυνθεί, αφάνταστα, που ένα μεγάλο μέρος της κοινής γνώμης είναι εκτεθειμένο, σε όλο αυτό τον καταιγισμό. Κάποιος, πολύ κυνικά, είπε ότι υπάρχει και μια παρηγοριά σε όλα αυτά, ότι είναι τέτοιος ο καταιγισμός, που τα χθεσινά ψεύδη εκτοπίζονται από τα σημερινά, άρα, μην ανησυχείς, δεν θα υπάρχει διάρκεια στη διαβουκόληση, αλλά αυτό, καταλαβαίνετε, είναι περισσότερο λογοπαίγνιο, παρά αντιμετώπιση του θέματος.

Χαιρετίζω την προσπάθεια της Επιτροπής Μορφωτικών Υποθέσεων να συσκεφθεί διακομματικά και ακούγοντας διακεκριμένους ανθρώπους της παιδείας και της δημοσιογραφίας, γι’ αυτή την περιπέτεια της αλήθειας, γι’ αυτή τη δοκιμασία της αλήθειας, που η τεχνολογία μάς έχει επιφυλάξει, είναι μια παρενέργεια, δεν θέλω να καταδικάσω προφανώς την τεχνολογία, έχει και πάρα πολλά οφέλη, έχει και τις παρενέργειές του, όμως αυτό, το οποίο το βιώνουμε με τα fake news.

Η οχύρωση, λοιπόν, του επαρκούς πολίτη, ο οποίος είναι επαρκής και καλώς εννοούμενα δύσπιστος, είναι η απάντηση σε όλο αυτό τον καταιγισμό. Το ερώτημα είναι πώς θα διευκολυνθεί αυτή η καλώς εννοούμενη δυσπιστία και η καλώς εννοούμενη άρνηση να δέχεται κανείς αμάσητα ό,τι κατά κόρον κυκλοφορεί, ό,τι τερατολογία, κατά κόρον κυκλοφορεί.

Είναι ένα δύσκολο αγώνισμα η ενημέρωση, δυσκολότατο, αλλά αξίζει τον κόπο να επιδιώξουμε να το βελτιώσουμε, δεν θα έλεγα να το επιτύχουμε, γιατί πάντα θα υπάρχουν κενά. Θεωρώ, πως η σημερινή συνεδρίασή σας είναι μία συμβολή σε αυτόν τον, ελπίζω, όχι σισύφειο, αγώνα για την αναχαίτιση, δεν τολμώ να πω αντιμετώπιση, για την αναχαίτιση της παραπληροφόρησης και των παραπειστικών πληροφοριών, που κυκλοφορούν, μέσω της σύγχρονης τεχνολογίας.

Από εκεί και πέρα, θα δούμε, εάν αυτό είναι ένα θέμα, που αξίζει να αχθεί ενώπιον και της Ολομέλειας της Βουλής. Το θέμα πάντως είναι καίριο, είναι καυτό και είναι άκρως ανησυχητικό, όχι δε μόνο στην Ελλάδα, οπότε και σας συγχαίρω για την πρωτοβουλία σας και την ανησυχία σας και είμαι βέβαιος, ότι από τα συμπεράσματα και από τις συζητήσεις κάτι χρήσιμο θα προκύψει.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε, κύριε Πρόεδρε, για την παρουσία σας εδώ, αλλά και για την ιστορική τοποθέτηση του θέματος και την επισήμανση ότι, με τις τεχνολογικές εξελίξεις, οι διαστάσεις, που έχει και μπορεί να πάρει, είναι τέτοιες, που διχάζουν την κοινωνία, αναπτύσσουν ρητορικές μίσους και πραγματικά μπορεί να υπονομεύσουν ακόμα και την ίδια τη Δημοκρατία.

Το λόγο έχει η κυρία Υπουργός.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Αξιότιμε κύριε Πρόεδρε της Βουλής, αξιότιμε κύριε Πρόεδρε της Επιτροπής, αγαπητοί συνάδελφοι, εκλεκτοί καλεσμένοι, θα ήθελα, πρώτα απ’ όλα, να ευχαριστήσω πάρα πολύ για την πρόσκληση και να συγχαρώ και εγώ από τη μεριά μου, εσάς προσωπικά, κύριε Πρόεδρε και συνολικά την Επιτροπή Μορφωτικών Υποθέσεων, για την πρωτοβουλία να συζητήσει και να αναδείξει ένα ζήτημα, το οποίο κατά τη γνώμη μας είναι μείζονος σημασίας.

Ο κ. Πρόεδρος της Βουλής, νομίζω, έθεσε το θέμα σε όλες του τις διαστάσεις και θα προσέθετα σε αυτά, που είπε, σχετικά με την περιγραφή του ζητήματος, το γεγονός ότι πλέον έχει πολλαπλασιαστεί η πληροφορία, που δεχόμαστε όλοι και αυτό αναμένεται να γίνει ακόμα εντονότερο, το επόμενο διάστημα.

Συνεπώς, σε πολύ μεγάλο βαθμό, νομίζω ότι και η παιδεία έχει να παίξει έναν καταλυτικό ρόλο στη νέα γενιά, στο να τους διδάσκει, αν μου επιτρέπετε τον όρο, να φιλτράρουν, να φιλτράρουν το σωστό από το λάθος, το χρήσιμο από το άχρηστο.

Θα έλεγα ότι ο ρόλος της παιδείας κινείται σε δύο άξονες. Πρώτα απ’ όλα σε ό,τι έχει να κάνει με την καταπολέμηση της παραγωγής fake news, αλλά και την καταπολέμηση της κατανάλωσης, αν μου επιτρέπετε τον όρο, fake news. Το Υπουργείο Παιδείας κινείται σε τέσσερις άξονες, σχετικά με την καταπολέμηση αυτή και της παραγωγής και της κατανάλωσης.

Ο πρώτος άξονας είναι τα εργαστήρια δεξιοτήτων. Ο στόχος είναι να ενισχύσουμε την καλλιέργεια της κριτικής σκέψης, να πάμε από ένα σχολείο, το οποίο σου μαθαίνει γράμματα, σε ένα σχολείο, το οποίο σου μαθαίνει μεν γράμματα, αλλά σου μαθαίνει και πώς να μαθαίνεις, σου καλλιεργεί ιδιαιτέρως, δηλαδή, την κριτική σκέψη.

Τα εργαστήρια δεξιοτήτων είναι μια πρωτοβουλία, που έχει αναληφθεί, προκειμένου, μέσα από διάφορες θεματικές, να καλλιεργηθεί ακριβώς η κριτική σκέψη και η σημασία της ανάπτυξης της κριτικής σκέψης, στα παιδιά μας. Τα εργαστήρια δεξιοτήτων θα εφαρμοστούν, από τον προσεχή Σεπτέμβριο, σε όλα τα σχολεία της χώρας, από τα νηπιαγωγεία μέχρι και τα γυμνάσια, στους μαθητές μας από 4 μέχρι και 15 ετών.

Ο δεύτερος τρόπος είναι αυτά, που διδάσκουμε στα παιδιά, δηλαδή, τα νέα προγράμματα σπουδών. Τα νέα προγράμματα σπουδών κινούνται σε μια κατεύθυνση συνδυαστική. Δηλαδή, τα παιδιά να καλούνται να συνδυάσουν πηγές, να φύγουμε από τη στείρα αποστήθιση και να πάμε σε ένα πλαίσιο, στο οποίο κανείς συνδυάζει πηγές. Αυτό είναι σημαντικό, γιατί όσο καλείσαι να συνδυάσεις πηγές και ξεφεύγεις από τη μία και μοναδική πηγή, αυτό δρα καταλυτικά στο να καλλιεργηθεί ακριβώς η κριτική σκέψη.

Αντίστοιχος είναι και ο ρόλος του πολλαπλού βιβλίου, το οποίο ψηφίστηκε χθες από την Ολομέλεια της Βουλής. Δηλαδή, η χώρα μας, μέχρι χτες, ήταν η μοναδική μαζί με την Κύπρο, στην Ευρωπαϊκή Ένωση, που είχαν το ένα και μοναδικό σχολικό εγχειρίδιο. Αυτό αλλάζει και αυτό, επίσης στοχεύει στο να καλλιεργήσει την κριτική σκέψη και άρα, να συμβάλει στην καταπολέμηση ακριβώς των fake news. Τα παιδιά μας, δηλαδή, πλέον, να έχουν περισσότερα του ενός βιβλία, να συνδυάζουν πηγές και με τον τρόπο αυτόν, να καλλιεργούν έτι περαιτέρω την κριτική τους σκέψη.

Ο τέταρτος και τελευταίος άξονας είναι συνεργασίες με φορείς, όπως για παράδειγμα, η Αρχή Διαφάνειας, η οποία έχει αναλάβει σημαντικές πρωτοβουλίες, μέσα από μαθητικούς διαγωνισμούς για τα παιδιά, μέσα από άλλες δράσεις, πρωτοβουλίες, εργασίες και τα λοιπά, προκειμένου ακριβώς να εμφυσήσουμε στα παιδιά τις αρχές και τις αξίες της δημόσιας ακεραιότητας και άλλες συναφείς αξίες, με την καταπολέμηση των fake news.

Κύριε Πρόεδρε, και πάλι θερμά συγχαρητήρια για την πρωτοβουλία αυτή και θα αναμένω, με μεγάλο ενδιαφέρον και τα πορίσματα της Επιτροπής, σχετικά με το πώς θα μπορούσε η παιδεία να συμβάλει περαιτέρω στην καταπολέμηση και της παραγωγής, αλλά και της κατανάλωσης fake news.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Κυρία Υπουργέ, ευχαριστώ και εσάς για την παρουσία σας. Με προλάβετε σε αρκετά, που είπατε. Θα συμπλήρωνα, ότι δράσεις, όπως τα εργαστήρια δεξιοτήτων, αλλά και οι εκπαιδευτικοί όμιλοι, μπορούν να συμβάλουν, γιατί όπως πιστεύω ότι θα αναδείξει η συζήτηση μας, είναι κάτι που δεν αφορά ένα συγκεκριμένο μάθημα, αλλά δραστηριότητες, μέσα στην εκπαιδευτική διαδικασία, που θα βοηθήσουν την ανάπτυξη της κριτικής σκέψης στους μαθητές, για να μπορέσουν να αντιμετωπίσουν το φαινόμενο της παραπληροφόρησης.

Θέλω να πω εδώ, ότι το θέμα είναι διεπιστημονικό. Δηλαδή, για να αντιμετωπίσουμε την παραπληροφόρηση, πρέπει να φέρουμε κοντά ανθρώπους από τα Μ.Μ.Ε., με εκπαιδευτικούς. Αυτή ήταν και η φιλοσοφία των προσκλήσεων, στη σημερινή συζήτηση. Κάλεσα κάποιους ειδικούς στο θέμα, που είναι και από το χώρο των Μέσων Μαζικής Ενημέρωσης, αλλά και από το χώρο της εκπαίδευσης, τόσο από το εξωτερικό όσο και από την Ελλάδα, αλλά και ειδικούς, που είναι στο χώρο της τεχνολογίας και των δικτύων και των υπολογιστών.

Αν δεν υπάρχει αντίρρηση, θα έλεγα η διαδικασία να πάει ως εξής. Να ακούσουμε πρώτα τις παρουσιάσεις των προσκεκλημένων, ξεκινώντας από τα Μ.Μ.Ε., που θα μας βοηθήσουν να αποκτήσουμε μια καλύτερη εικόνα του προβλήματος, την οποία, βεβαίως, έχουμε σε αρκετά μεγάλο βαθμό και της διάστασης, που έχει το πρόβλημα και στη συνέχεια, να περάσουμε σε εκπαιδευτικούς, οι οποίοι θα προτείνουν κάποιες δράσεις, πιθανόν συμπληρωματικές ή πρόσθετες, σε αυτές που έχει ήδη αναλάβει το Υπουργείο Παιδείας και μετά να μιλήσουν οι συνάδελφοι Βουλευτές και, αν θέλουν, να απευθύνουν ερωτήσεις στους προσκεκλημένους. Όπως τόνισε και ο κ. Πρόεδρος, είναι μια συζήτηση, στην οποία μπορούμε να ανταλλάξουμε καλύτερα και περισσότερες απόψεις. Θα τηρήσουμε τη σειρά, αλλά φυσικά όποιος συνάδελφος θέλει, μπορεί να μιλήσει.

Άρα, θα πρότεινα να ξεκινήσουμε με τον κ. Παύλο Τσίμα, που είναι δημοσιογράφος γνωστός σε όλους μας και νομίζω, ότι θα μας δώσει μια ενδιαφέρουσα ομιλία για το θέμα αυτό.

**ΠΑΥΛΟΣ ΤΣΙΜΑΣ (Δημοσιογράφος)**: Σας ευχαριστώ, πολύ κύριε Πρόεδρε και θεωρώ μεγάλη τιμή την πρόσκληση, να είμαι εδώ στην Επιτροπή και να πάρω μέρος σε μια συζήτηση, για ένα θέμα, που νομίζω πως ξέρετε όλοι, ότι είναι ένα από τα τρία μεγάλα θέματα, αυτή τη στιγμή, που συζητούνται στον κόσμο. Οι τρεις μεγάλες συζητήσεις, αυτήν τη στιγμή στον κόσμο, είναι η πανδημία, η κλιματική αλλαγή και τα μέσα κοινωνικής δικτύωσης, οι σχέσεις τους με τη δημοκρατία, η σχέση της δημοκρατίας μαζί τους, όλο αυτό το τεράστιο θέμα.

Αν μου επιτρέπετε, θα αρχίσω, με μια προσωπική εμπειρία. Τον Ιανουάριο του 2011, ήμουν στην Τυνησία, στη χώρα από όπου ξεκίνησε η λεγόμενη αραβική άνοιξη. Έζησα περίπου 25 μέρες την επανάσταση, που ανέτρεψε ένα δικτατορικό καθεστώς τριών δεκαετιών και μου έκανε τρομερή εντύπωση η συνειδητοποίηση, ότι αυτό το πράγμα είχε οργανωθεί από μια πολύ μικρή ομάδα νέων ανθρώπων. Οι περισσότεροι ήταν φοιτητές, που γύριζαν από τις πτυχιακές ή μεταπτυχιακές σπουδές τους, στη Γαλλία, γιατί η χώρα έχει σχέση με τη Γαλλία, ως γνωστόν και οι οποίοι είχαν φέρει στην Τυνησία, ένα μέσο, που ήταν καινούργιο, δεν είχε ούτε δύο χρόνια ζωής και ήταν άγνωστο και γι’ αυτό ήταν και έξω από τα ραντάρ του καθεστώτος και των μηχανισμών του, το Twitter.

Στην πραγματικότητα, όλες οι κινητοποιήσεις οργανώθηκαν, διαδόθηκαν, έγιναν μέσω του Twitter, που, ξαφνικά, απλώθηκε, μέσα σε εικοσιτετράωρα από κινητό τηλέφωνο σε κινητό τηλέφωνο και έγινε το μέσο, με το οποίο μια ομάδα νέων κατάφερε να βρίσκεται ένα βήμα μπροστά, από έναν από τους ισχυρότερους κατασταλτικούς μηχανισμούς της γης, εκείνη την εποχή. Το καθεστώς της Τυνησίας ήταν διαβόητο. Γύρισα από εκεί, με τον ενθουσιασμό της διαπίστωσης ότι η ανθρωπότητα έχει στα χέρια της ένα καινούργιο τεχνολογικό όπλο, που υπόσχεται δημοκρατία και ελευθερία, που υπόσχεται έναν μεγάλο εκδημοκρατισμό. Πρώτον, διότι επιτρέπει στους πάντες να συμμετέχουν στο παιχνίδι της επικοινωνίας, ο καθένας να είναι και πομπός και δέκτης. Δεύτερον, γιατί σπάει την κλασική κάθετη ιεραρχία, «εγώ γράφω ο αναγνώστης διαβάζει, εγώ μιλάω ο ακροατής ακούει», με υποχρεώνει να ακούω κι εγώ τον ακροατή, με υποχρεώνει να διαβάζω τον αναγνώστη, διότι η σχέση μας γίνεται ισότιμη.

Με αυτά τα δεδομένα, την εμφάνιση και την άνθηση των μέσων κοινωνικής δικτύωσης, Facebook, Twitter κ.λπ. την αντιμετώπισα, όπως νομίζω και όλος ο κόσμος την αντιμετώπισε, ως ένα μεγάλο τεχνολογικό άλμα προς τη δημοκρατία και την ελευθερία. Αναρωτιέται κανείς πώς βρεθήκαμε τώρα να είμαστε στην άλλη άκρη, να συζητιέται σε όλο τον κόσμο το πρόβλημα των μέσων κοινωνικής δικτύωσης, ως πρόβλημα για τη δημοκρατία και να φορτώνονται στα μέσα αυτά, όλες οι αμαρτίες της γης ! Δηλαδή, τα κατηγορούμε ότι προκαλούν μια τοξικότητα στο δημόσιο λόγο, πόλωση πολιτική και κοινωνική, ότι καλλιεργούν ένα λόγο μίσους, το περίφημο hate speech, ότι έδωσαν, για παράδειγμα, τη δυνατότητα σε μια ξένη χώρα να αποπειραθεί να παρέμβει στις εκλογές των Ηνωμένων Πολιτειών, το 2016, ότι επέτρεψαν την οργάνωση μιας εισβολής στο Καπιτώλιο των Ηνωμένων Πολιτειών, κάτι που δεν έχει ξαναγίνει, στην ιστορία της χώρας και τώρα το επίκαιρο είναι, ο όρος που έχει λανσαριστεί, το infodemic, που είναι η «πληροφοριοδημία», παράλληλα με την πανδημία, υπάρχει και μια πανδημία παραπληροφόρησης, που εμποδίζει την ανθρωπότητα να χρησιμοποιήσει τα όπλα, που έχει ήδη στα χέρια της, δηλαδή το εμβόλιο, για να αντιμετωπίσει έναν ιό.

Κάπως έτσι, βρισκόμαστε στη συζήτηση, σήμερα, η οποία είναι πολύ παθιασμένη και έντονη σε όλο τον κόσμο, με την παρατήρηση ότι κανένα από τα προβλήματα αυτά δεν γεννιέται στο διαδίκτυο και δεν το γεννάνε τα μέσα κοινωνικής δικτύωσης. Απλώς, το είπε και ο Πρόεδρος, πολύ χαρακτηριστικά, ούτε οι ψευδείς ειδήσεις ούτε η παραπληροφόρηση γεννήθηκαν τον 21ο αιώνα. Υπάρχουν από την εποχή του Θουκυδίδη και ίσως παλαιότερα. Αυτό που είναι καινούργιο, είναι η απίστευτη ταχύτητα διάδοσης ψευδών ειδήσεων, η δυνατότητα διάδοσης ψευδών ειδήσεων και η ανάγκη ρύθμισης της. Μου αρέσει πολύ μια φράση, που έχει πει ένας άνθρωπος, που έπαιξε πολύ μεγάλο ρόλο. Ήταν μάλλον ο whistleblower, που αποκάλυψε το περίφημο σκάνδαλο της Cambridge Analytica, της εταιρείας, δηλαδή, που συνέλεξε στοιχεία από το Facebook και τα προσέφερε με αντίτιμο, στην καμπάνια Τραμπ, για να κάνει εξατομικευμένες διαφημίσεις σε ψηφοφόρους, με βάση το τι ακούνε, τι διαβάζουν, ποιο χρώμα τους αρέσει, τι διάβασαν χθες το βράδυ, τι μουσική θα ακούσουν, αύριο το πρωί.

Προσγειωμένος στην Ελλάδα, νομίζω, ότι το πρόβλημα μας αφορά, για τρεις τουλάχιστον λόγους. Πρώτον, η Ελλάδα είναι μια Facebook χώρα. Όπως λέγανε παλιά στη διαφήμιση, «η χώρα του Marlboro», εμείς είμαστε «η χώρα του Facebook». Tο ποσοστό των ανθρώπων, που χρησιμοποιούν το Facebook, σε τακτική βάση είναι, νομίζω, αν δεν κάνω λάθος, 73% - 74 %. Όλα τα άλλα μέσα κοινωνικής δικτύωσης, το twitter και τα υπόλοιπα, έχουν ασήμαντη διείσδυση, στην Ελλάδα. Είμαστε η χώρα του Facebook ! Αλλά, ταυτόχρονα, το Facebook, με όλες τις μετρήσεις, είναι ο κατεξοχήν βιότοπος των ψευδών ειδήσεων, των παραποιημένων ειδήσεων. Σε όλες τις πρόσφατες μετρήσεις, ο όγκος της παραπληροφόρησης και ειδικά για τα θέματα του κορωνοϊού και του εμβολιασμού, που διακινούνται στο Facebook, είναι γεωμετρικά πολλαπλάσιος του αντίστοιχου όγκου, που διακινείται σε οποιοδήποτε άλλο μέσο.

Δεύτερον. Είμαστε - το είπε ο κ. Διγαλάκης και έχει δίκιο - μετά την Κένυα, σε μια πρόσφατη μέτρηση, η δεύτερη χώρα στον κόσμο, ως προς το ποσοστό των πολιτών της, που ενημερώνονται, κυρίως ή αποκλειστικά, από το διαδίκτυο και δη από τα μέσα κοινωνικής δικτύωσης. Το ποσοστό των Ελλήνων, που χρησιμοποιούν το διαδίκτυο, ως μέσο ενημέρωσης και δη, ως βασικό μέσο ενημέρωσης, είναι πάνω από 90%. Το ποσοστό των Ελλήνων, που χρησιμοποιεί τα μέσα κοινωνικής δικτύωσης, ως κύριο ή καμιά φορά και αποκλειστικό μέσο ενημέρωσης, είναι πάνω από 70%. Πάνω από 7 στους 10.

Ο τρίτος παράγοντας, που κάνει το πρόβλημα να μας αφορά, είναι αυτό στο οποίο αναφέρθηκε ήδη ο κ. Διγαλάκης, αυτήν την περίφημη μέτρηση, που γίνεται εδώ και 4 χρόνια, το δείκτη, ας πούμε, ψηφιακού ή μιντιακού αλφαβητισμού, εγγραμματισμού, όπου είμαστε σε ένα συνδυασμό παραγόντων - πως μετριέται είναι λιγάκι αυθαίρετο, αλλά μετριέται - και βγαίνουμε 27οι στις 35 ευρωπαϊκές χώρες. Οι χώρες, που υστερούν της Ελλάδας, είναι μόνο η Τουρκία, η Βόρεια Μακεδονία, η Αλβανία, η Βοσνία-Ερζεγοβίνη, τέτοιες χώρες. Απέχουμε πάρα πολύ από τις χώρες είτε του Βορρά, που έχουν υψηλό ποσοστό media literacy, είναι μιντιακά εγγράμματος ο πληθυσμός και ακόμη και από τις χώρες Κεντρικής Ευρώπης.

Τι έχει συμβεί. Νομίζω ότι με τα χρόνια και ιδίως, από το 2016 και ύστερα και πολύ περισσότερο στον καιρό της πανδημίας, σιγά – σιγά, ανακαλύπτουμε ότι ο παράδεισος είναι μεν παράδεισος - τα social media εξακολουθούν να είναι ένας χώρος, που πολλαπλασιάζει φωνές, που αλλιώς δε θα ακουγόντουσαν, που δίνει δυνατότητες ελέγχου και της εξουσίας και των media στους πολίτες - αλλά ο παράδεισος έχει και μερικές σκοτεινές όψεις.

Πρώτα απ’ όλα, έχει αναλυθεί κατά κόρον και το ξέρετε, ότι η ίδια η αρχιτεκτονική των μέσων κοινωνικής δικτύωσης είναι τέτοια, η εμπορική λογική των μέσων κοινωνικής δικτύωσης, η ανάγκη τους να κρατάνε την προσοχή του χρήστη, για όσο γίνεται περισσότερο χρόνο και με όσο γίνεται μεγαλύτερη ένταση, για να μπορούν να πουλάνε την προσοχή του στους διαφημιζόμενους, είναι τέτοια, που ευνοεί και την πόλωση και τη διάδοση ψευδών ειδήσεων. Έχουν γραφτεί άπειρα βιβλία, υπάρχει πρόσφατα στην ελληνική βιβλιογραφία και ένα πολύ ενδιαφέρον, που έγραψε ο καθηγητής Γιώργος Πλειός, για τις παραποιημένες ειδήσεις, που αναλύουν αυτή την εσωτερική λογική. Είναι το μέσο το ίδιο, που ευνοεί ή κάνει δυσκολότερη την αναχαίτιση της διάδοσης ψευδών ειδήσεων.

Δεύτερο και σπουδαιότερο, κατά τη γνώμη μου - κι αυτό αργήσαμε να το συνειδητοποιήσουμε, νομίζω - είναι η αδιαφάνεια. Έχουμε δύο πρόσφατα παραδείγματα, για να μην πω πολλά. Είδα ένα ρεπορτάζ της περασμένης εβδομάδας στους Times της Νέας Υόρκης, όπου αποκαλύφθηκε ότι μια εταιρεία, παράξενη, με υποτιθέμενη έδρα, στο Λονδίνο, που δεν υπήρχε ποτέ, προσπαθούσε να στρατολογήσει, επ’ αμοιβή, ανθρώπους με ισχυρή επιρροή στα social media, τους influencers, που λένε, για να ανεβάζουν ιστορίες, σχετικά με ένα συγκεκριμένο εμβόλιο. Ψευδείς ειδήσεις, ψευδή βίντεο, που να λένε ότι ένα συγκεκριμένο εμβόλιο, όποιος το έκανε αρρώστησε, όποιος το έκανε πέθανε, η γιαγιά μου το έκανε και πέθανε, μια γνωστή μου, που ήταν έγκυος το έκανε και πέθανε, έναντι αμοιβής. Κάποιοι από τους παραλήπτες αυτής της επιστολής, έκαναν screen shot, δηλαδή, φωτογράφησαν την επιστολή, που έλαβαν, την έδωσαν στη δημοσιότητα κι έτσι αποκαλύφθηκε ένα από τα εκατοντάδες, που συμβαίνουν, κάθε μέρα, αυτής της τάξης.

Ακόμη σημαντικότερο και δεν ξέρω, αν το προσέξατε, υπάρχει στις Ηνωμένες Πολιτείες ένας Οργανισμός, λέγεται Center for countering digital hate, Κέντρο Αντιμετώπισης του Ψηφιακού Μίσους, της καλλιέργειας μίσους, μέσω των μέσων κοινωνικής δικτύωσης. Σε μια πολύ μεγάλη έρευνα, που δημοσίευσαν, το Μάιο, που μας πέρασε, κατάφεραν να συνδέσουν, να βρουν άκρη, από την είδηση, την τελευταία, ας πούμε, είδηση του τύπου «το εμβόλιο τάδε, το έκανε ένας θείος μου και πέθανε» και να βρουν την αρχική τους πηγή. Και διαπίστωσαν το εξής εντυπωσιακό. Δώδεκα φυσικά πρόσωπα, που καταγράφηκαν, με το όνομα, το επώνυμο, τη διεύθυνση του σπιτιού τους και την ηλεκτρονική τους διεύθυνση, δώδεκα φυσικά πρόσωπα, με δεκάδες ή εκατοντάδες λογαριασμούς ο καθένας, είναι υπεύθυνοι για την παραγωγή του 70% του ενημερωτικού περιεχομένου αντιεμβολιαστικού χαρακτήρα, στο διαδίκτυο και ειδικά στο Facebook. Αυτά τα δώδεκα πρόσωπα προκύπτει ότι κινούν μια βιομηχανία ψευδών ειδήσεων, που είναι ένας τζίρος, κοντά στα 40 εκατομμύρια δολάρια και απευθύνονται σε έναν πληθυσμό ακολούθων, που είναι περίπου 70 εκατομμύρια άνθρωποι ! Νομίζω, ότι δίνει το μέτρο του προβλήματος.

Να προσθέσω, επίσης, ένα στοιχείο, που ίσως είναι χρήσιμο. Γυρίζοντας πίσω, όταν ξεκίνησε η απελευθέρωση αυτή, τα μέσα κοινωνικής δικτύωσης, που έδιναν φωνή στον καθένα, υποθέταμε ότι θα τα χρησιμοποιούν οι απλοί άνθρωποι, οι καθημερινοί άνθρωποι, εκείνοι, που δεν έχουν δημόσιο λόγο. Με αυτό το επιχείρημα, μπορώ να σας πω, εγώ, ας πούμε, δεν έχω λογαριασμό στο Facebook. Αρνήθηκα να το κάνω, γιατί είπα, είμαι επαγγελματίας δημοσιογράφος, έχω δημόσιο λόγο, δεν έχω καμία δουλειά εκεί πέρα. Αυτό είναι για τους απλούς ανθρώπους. Όμως, με τη μέτρηση του Πανεπιστημίου της Οξφόρδης και του Ινστιτούτου Reuters, το ποσοστό του ενημερωτικού περιεχομένου στο Facebook, που παράγεται από απλούς πολίτες, είναι μόλις το 25%. Το 75% το παράγουν πολιτικές προσωπικότητες, διασημότητες, δημοσιογράφοι και μέσα ενημέρωσης. Στο twitter είναι ακόμη χαμηλότερο το ποσοστό. Είναι μόλις 16%, το ενημερωτικό περιεχόμενο, που παράγεται από απλούς πολίτες, το υπόλοιπο παράγεται από πολιτικούς, δημοσιογράφους, διασημότητες.

Άρα, στο τι να κάνουμε, που δεν έχω προτάσεις, απλώς, συνοψίζω τις προτάσεις, που έχουν διατυπωθεί, παγκοσμίως. Το πρώτο είναι η αυτορρύθμιση. Δηλαδή, να καλέσουμε τις τέσσερις - πέντε μεγάλες κολοσσιαίες τεχνολογικές εταιρείες, που διαχειρίζονται τις πλατφόρμες των social media, το Facebook κ.λπ., να αυτοπεριοριστούν και να αυτορυθμιστούν. Νομίζω, ότι έχει ήδη συζητηθεί και έχει απορριφθεί η λύση. Η ιδέα και μόνο, ότι ένας ιδιώτης ή μία ιδιωτική εταιρεία μπορεί «να κόβει» το λογαριασμό του Προέδρου των Ηνωμένων Πολιτειών, στα δικά μου μάτια είναι εξωφρενική. Όσο κι αν δεν συμπαθώ το συγκεκριμένο Πρόεδρο των Ηνωμένων Πολιτειών, δεν μπορώ να πιστέψω ότι μια ιδιωτική εταιρεία έχει το δικαίωμα να του κόβει το λογαριασμό, να του κόβει το δικαίωμα στον λόγο. Άρα, η αυτορρύθμιση δεν λειτουργεί.

Το δεύτερο είναι οι απαγορεύσεις, η καταστολή. Δοκιμάστηκε, στην Ουγγαρία, δοκιμάζεται, κάθε μέρα, στην Τουρκία. Αν θυμάμαι καλά τους αριθμούς, περίπου 1.350 Τούρκοι έχουν οδηγηθεί στη φυλακή, επειδή κάποιο βράδυ έκαναν like σε κάποια ανάρτηση στο internet ή έκαναν retweet σε κάποιο tweet στο twitter και το πρωί, τα ξημερώματα, η αστυνομία τους χτύπησε την πόρτα. Προφανώς, είναι απορριπτέο. Προφανώς, δεν είναι για εμάς.

Το τρίτο είναι το πρόβλημα της ρύθμισης, της δημοκρατικής ρύθμισης. Η Κομισιόν, η Ευρωπαϊκή Επιτροπή, δημοσίευσε αυτό το digital services act, που είναι μια πρόταση για το πώς δημοκρατικά η ευρωπαϊκή πολιτεία, οι ευρωπαϊκές χώρες, μπορούν να επιβάλλουν αντιμονοπωλιακές ρυθμίσεις και διαφάνεια στις πλατφόρμες, το περίφημο αγγλικό Power with Responsibility.

Τέλος και αυτό είναι το θέμα, στο οποίο δεν μιλώ, γιατί ακολουθούν άνθρωποι, που το χειρίζονται, το ξέρουν και έχουν την εμπειρία του, είναι η προσπάθεια εκπαίδευσης από πολύ μικρή ηλικία, στους ανθρώπους, που χρησιμοποιούν τα μέσα κοινωνικής δικτύωσης. Να συνεχίσουν να τα χρησιμοποιούν, αλλά εν γνώσει των χαρακτηριστικών του μέσου, των δυνατοτήτων και των αδυναμιών του και των προφυλάξεων, που πρέπει να παίρνουν.

Νομίζω, ότι δυσκολεύομαι να σκεφτώ πιο επείγον θέμα, για τα περίφημα εργαστήρια των πρακτικών σπουδών, αυτήν τη στιγμή, από το να μάθουμε τα παιδιά να διαβάζουν εφημερίδα. Πώς πρέπει να τη διαβάζουν και πώς πρέπει να καταλαβαίνουν τι κρύβεται, πίσω από αυτό, που διαβάζουν και κυρίως, πώς να χειρίζονται το διαδίκτυο.

Από αυτή την άποψη, ξαναλέω, θεωρώ προσωπικά μεγάλη τιμή, κύριε Πρόεδρε, που με καλέσατε να πω τη γνώμη μου. Δεν ξέρω, αν είχε οποιαδήποτε χρησιμότητα, αλλά χαίρομαι, που η συζήτηση γίνεται. Γιατί νομίζω ότι είναι η πρώτη φορά, που ένα θέμα, που σε όλο τον κόσμο είναι ένα από τα τρία μεγάλα θέματα συζήτησης, εγγράφεται στην ατζέντα τη θεσμική του Ελληνικού Κοινοβουλίου. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Και εμείς σας ευχαριστούμε, κύριε Τσίμα, για την αποδοχή και πραγματικά ήθελα να πω, ότι σε σχέση, με αυτά που είπατε, ότι αρκετά πριν μας χτυπήσει η πανδημία, το 2018, είχε δημοσιευθεί μια μελέτη στο Αμερικανικό Περιοδικό Δημόσιας Υγείας, που έλεγε, ότι το 93% των tweets, που κυκλοφορούσαν στο Twitter, σχετικά με τα εμβόλια, προέρχονταν από κακόβουλους λογαριασμούς, από τα λεγόμενα Troll Factories.

Για να μπορέσουμε να δούμε λίγο και να έχουμε μια καλύτερη εικόνα, σε σχέση με τους μηχανισμούς στο διαδίκτυο, που διαδίδεται η παραπληροφόρηση και τα fake news, για αυτό το λόγο ζήτησα από τον κ. Μπλέτσα, ο οποίος είναι ο Διευθυντής Πληροφορικής στο ΜΙΤ να μιλήσει στην Επιτροπή, σχετικά με αυτό το θέμα.

Κύριε Μπλέτσα, έχετε το λόγο.

**ΜΙΧΑΗΛ ΜΠΛΕΤΣΑΣ (Ερευνητής και Διευθυντής Πληροφορικής στο Media Lab του MIT)**: Σας ευχαριστώ πολύ, κύριε Πρόεδρε, για την πρόσκληση και πραγματικά χαίρομαι, που μου δίνεται η ευκαιρία να μιλήσω για ένα τόσο φλέγον θέμα.

Όπως είπε ο κύριος Πρόεδρος της Βουλής, η παραπληροφόρηση δεν είναι κάτι καινούργιο. Όπως ακούσαμε και πιο πριν, οι μηχανισμοί υπήρχαν και πιο πριν, δεν υπήρχαν, όμως, σε αυτήν την κλίμακα.

Για να δούμε τι είναι διαφορετικό σήμερα, είναι νομίζω χρήσιμο να ξεκινήσουμε από το κίνημα των αντιεμβολιαστών. Δεν υπήρχε πριν το διαδίκτυο. Γιατί δεν υπήρχε πριν το διαδίκτυο; Διότι το διαδίκτυο μας επιτρέπει να κάνουμε παρέες, παρέες, οι οποίες πιάνουν όλη την υδρόγειο. Χωρίς την παρέα, δεν υπάρχει η πίεση, για να προωθήσεις την ιδέα σου. Όταν μαζεύεται κόσμος, μαζί με τις ίδιες ιδέες, οι ιδέες αυτές προωθούνται. Πριν το διαδίκτυο, έπρεπε οι άνθρωποι αυτοί να βρεθούν φυσικά μαζί. Τώρα, δεν υπάρχει αυτός ο περιορισμός. Ένα, λοιπόν, δεδομένο εδώ.

Το δεύτερο δεδομένο είναι αυτό που έθιξε εφαπτομενικά ο κύριος Τσίμας και είναι το επιχειρηματικό μοντέλο στο διαδίκτυο. Αυτή τη στιγμή, έχουμε πάρα πολλές υπηρεσίες, οι οποίες προσφέρονται δωρεάν. Ο τρόπος, με τον οποίο οι περισσότεροι διαδικτυακοί κολοσσοί βγάζουν τα χρήματά τους, είναι η διαφήμιση. Έχουμε μία διαδικασία ανταλλαγής. Εμείς τους δίνουμε τα συμπεριφορικά μας δεδομένα, ξέρουν τα πάντα για μας και έτσι μπορούν και στοχεύουν πολύ εύστοχα το μήνυμά τους.

Εγώ θα διαφωνήσω λίγο και με κάτι που είπε ο κ. Τσίμας, όσον αφορά το κατά πόσον ήταν σκάνδαλο αυτό που έγινε με την Cambridge Analytica. Δεν ήταν σκάνδαλο. Δεν έκανε τίποτα παράνομο. Έκανε αυτό ακριβώς που της επέτρεπε το Facebook, το οποίο, εκείνη την εποχή, είχε μία προγραμματιστική διεπαφή, όπου οποιοσδήποτε μπορούσε να τραβήξει πάρα πολλά δεδομένα για τους χρήστες του και αυτοί έμαθαν ότι αυτό δεν ήταν ιδιαίτερα χρήσιμο ή εν πάση περιπτώσει ήταν επικίνδυνο και έτσι το έκλεισαν, στη συνέχεια, αλλά εκείνη την εποχή, στην οποία ξεκίνησε η μεταφορά αυτών των δεδομένων, δεν νομίζω ότι ήταν καν παράνομο.

Έγινε σκάνδαλο, διότι το πολιτικό σύστημα, ξαφνικά, διαπίστωσε ότι δεν μπορεί να λειτουργήσει σε ένα περιβάλλον, όπου ο καθένας μπορεί να στοχεύσει οτιδήποτε μήνυμα και να βρει ευήκοα ώτα. Δεν υπήρχε αυτή η δυνατότητα στο παρελθόν. Υπήρχε ένα φίλτρο στον Τύπο, υπήρχε ένα στρογγύλεμα.

Η καμπάνια του Προέδρου Τράμπ στις προηγούμενες εκλογές, σε επτά πολιτείες στις οποίες παιζόταν η εκλογή, έστελνε δεκάδες χιλιάδων διαφορετικών μηνυμάτων σε ψηφοφόρους. Γιατί; Γιατί μπορούσε να είναι οτιδήποτε σε οποιονδήποτε.

Δυστυχώς, δεν μπορούμε να λειτουργήσουμε έτσι τη δημοκρατία.

Αυτό είναι το μεγαλύτερο πρόβλημα από τα μέσα κοινωνικής δικτύωσης, ότι δεν έχουμε μάθει να λειτουργούμε, με αυτόν τον τρόπο. Δεν ξέρουμε πώς να αντιμετωπίσουμε, λοιπόν, αυτό το φαινόμενο, όπου οποιοσδήποτε μπορεί να παρουσιαστεί και να στοχεύσει οτιδήποτε μήνυμα, αληθινό ή ψεύτικο, σε οποιονδήποτε άλλο.

Θα ήθελα, επίσης να επισημάνω, ότι επειδή συνήθως η παραπληροφόρηση έχει να κάνει περισσότερο με το θυμικό και λιγότερο με τη λογική, έχει να κάνει με τους φόβους και με τα βασικά ένστικτα, διαδίδεται πολύ πιο γρήγορα.

Σε μία μελέτη, που έκανε το δικό μας εργαστήριο στο Twitter, βρήκαμε ότι οι ψευδείς ειδήσεις διαδίδονται έξι φορές πιο γρήγορα ! Γιατί; Διότι πιάνουν την προσοχή σου, είναι φτιαγμένες στο να αποσπούν την προσοχή και υπάρχει κι αυτό το καταραμένο το share, που είναι πολύ εύκολο ή το retweet, το οποίο σου επιτρέπει, χωρίς να σκεφτείς, να τις μεταδόσεις, να τις μοιραστείς με τους φίλους σου, «κοίτα τι είδα», «μου φάνηκε πολύ ενδιαφέρον».

Με αυτόν τον τρόπο, λοιπόν, μεταδίδονται, αλλά μεταδίδονται, γιατί οι πλατφόρμες οι ίδιες έχουν, ως επιχειρηματικό συμφέρον, την όσο το δυνατόν μεγαλύτερη διάδοση τέτοιου είδους ειδήσεων, μάλλον οτιδήποτε κάνει την εμπλοκή μας με αυτές πιο μακροχρόνια.

Υπάρχουν λύσεις; Προφανώς και υπάρχουν λύσεις. Πρέπει να σας πω, ότι η παλιότερη γενιά έχει πολύ πιο ευήκοα ώτα, σε τέτοιου είδους ειδήσεις, για τον απλούστατο λόγο, ότι έχει συνηθίσει ό,τι βλέπει γραμμένο να το εμπιστεύεται. Η καινούργια γενιά πάλι δεν έχει καμία εμπιστοσύνη και δεν διαβάζει και πάρα πολύ. Σίγουρα, όμως, όλα αυτά τα βήματα, που ακούσαμε από την Υπουργό και θα ήθελα να επισημάνω το γεγονός, ότι επιτέλους καταργείται το μοναδικό σύγγραμμα, το οποίο έρχεται από μια παλιά εποχή, όπου το ζητούμενο της εκπαίδευσης ήταν η μετάδοση γνώσης, τώρα το ζητούμενο της εκπαίδευσης δεν είναι να βρεις την απάντηση σε κάτι, να έχεις την απάντηση στο κεφάλι σου, είναι πώς να μπορείς να κάνεις τη σωστή ερώτηση, διότι, αν μπορείς να κάνεις τη σωστή ερώτηση, είναι σχετικά εύκολο να βρεις την απάντηση, αλλά πρέπει να μπορείς να κάνεις τη σωστή ερώτηση.

Θα ήθελα να τελειώσω, λέγοντας, ότι σε επίπεδο εθνικό, είναι λίγο δύσκολο να αντιμετωπίσουμε το θέμα της ρύθμισης, είναι ένα ζήτημα παγκόσμιο. Η Ευρωπαϊκή Ένωση κάνει πολλές προσπάθειες στο συγκεκριμένο θέμα.

Εγώ θα μπορούσα να προτείνω, για παράδειγμα, το γεγονός, ότι η ανταλλαγή αυτών των συμπεριφορικών δεδομένων για την υπηρεσία, που μας δίνουν τα μέσα κοινωνικής δικτύωσης, αποτελεί φοροδιαφυγή. Οποιοδήποτε είδος bartering, εάν δείτε οποιονδήποτε κώδικα φορολογικό, θεωρεί ότι από τη στιγμή που η αξία υπερβαίνει ένα συγκεκριμένο ποσό, πρέπει να φορολογείται. Επομένως, πρέπει να δούμε το φορολογικό καθεστώς, το οποίο θα δώσει κίνητρα στις εταιρείες να αλλάξουν λίγο και τους αλγόριθμους τους, αλλά μην περιμένετε πάρα πολλά πράγματα από εκεί.

Τα μέσα κοινωνικής δικτύωσης είναι από τη βάση τους βλαβερά. Από τη στιγμή που το επιχειρηματικό μοντέλο δουλεύει, έτσι όπως δουλεύει, είναι στο συμφέρον τους να σου δίνουν πράγματα, να σε ταΐζουν πράγματα, τα οποία απηχούν περισσότερο στις ορμόνες και λιγότερο στη λογική, διότι αυτό είναι πιο αξιόπιστο, είναι πιο αξιόπιστος τρόπος, για να σε κρατάνε απασχολημένο.

Επομένως, θα πρέπει να δούμε, να εστιάσουμε την προσοχή μας, στο γραμματισμό μέσων, στην παιδεία μέσων και θα ήθελα να πάμε και λίγο παραπέρα από αυτά, που ακούσαμε από την Υπουργό.

Θα ήθελα να αρχίσουμε όλα αυτά, που ξέρουμε από τη δημοσιογραφία και από την έρευνα, να τα εφαρμόζουμε στο σχολείο πιο νωρίς. Να βάζουμε τα παιδιά να χρησιμοποιούν τα κινητά τους τηλέφωνα, για να βρίσκουν πληροφορίες, τις οποίες θα αξιολογούν όλοι μαζί. Εντάξει, όχι μόνο στα εργαστήρια δραστηριοτήτων, σε όλα τα υπόλοιπα μαθήματα. Ας είμαστε λίγο πιο τολμηροί.

Δυστυχώς, η Ελλάδα είναι το grand zero για τα fake news. Επειδή δεν υπήρχε εμπιστοσύνη στα παραδοσιακά μέσα ενημέρωσης, έχουμε αυτό το τεράστιο πρόβλημα, όπου όλο και περισσότερος κόσμος παίρνει την ενημέρωσή του από τα μέσα κοινωνικής δικτύωσης, το οποίο, στην καλύτερη περίπτωση, είναι δευτερογενής ενημέρωση, δεν πηγαίνει κατευθείαν στην πηγή και είναι κάτι, το οποίο πρέπει να ρυθμιστεί.

Έκανε και εκεί η Ευρωπαϊκή Ένωση μία προσπάθεια, υπάρχουν προσπάθειες στο συγκεκριμένο τομέα και είδατε και τι έγινε στην Αυστραλία, όπου για παράδειγμα, είπαν, ότι τα μέσα κοινωνικής δικτύωσης πρέπει να πληρώνουν τις εφημερίδες. Πολύ σημαντικό. Επειδή οι εταιρείες αυτές έχουν το μέγεθος, που έχουν, δεν μπορούν να αντιμετωπιστούν, σε εθνικό επίπεδο.

Επομένως, εμείς ας κάνουμε ό,τι μπορούμε στο κομμάτι της παιδείας και ας παλέψουμε, μέσα στην Ευρωπαϊκή Ένωση, για να προχωρήσει αυτή η ρύθμιση, όσο το δυνατόν βαθύτερα. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε, κ. Μπλέτσα.

Θα συμφωνήσω μαζί σας ότι το θέμα της ρύθμισης είναι ίσως περισσότερο ευρωπαϊκό και σε δεύτερο λόγο ελληνικό, αλλά, σε κάθε περίπτωση, επίσης, θα συμφωνήσω και το είπαμε νομίζω από την αρχή ότι το ισχυρότερο όπλο, ίσως, που έχουμε στα χέρια μας, είναι η εκπαίδευση και η παιδεία και σε αυτό τον τομέα.

Και γι’ αυτόν το λόγο θα ήθελα να περάσουμε σε τρεις εκπαιδευτικούς. Θα ξεκινήσουμε με την καθηγήτρια Renne Hobbs, η οποία είναι καθηγήτρια στο Πανεπιστήμιο του Rhode Island. Είναι παγκοσμίως αυθεντία στον τομέα αυτόν, έχει μεγάλο συγγραφικό έργο, 12 βιβλία, πάνω από 150 άρθρα σε επιστημονικά και επαγγελματικά περιοδικά, με μεγάλη δράση στο θέμα του Media literacy.

Το λόγο έχει η κυρία Hobbs.

**RENEE HOBBS (Professor at the University of Rhode Island):** Σας ευχαριστώ πολύ, που μου προσφέρετε την ευκαιρία να σας απευθυνθώ, σήμερα. Είναι τιμή μου, που μπορώ να μοιράζομαι μαζί σας την άποψή μου και τις προτάσεις μου, για το πώς ακριβώς μπορούμε να βελτιώσουμε τη γνώση και τον αλφαβητισμό σε θέματα μέσων μαζικής ενημέρωσης, στην Ελλάδα.

Πρόκειται για ένα φαινόμενο παγκόσμιο και θα σας μιλήσω, με βάση την εμπειρία μου, εμπειρία τριακονταετίας. Κατά τη διάρκεια των τριάντα αυτών ετών, μελετώ τις παιδαγωγικές πρακτικές και τις εκδηλώσεις αυτών, τις εκφάνσεις, τις επιπτώσεις και, άρα, τα μέσα, που έχουν χρησιμοποιήσει οι παιδαγωγοί, ανά την υφήλιο, προκειμένου να βοηθήσουν να βελτιωθούν οι δεξιότητες των παιδιών. Καθώς, λοιπόν, ταξιδεύω, ανά τον κόσμο, διαπιστώνω και έχω διαπιστώσει ότι όλοι οι γονείς, όλοι οι αιρετοί εκπρόσωποι, όλοι οι πολίτες, όλοι οι δάσκαλοι, δεν έχουν τα ίδια κίνητρα ούτε την ίδια παρακίνηση. Για τους λόγους ομιλώ τώρα, για τους οποίους μπορεί κανείς να φρονεί ότι έχει σημασία να έχει κανείς γνώσεις χειρισμού και γνώσεις των μέσων.

Θα έλεγα ότι υπάρχουν τα τέσσερα κίνητρα, τα οποία είναι αλληλένδετα. Και τα τέσσερα διαδραματίζουν ρόλο, κάθε φορά, που λαμβάνονται στρατηγικής υφής αποφάσεις για θέματα ενημέρωσης και εκπαίδευσης των παιδιών. Κάποιοι βλέπουν την παιδεία στα Μ.Μ.Ε., ως επέκταση, εν γένει της παιδείας και του αλφαβητισμού. Άλλοι βλέπουν την παιδεία στα μέσα μαζικής ενημέρωσης, ως μέσον, για να προστατέψουμε τον κόσμο από επιβλαβή μέσα.

Σήμερα, ήδη, ακούσαμε διάφορα παραδείγματα. Για παράδειγμα, παραπληροφόρηση για τα εμβόλια. Ίσως, η παιδεία στα μέσα μαζικής ενημέρωσης θα μπορούσε να βοηθήσει άπαντες να προστατευθούν από αυτά τα επιβλαβή μηνύματα. Επίσης, συχνά, κάποιοι ισχυρίζονται ότι η παιδεία στα μέσα μαζικής ενημέρωσης μπορεί να ενισχύσει την ιδιότητα του πολίτη και, άρα, να βοηθήσει τον πολίτη και την πολυφωνία στις κοινωνίες. Υπάρχει και η άποψη ότι ενισχύεται η ιδιότητα του πολίτη, όπως προείπα και έτσι, έχουμε όλο και περισσότερο δημοκρατικές και πολυφωνικές κοινωνίες. Έτσι έχουμε μια καλύτερη μορφή αυτοδιοίκησης.

Επίσης, υπάρχει η σχολή σκέψης, η οποία λέει ότι η παιδεία στα μέσα μαζικής ενημέρωσης, ο αλφαβητισμός, ας το πω έτσι, βοηθάει την περαιτέρω μελέτη και διερεύνηση της κοινωνικής και της θεσμικής ισχύος.

Κατανοούμε ή έχουμε έναν τρόπο να βλέπουμε, για παράδειγμα, εταιρείες, που κυριαρχούν στην αγορά, όπως εν προκειμένω το Facebook. Είμαστε, όπως είπατε και κράτος ή έθνη του Facebook και αυτή η παραδοχή έρχεται να αναδείξει το γεγονός ότι είναι επείγον να εξετάσουμε και αυτό το επίπεδο της θεσμικής και κοινωνικής ισχύος. Παιδαγωγοί, πολίτες, αιρετοί, εκπρόσωποι των πολιτών, όλοι έχουν διαφορετικά κίνητρα να θέλουν να προάγουν ζητήματα, που άπτονται της παιδείας, περί των μέσων και στα μέσα μαζικής ενημέρωσης.

Βεβαίως, θα πρέπει κανείς να θέσει και μια προτεραιότητα. Ποιο από αυτά τα κίνητρα, που προανέφερα, άραγε, είναι κορυφαίο για εσάς; Γιατί, ξαναλέω, όλα είναι αλληλένδετα, αλλά υπάρχει και ένα σκεπτικό, το οποίο διέπει την παιδεία στα μέσα μαζικής ενημέρωσης και σίγουρα, θα επηρεάσει τις σχετικές αποφάσεις, που θα λάβετε για τα επόμενα έτη.

Νομίζω ότι όλοι γνωρίζουμε πως έχει σημασία το κομμάτι της παιδείας, γιατί τα παιδιά αύριο θα είναι πολίτες, θα παράξουν περιεχόμενο και θα καταναλώσουν περιεχόμενο. Βεβαίως, οι εκπαιδευτικοί προβληματίζονται ακριβώς γι’ αυτό το κομμάτι του ρόλου τους, δηλαδή, το πώς θα βοηθήσουν και πώς θα προετοιμάσουν τα παιδιά, σήμερα, για να αναλάβουν κοινωνικές ευθύνες, αργότερα, ως παραγωγοί περιεχομένου και ως καταναλωτές, ξαναλέω, στο πλαίσιο της κουλτούρας των μέσων μαζικής ενημέρωσης.

Στην έρευνα, που κάνω, τριάντα χρόνια τώρα, έχω συνειδητοποιήσει και είναι σαφές πως, όντως, υπάρχουν και κάποιες πρακτικές, κάποιες μέθοδοι, που επιτρέπουν στη δημιουργία περιφερειών, χώρων, επιχωρίως ή σε εθνικό επίπεδο, να προχωρούν και να αναδεικνύουν, δηλαδή, να καλλιεργούν τις ικανότητες σε θέματα μέσων.

Σε αυτή τη διαφάνεια διαβάζουμε τι χρειάζεται, για να προάγουμε τη γνώση και την παιδεία, σε θέματα ψηφιακών μέσων και εν γένει μέσων μαζικής ενημέρωσης στα σχολεία, πρωτοβάθμια και δευτεροβάθμια εκπαίδευση, ανά την υφήλιο.

Καταρχήν, θα πρέπει να υπάρχουν προδιαγραφές για το διδακτικό πρόγραμμα και την ύλη και χάρηκα, που άκουσα την πρόοδο, που σημειώνετε και εσείς είτε μιλάμε για σχολικά εγχειρίδια είτε άλλες πρωτοβουλίες και σας ευχαριστώ για την ηγεσία, που έχετε επιδείξει και ως μέλη Κοινοβουλίου. Δεύτερον, έχει σημασία να εκπαιδευτούν οι εκπαιδευτές, να εκπαιδευτούν οι παιδαγωγοί, οι εκπαιδευτικοί και βεβαίως, να υπάρχει επαγγελματική ανάπτυξη. Εξίσου σημαντικό είναι να υπάρχουν επαγγελματιών δίκτυα, για να μοιράζονται την πληροφορία. Ακόμα σημαντικό στοιχείο είναι και το κομμάτι των πηγών και των διδακτικών στρατηγικών και υλικού. Γιατί τα μέσα και η κουλτούρα των μέσων μαζικής ενημέρωσης, τον 21ο αιώνα, για παράδειγμα, δεν είναι ίδια. Ακόμα και πριν από τρία χρόνια, δεν είναι ίδια. Άρα, τα πράγματα άλλαξαν, πολλώ δε μάλλον, οι διαφορές στον προηγούμενο αιώνα ή ακόμα και το 2011. Η κατάσταση, μεταξύ 2011 και 2017 διαφέρει άρδην. Επομένως, έχουν αλλάξει τα πράγματα και μεταξύ 2017 και 2021.

Επίσης, χρειάζεται στήριξη για την αξιολόγηση και να διερευνάται η αποτελεσματικότητα των μέσων και των μεθόδων και να προσφέρεται ένα πλαίσιο υποστηρικτικό, για την υλοποίηση των πρωτοβουλιών, που αναλαμβάνονται. Η Ευρωπαϊκή Ένωση ξέρω ότι έχει λειτουργήσει πολύ υποστηρικτικά και στα 27 μέλη της. Υπάρχουν κονδύλια για την αξιολόγηση των προγραμμάτων.

Χρειάζεται, λοιπόν, υποστήριξη, από πλευράς και αιρετών εκπροσώπων των πολιτών και των μέσων μαζικής ενημέρωσης και των γονέων. Θα πρέπει, δηλαδή, να επικοινωνείται η αξία αυτών των προσπαθειών, αυτών των πρωτοβουλιών.

Κατά την άποψή μου, εκείνο που ξεχωρίζει εκείνους, που είναι ψηλά - επειδή αναφερθήκατε στην κατάταξη, είπατε 27οι, σε σχέση με 35, και είπατε ότι είστε σχετικά χαμηλά - αυτό που κάνει τη διαφορά είναι, κατά την άποψή μου, το σημείο 2 και 3 *(αναφέρεται στη διαφάνεια της παρουσίασης)*, δηλαδή, επαγγελματικά δίκτυα και ανταλλαγή πληροφοριών, μεταξύ των επαγγελματιών και επαγγελματική ανάπτυξη και εκπαίδευση και κατάρτιση των παιδαγωγών.

Έχω δει σε πολλές χώρες αρκετά θεσμικά εμπόδια, θεσμικούς φραγμούς, οι οποίοι στέκονται εμπόδιο στην εξέλιξη των επαγγελματιών ή στη δικτύωση τους. Έχει σημασία, λοιπόν, να εντοπιστούν, σε κάθε περίπτωση και σε κάθε χώρα, οι θεσμικοί φραγμοί, προκειμένου να εξευρεθούν οι κατάλληλες στρατηγικές, οι οποίες θα βοηθήσουν στην άρση των εμποδίων.

Θα ήθελα τώρα, κατ’ αρχήν, να ευχαριστήσω τον Πρόεδρο, για τα εναρκτήρια σχόλιά του. Μας θύμισε και συγκινήθηκα πως ό,τι η λέξη και αν χρησιμοποιήσουμε, ό,τι κι αν πούμε είτε μιλήσουμε για ψηφιακή, ειδησεογραφική, κριτική, υπολογιστική, πληροφοριακή, οπτική, γνώση ή αλφαβητισμό, όλα ξεκινούν από τους Έλληνες. 3.500 χρόνια πριν, είχαμε τη ρητορική και τη ρητορεία, άρα, όλα ξεκινούν από μια λέξη ελληνική και έχετε δίκιο να μιλάτε και για τον εμφύλιο και για το τι συνέβη, όπως είπε ο Θουκυδίδης και για το πώς η γλώσσα χρησιμοποιείται, για να διαμορφώσει στάσεις και συμπεριφορές. Η ρητορεία και η ρητορική είναι κομμάτι της κληρονομιάς των Αρχαίων Ελλήνων και είναι μαζί μας, σήμερα, χιλιάδες χρόνια μετά.

Αυτό που έχουμε σήμερα από την αρχαία Ελλάδα, κυρίως, προήλθε, μέσω της προφορικής παράδοσης, αλλά ό,τι λέξη και αν χρησιμοποιήσουμε, πάντα το βασικό είναι η ρητορεία και η ρητορική. Είναι σημαντικό να θυμόμαστε ότι δεν πρέπει να κατηγορούμε τη γλώσσα, τα μέσα και την τεχνολογία, γιατί είναι εργαλεία συμβολικής έκφρασης και η γλώσσα και τα μέσα και η τεχνολογία. Προφανώς, δημιουργούν μη πραγματικές πραγματικότητες, εικονικούς και φανταστικούς κόσμους. Έχουμε την ανθρώπινη φαντασία, η οποία μπορεί να χειραγωγήσει σύμβολα και με τα μέσα, τη γλώσσα και την τεχνολογία, τα αξιοποιεί, για να εξυπηρετήσει στόχους. Έχουμε, επομένως, την ανάγκη υψηλού επιπέδου γνώσης και επίγνωσης του πώς ακριβώς αλλάζουν και ίσως χειραγωγούν την αντίληψη της κοινωνικής πραγματικότητας τα μέσα, η γλώσσα και η τεχνολογία.

Παραπληροφόρηση και ψευδείς ειδήσεις, πράγματι, είναι ένα περίπλοκο ζήτημα και όπως ακριβώς ένας από τους προλαλήσαντες είπε, είναι ένα κρίσιμο θέμα, που συζητείται, σήμερα. Η ενισχυμένη πόλωση, η αύξηση της παραπληροφόρησης, η ρητορική του μίσους, η βία, θεωρώ ότι έχουν ρίζες βαθιά στην ανισότητα. Θα πρέπει, λοιπόν, να δούμε και να παραδεχθούμε ότι υπάρχουν διαρθρωτικές ανισότητες και παράμετροι, που ενισχύουν αυτές τις ανισότητες και ειλικρινώς, εκτιμώ αυτά, που προανέφεραν οι προλαλήσαντες, που κάποια στιγμή αναφέρθηκαν και στην οικονομία, ήτοι, στα οικονομικά σκέλη της παραπληροφόρησης και των ψευδών ειδήσεων.

Μιλάμε σήμερα για την οικονομία της προσοχής, δηλαδή τα likes, τα shares και τα clicks. Έχουν αξία ανταλλακτική, αλλά όταν κάνεις scroll, όταν κάνεις αναζήτηση, όταν επισκέπτεσαι, όταν δηλώνεις ότι σου αρέσει κάτι, όταν το επικοινωνείς, πίσω σου αφήνεις ίχνη, τα οποία, ενδεχομένως, πληροφορούν άλλες εταιρίες τι σε ενδιαφέρει και θέλουν να σε βομβαρδίζουν με αντίστοιχα, για να σε ενημερώσουν, περαιτέρω. Υπάρχει οικονομική αξία σε όλα αυτά τα βήματα και αυτή θα πρέπει να την εξηγήσουμε σε όλους. Οι περισσότεροι, ανά τον κόσμο, δεν καταλαβαίνουν ούτε ξέρουν πώς ακριβώς τα λεγόμενα «δωρεάν» και «ελεύθερα» μέσα είναι, όχι ακριβώς και τόσο δωρεάν ή ελεύθερα.

Ας μη κατηγορήσουμε τα μέσα, γιατί δεν είμαστε μόνο καταναλωτές και χρήστες. Είμαστε και δημιουργοί. Εμείς δημιουργούμε προπαγάνδα και εμείς την επικοινωνούμε. Εμείς την πολλαπλασιάσουμε. Εμείς δημιουργούμε και παραπληροφόρηση. Οπότε, ας μην κατηγορούμε ο ένας τον άλλον, γιατί δεν έχει και νόημα και δεν ωφελεί κανέναν. Γιατί, ναι, είμαστε έθνη και κράτη του Facebook, τα οποία συμμετέχουν στη δημιουργία αυτής της ενισχυμένης κυριαρχίας των ψευδών ειδήσεων και της παραπληροφόρησης.

Προφανώς, υπάρχουν πολλές καινούργιες λέξεις στα αγγλικά και θα πρέπει να επικοινωνήσουμε τη σημασία τους και να πούμε στα παιδιά, από πολύ νωρίς, ότι υπάρχει το περιεχόμενο, το οποίο έχει χορηγό. Μοιάζει με είδηση, αλλά μια εταιρεία, στο πλαίσιο των δημοσίων σχέσεων, πληρώνει γι’ αυτό το περιεχόμενο. Γνωρίζετε τι σημαίνει click bait; Δηλαδή, κάτι που σου προκαλεί την περιέργεια να κάνεις κλικ και αμέσως κάποιος βγάζει χρήματα από το κλικ, που έκανες και εσύ πέφτεις στην παγίδα. Πρέπει να πούμε στο παιδί, για αυτή την προσφορά, που σου γίνεται, γιατί κάποιος κερδίζει.

Βεβαίως και υπάρχουν όχι μόνο trolls και bots. Υπάρχουν κάθε μορφής κόλπα των δημοσίων σχέσεων, που δημιουργούνται και χρησιμοποιούνται, μέσω ίντερνετ. Υπάρχουν επίσης sock puppets, δηλαδή, μαριονέτες ή ανδρείκελα, στα ελληνικά. Πίσω από ένα ωραίο προσωπείο, συχνά κρύβεται ένας ίσως κερδοσκοπικός οργανισμός και από την άλλη, έχουμε τα hoaxes και, βεβαίως, αναπαράγονται, μέσω ψευδών ειδήσεων και επικίνδυνες θεωρίες συνωμοσίας, που έχουν μια δυναμική και φαίνεται να τραβούν τον κόσμο και να επηρεάζουν το οικοσύστημα των μέσων κοινωνικής δικτύωσης.

Γι’ αυτό και νομίζω ότι είναι σημαντικό να χρησιμοποιήσουμε μια λέξη μάλλον παλιά και παλιομοδίτικη, για να μιλήσουμε γι’ αυτά τα θέματα. Η λέξη είναι «προπαγάνδα», λέξη που χρησιμοποιήθηκε και παλιά ή χρησιμοποιείται από παλιά, για να περιγράψει τη χειραγώγηση της κοινής γνώμης, στη Γερμανία, σε έναν καιρό δικτατορίας. Η προπαγάνδα αρχικώς, ως λέξη, σήμαινε διάχυση και διάδοση της αγάπης και της συγχώρεσης στον χριστιανικό κόσμο. «Προπαγάνδα» αυτό σήμαινε, καταρχήν. Η προπαγάνδα βρίσκεται εκεί που τέμνονται η πειθώ, η ψυχαγωγία και η πληροφόρηση. Εν μέρει, λοιπόν, γι’ αυτόν το λόγο κυριαρχεί, σε τέτοιο βαθμό, η προπαγάνδα στην κουλτούρα μας, σήμερα. Η προπαγάνδα έρχεται εκεί να συγκεράσει ή να πατήσει λίγο-πολύ, μεταξύ των τριών, πειθούς, ψυχαγωγίας ή ενημέρωσης και πληροφόρησης και γι’ αυτό ακριβώς τα όρια είναι πλέον δυσδιάκριτα, μεταξύ των τριών. Καθώς οι γραμμές και τα όρια γίνονται δυσδιάκριτα, δεν ξέρει κανείς να ξεχωρίσει τι είναι πληροφορία και τι είναι ψυχαγωγία.

Όμως, οι γονείς ανά την υφήλιο βλέπουν τι μαθαίνουν οι νέοι και τα παιδιά, μέσω των μέσων. Αν παρατηρήσουν οι γονείς τι βλέπουν τα παιδιά τους, θα δουν ότι πολλές φορές τέτοιες εικόνες βλέπουν και θεωρούν τα παιδιά ότι με αυτό τον τρόπο θα γίνουν διάσημα και θα αποκτήσουν χρήματα. Πολλά παιδιά, σήμερα, δηλώνουν ότι όταν μεγαλώσουν, θα ήθελαν να γίνουν youtubers. Επιλέγουν αυτό, ως επάγγελμα, διότι αυτό τους έχει μάθει η κουλτούρα των παγκόσμιων μέσων δικτύωσης. Τους δίδαξε, ως τώρα, ότι το να κάνουν γκριμάτσες ή το να εντυπωσιάζουν, μέσω διαδικτύου, δίνει χρήματα. Επίσης, οι νέοι σήμερα και τα παιδιά, από τον ψηφιακό κόσμο, μαθαίνουν ότι το να είναι κακοί, το να είναι οργισμένοι, θα προσελκύσει την προσοχή του κόσμου.

Δεν μπορούμε να κατηγορήσουμε τα παιδιά και τους νέους, γιατί εκείνοι εξάγουν συμπεράσματα από τα ερεθίσματα, που δέχονται και θεωρούν ότι όλες αυτές οι στάσεις θα τους θέσουν στο επίκεντρο της προσοχής. Δεν φταίει το παιδί, που έτσι ερμηνεύει αυτά, που βλέπει, γιατί αυτά τα μηνύματα επικρατούν στην κουλτούρα την ψηφιακή. Άρα, το θέμα της παιδείας στα μέσα μαζικής ενημέρωσης, δεν είναι μόνο χρήσιμο για τα παιδιά ή για τους νεαρούς ή για τους ενήλικες, γιατί κι εμείς, ως ενήλικες, χρειαζόμαστε ενημέρωση και παιδεία. Εμείς φέρουμε κοινωνική ευθύνη για τα όσα συμβαίνουν και γι’ αυτό με παθιάζει τόσο πολύ και η εκπαίδευση των παιδαγωγών. Είναι μια στρατηγική, που θεωρώ ότι είναι καίρια, γιατί ο εκπαιδευτικός λειτουργεί, σε μια κοινότητα και σε μια κοινωνία. Ο εκπαιδευτικός λειτουργεί, επικοινωνιακά. Φέρει μια ευθύνη και λειτουργεί επίσης και ως πολλαπλασιαστικό μέσο της βελτίωσης της κοινωνικής συμπεριφοράς.

Άρα, έρχομαι σε αυτό, που αναφέρθηκε, αρχικά και από τον κύριο Πρόεδρο. Η διά βίου μάθηση είναι πολύ σημαντική και θα πρέπει η διά βίου μάθηση να αφορά και την ψηφιακή παιδεία, τη γνώση των μέσων, γιατί αυτή είναι μια διαδικασία αέναη, που έχει βήματα. Ξεκινάμε από τις ερωτήσεις και προσπαθούμε, μέσα από τις ερωτήσεις, να βρούμε τις απαντήσεις, έχοντας πρόσβαση σε στοιχεία και πληροφορίες, τα οποία θα αναλύσουμε, θα αποτιμήσουμε, θα αξιολογήσουμε και τελικώς, θα πάμε στο κομμάτι το δημιουργικό και το αναστοχαστικό, για να κάνουμε επιλογές και να χρησιμοποιήσουμε τη δύναμη της επικοινωνίας και της ενημέρωσης, για να αναλάβουμε δράση και να κάνουμε τη διαφορά στον κόσμο.

Εξαρτάται, λοιπόν, από το επίπεδο της γνώσης και, βεβαίως, της παιδείας στα μέσα. Όλες αυτές οι ιδέες θα πρέπει να ενισχυθούν και να προάγονται, μέσω του διδακτικού υλικού. Πρέπει να δούμε και να το ξέρουν παιδιά και ενήλικες ότι υπάρχουν μηνύματα, με οικονομική και πολιτική ισχύ και δύναμη. Επίσης, πρέπει να γνωρίζουμε ότι ο κόσμος ερμηνεύει τα ίδια μηνύματα, με διαφορετικό τρόπο. Μπορεί να δούμε την ίδια ταινία, εγώ και εσείς στο Netflix, αλλά, με βάση το υπόβαθρό μας, τις εμπειρίες μας και τις γνώσεις μας, να ερμηνεύσουμε την ταινία διαφορετικά. Θα πρέπει, επίσης, να συνειδητοποιήσουμε ότι τα μηνύματα είναι αναπαραστάσεις. Έρχονται να απηχήσουν θεωρητικές ιδέες και νομίζω ότι τη θεωρία για την παιδεία στα μέσα θα πρέπει να την εφαρμόσουμε, ήδη, από την προσχολική ηλικία, όπου τα παιδιά κάνουν σκίτσα, ζωγραφίζουν και ξέρουν ότι το σκιτσάκι δεν είναι οπωσδήποτε ο άνθρωπος, ο οποίος σχεδιάστηκε ή απηχείται. Βεβαίως, υπάρχουν και διαφορετικοί κώδικες και συμβάσεις, συμβατικές συμπεριφορές, που κάθε φορά απηχώνται, μέσω των μηνυμάτων.

Ένα ρεπορτάζ, ένα περιεχόμενο, το οποίο το σπονσονάρει κάποιος, το περιεχόμενο που είναι πολιτικό, θα πρέπει να μάθουμε στα παιδιά, στους νέους, αλλά και στους ενήλικες, ότι υπάρχουν διαφορές στο περιεχόμενο. Επίσης, θα πρέπει να γνωρίζουμε ότι κανείς μας δεν είναι άτρωτος. Κάπου εδώ, έχω μια κούπα και γράφει «Δεν είσαι άτρωτη. Δεν είσαι άτρωτη στην προπαγάνδα». Κανείς δεν είναι άτρωτος, στην επιρροή των μέσων. Έχουμε την τάση, κάποιες φορές, να θεωρούμε ότι το πώς μας επηρεάζουν τα μέσα δεν επηρεάζει εμάς, αφορά τους άλλους. Αλλά, όχι. Τα μέσα επηρεάζουν τους πάντες και τα πάντα τα φιλτράρει ο καθείς και τα μέσα επικοινωνούν μηνύματα, τα οποία επηρεάζουν τον τρόπο, που αντιλαμβανόμαστε τον κόσμο, ακόμα και τη δική μας προσωπική ταυτότητα.

Πρέπει, λοιπόν, να ξέρουμε ότι τα μέσα επηρεάζουν και εμάς και αυτή είναι μια βασική παραδοχή, όταν μιλάμε για θεωρία και για παιδεία στα Μ.Μ.Ε.. Ο επόμενος ομιλητής ξέρω ότι θα σας μιλήσει, αναλυτικά, για το πώς οι κρίσιμες ερωτήσεις, σχετικά με τα μηνύματα των μέσων, ανοίγουν τα μάτια και τους ορίζοντες και προκαλούν την περιέργεια, εξάπτουν την περιέργεια των εκπαιδευομένων, για να υπάρχει αυτό, αυτή η δια βίου μάθηση, την οποία ακροθιγώς ανέφερα. Εγώ, εν τάχει, θα πω πόσο δύσκολο ή περίπλοκο είναι αυτό και γι’ αυτό επιμένω στην ιδέα της διαμόρφωσης μιας κοινότητας γνώσης των ίδιων των εκπαιδευτικών, γιατί κι οι ίδιοι είναι άνθρωποι, που εκπαιδεύονται για πάντα.

Έγραψα ένα καινούργιο βιβλίο, με τίτλο «Mind of the Media», η προπαγάνδα στην ψηφιακή εποχή και αναφέρομαι στις πηγές και τα μέσα τα on line, για βαθύτερη γνώση. Πέρυσι, όλοι βρεθήκαμε στα σπίτια μας κλεισμένοι, λόγω πανδημίας και τότε μπορούσε κανείς σε μεγαλύτερο βάθος να εισέλθει και να μελετήσει τι ακριβώς χρειάζεται να μάθουν, για την εκλογική προπαγάνδα, για παράδειγμα, τα παιδιά όλων των ηλικιών ή ακόμα και την προπαγάνδα στην ψυχαγωγία και το πώς ακριβώς οι πολεμικές ταινίες του Χόλυγουντ, εν προκειμένω, οι οποίες είναι εξαιρετικά φορτισμένες και γεμάτες μηνύματα, σχετικά με τον πόλεμο, λειτουργούν.

Ξέρουμε ότι ο κόσμος μας είναι περίπλοκος και σύνθετος. Αλγοριθμική προσωποποίηση, μια ιδέα ότι το δικό σου Netflix δεν είναι ίδιο με το δικό μου Netflix, το δικό σου Google δεν είναι το ίδιο με το δικό μου. Εδώ, έχουμε σημαντικές προκλήσεις, στις οποίες βρίσκονται αντιμέτωποι και εκπαιδευτικοί, που ίσως να μην έχουν συνειδητοποιήσει σε τι ειδήσεις έχουν πρόσβαση οι δικοί τους μαθητές, γιατί, ίσως, το δικό τους κομμάτι της κοινωνικής δικτύωσης δεν έχει καμία σχέση με των παιδιών, τα οποία διδάσκουν. Αυτές, λοιπόν, οι ερωτήσεις, αυτά τα ερωτήματα, είναι ένας από τους λόγους, που επιμένω ότι πρέπει να υπάρχει μία γνώση, μία κοινότητα εκπαιδευτικών, μια κοινότητα παιδαγωγών, ούτως ώστε να μπορούν να ενημερώνονται και να ενημερώνουν τα παιδιά, που διδάσκουν σωστά.

Τριάντα χρόνια τώρα, κάνουμε έρευνες και φαίνεται πως σημαντικό στοιχείο, για να ενισχύσουμε τις γνώσεις, που διαθέτουν τα παιδιά και οι νέοι, σε θέματα ψηφιακής τεχνολογίας και μέσων, είναι να παράγουν, δυναμικά και με τρόπο ενεργητικό, περιεχόμενο. Αυτό που σας δείχνω τώρα είναι ένα project, που συγχρηματοδοτήθηκε από την Ε.Ε.. Τίτλος του «MΕΕT», ακρωνύμιο του Media Education for Equity and Tolerance, δηλαδή, ενημέρωση, η παιδεία για τα μέσα, με στόχο την ισότητα και την καταπολέμηση της μισαλλοδοξίας. Εδώ, είχαμε παιδιά, που προέρχονταν, από διαφορετικό πολιτικό ή πολιτιστικό υπόβαθρο, θρησκευτικό, ενδεχομένως και διαφορετική τάξη. Το «ΜEEΤ» έδωσε τη δυνατότητα στους συμμετέχοντες και τις συμμετέχουσες να προάγουν την πολιτισμική κατανόηση και αυτό είναι σημαντικό κίνητρο στη δουλειά μου.

Επίσης, έχει σημασία, έχουν σημασία, οι πηγές για το διδακτικό υλικό και την ύλη και συμβάντα παγκοσμίου εμβέλειας on line ή άλλα έρχονται να ενισχύσουν την παγκόσμια γνώση και το μοίρασμα της γνώσης. Για παράδειγμα, εμείς κάναμε μία προσπάθεια, στην οποία συνεργάστηκαν και δικτυώθηκαν, σε μία συνεδρία, εκπαιδευτικοί από τη Βραζιλία και τις Η.Π.Α., ούτως ώστε να συζητήσουν για το τι ακριβώς κάνει, εν προκειμένω, η Βραζιλία, στη χώρα τους, τι κάνουν αυτοί οι εκπαιδευτικοί και να κάνουν μια σύγκριση, σε σχέση με αυτά, που κάνουμε εμείς, στις Η.Π.Α..

Επίσης, στη διάρκεια της πανδημίας, ενθουσιάστηκα, γιατί μου δόθηκε η ευκαιρία να συνεργαστώ με το Αμερικανικό Κολλέγιο των Αθηνών. Συνεργαστήκαμε, επίσης με Pierce, Deree και Albaκαι είδαμε τι σημαίνει η ψηφιακή συγγραφή, γιατί, βεβαίως, έχει σημασία να αισθάνεσαι αυτοπεποίθηση, όταν διδάσκεις στα παιδιά σου, όταν εσύ παράγεις υλικό ψηφιακό και το αναδημοσιεύεις στα μέσα και, βεβαίως, εδώ υπεισέρχεται το κομμάτι της παιδαγωγικής και της διδακτικής, σε καθημερινή βάση. Δεν υπάρχει τίποτα, που θα μπορούσε να υποκαταστήσει και να αντικαταστήσει μια κοινότητα αφοσιωμένων εκπαιδευτικών, οι οποίοι από τα προνήπια, μέχρι το λύκειο, αν όχι το πανεπιστήμιο, με πάθος, ασχολούνται με το κομμάτι της γνώσης των ψηφιακών μέσων, όχι μόνο σε θέματα, που αφορούν καθαρά τα Μ.Μ.Ε., αλλά να ενδιαφέρονται, διδάσκοντας και άλλα ζητήματα, όπως για παράδειγμα, φυσικές επιστήμες, φυσική, χημεία, βιολογία, γιατί η παιδεία στα Μ.Μ.Ε. υπερβαίνει τα στενά όρια του διδακτικού υλικού ή προγράμματος.

Αυτές εδώ είναι οι προτάσεις μου και οι συστάσεις μου, ειδικώς για την Ελλάδα. Θα πρέπει, κατ’ εμέ, να εισάγετε το κομμάτι της παιδείας στα Μ.Μ.Ε., σε όλο το διδακτικό πρόγραμμα και να ξεκινήσετε από τον παιδικό σταθμό ή από τα νήπια και να πάτε, μέχρι το πανεπιστήμιο. Επίσης, θα πρέπει να δώσετε προτεραιότητα, σε θέματα κατάρτισης και εκπαίδευσης των εκπαιδευτικών και τη δημιουργία των δικών τους επαγγελματικών δικτύων. Θα πρέπει να παράξετε σχετικό υλικό και να αποφασίσετε θεσμικές στρατηγικές και πόρους, να υπάρχει πίσω σας μια στρατιά εκπαιδευτικών, που θα στηρίξουν αυτές τις προσπάθειες. Βεβαίως, θα πρέπει να χρηματοδοτήσετε την αξιολόγηση προγραμμάτων και να προωθήσετε την έρευνα, σε θέματα αποτελεσματικής διδασκαλίας και είναι θεμελιώδους σημασίας, μέσα από τα Μ.Μ.Ε. της Ελλάδας, να κερδίσετε το κοινό, ούτως ώστε να λειτουργήσει υποστηρικτικά. Τίποτα δεν μπορεί να γίνει, χωρίς τη στήριξη, που θα προσφέρουν οι γονείς, οι κηδεμόνες, τα Μ.Μ.Ε. και οι αιρετοί εκπρόσωποι των πολιτών, η δική τους υποστήριξη είναι κρίσιμης σημασίας.

Η δική μου, λοιπόν, όπως σας είπα, άποψη, είναι να προάγουμε την παιδεία στα Μ.Μ.Ε., για να υπάρξει μια κοινή αντιμετώπιση όλων των πολιτισμών. Πριν από 100 και κάτι χρόνια, η κωφάλαλη Helen Keller είχε δηλώσει ότι το σημαντικότερο αποτέλεσμα της παιδείας είναι η ανεκτικότητα. Όλοι ζούμε την πόλωση, όλοι ζούμε την παραπληροφόρηση, τις ψευδείς ειδήσεις και τις αρνητικές τους επιπτώσεις, γι’ αυτό και θα πρέπει να ενισχύσουμε το ρόλο της παιδείας, γιατί διαθέτει δύναμη, για να μπορέσουμε να είμαστε ανεκτικοί, απέναντι στη διαφορετικότητα και να υπάρξει κοινή συναντίληψη. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κύριος Παναγιώτου.

**ΝΙΚΟΛΑΟΣ ΠΑΝΑΓΙΩΤΟΥ (Αναπληρωτής Καθηγητής Τμήματος Δημοσιογραφίας και Μ.Μ.Ε. στο Α.Π.Θ**.**):** Κύριε Πρόεδρε, σας ευχαριστώ, κυρία Υπουργέ, αξιότιμα μέλη της Επιτροπής, ευχαριστώ πολύ για την πρόσκληση. Είμαι ο Νίκος Παναγιώτου, Αναπληρωτής Καθηγητής στο Αριστοτέλειο Πανεπιστήμιο, στο τμήμα Δημοσιογραφίας.

Θα ήθελα να ξεκινήσω, με ένα πιο αισιόδοξο μήνυμα για τη χώρα μας, καθώς με το θέμα ασχολούμαι, από το 2009. Θεωρώ ότι στη χώρα μας, ειδικά στον τομέα αυτόν, έχουν γίνει πολλές προσπάθειες και αυτό, το οποίο λείπει, είναι ένας κεντρικός συντονισμός, ο οποίος θα ενσωματώσει αυτές τις πολλαπλές προσπάθειες, που έχουν γίνει, σε διάφορα επίπεδα, είτε από καθηγητές, όπως είναι η επόμενη ομιλήτρια, η κυρία Λάζου, με την οποία έχω συνεργαστεί, είτε αυτά, που κάνουμε στο πανεπιστήμιο, είτε αυτά που έχουν γίνει από οργανώσεις και φορείς της κοινωνίας των πολιτών και από τις δημοσιογραφικές ενώσεις.

Αν θέλετε, παρακαλώ, προχωρήστε στην επόμενη διαφάνεια. Κάνω μια παρουσίαση στο τι έχουμε δουλέψει, γιατί στη χώρα μας, πολλές φορές, πλεονάζει η γκρίνια, τα παράπονα και η απαισιοδοξία και θέλω να τονίσω σε ποια σημεία είμαστε αρκετά μπροστά και ίσως μας αδικούν οι σχετικοί δείκτες.

Με το θέμα ασχολούμαι, από το 2009, στο Δημοκρίτειο Πανεπιστήμιο, αμέσως μετά μεταφέρθηκα στο Αριστοτέλειο. Έχω κάνει σχετικές δημοσιεύσεις, είναι υπό έκδοση ο οδηγός για τον γραμματισμό στα Μ.Μ.Ε., από κοινού με τη Deutsche Welle, το Εργαστήριο του PJL LAB, στο οποίο προΐσταμαι και είχε ιδρύσει ο κύριος Φραγκονικολόπουλος, που είναι μέλος του UN Academic Impact Network, ενός δικτύου παγκόσμιου του Ο.Η.Ε., που συγκεντρώνει τα καλύτερα πανεπιστήμια. Διοργανώνουμε την Ελληνική Εβδομάδα για το Γραμματισμό στα Μ.Μ.Ε., ως κομμάτι της Παγκόσμιας Εβδομάδας, από κοινού και σε συνεργασία με φορείς, όπως είναι οι βιβλιοθήκες, όπως είναι σχολεία, όπως είναι οι δημοσιογραφικές ενώσεις. Έχω την τιμή και τη χαρά να συνεργάζομαι με την ΕΣΗΕΜΘ *(Ένωση Συντακτών Ημερησίων Εφημερίδων)*, κατά κύριο λόγο, αλλά και με την ΕΣΗΕΑ.

Ταυτόχρονα, έχουμε κάνει εκπαιδεύσεις εκπαιδευτικών, αυτό που ανέφερε η κυρία Hobbs, παιδιών, αλλά και ταυτόχρονα και δημοσιογράφων, ένα σημείο, στο οποίο υπάρχει διάκριση. Δεν έχει γίνει σε άλλη χώρα, με εξαίρεση, σε ένα ποσοστό, τη Γερμανία.

Τέλος, διοργανώνουμε, στη Θεσσαλονίκη, το «International Media Summer Academy», που είναι μια διεθνής πρωτοβουλία, που ξεκινήσαμε, εδώ και πέντε χρόνια, μαζί με τη Deutsche Welle, το πανεπιστήμιο του Temple και άλλα 12 πανεπιστήμια, από όλο τον κόσμο και συγκεντρώνουμε 40 φοιτητές και επαγγελματίες δημοσιογράφους, όπου ο γραμματισμός στα Μέσα Ενημέρωσης είναι κεντρικός πυρήνας των δράσεων.

Και τέλος, από κοινού ένα κομμάτι με το πανεπιστήμιο Πελοποννήσου, αναπτύσσουμε το «GAMEFY», ενώ το Σεπτέμβριο, θα έχουμε αναπτύξει και θα διαθέσουμε το «FACTITIOUS», που είναι μια νέα προσέγγιση, για την προώθηση του γραμματισμού στα Μέσα Ενημέρωσης, επενδύοντας στην «παιχνιδοποίηση», δηλαδή, δημιουργώντας δύο συγκεκριμένα ψηφιακά παιχνίδια. Γιατί; Γιατί μας ενδιαφέρει να έρθουμε κοντά στα παιδιά. Αυτό είναι το οποίο κάνουμε.

Αν θέλετε, πάμε στην επόμενη παρουσίαση. Χρησιμοποιώντας διεθνή στοιχεία, θέλω να καταδείξω και να αναδείξω το περιβάλλον, μέσα στο οποίο κινούμαστε. Ποιο είναι το περιβάλλον, στο οποίο κινούμαστε. Χρησιμοποιώ και μου επιτρέπετε στατιστικά διεθνή και δεν πρόλαβα να τα κάνω στα ελληνικά, γιατί είναι ένα θέμα, το οποίο μας αγγίζει όλους. Λοιπόν, έχουμε 66% διείσδυση των κινητών τηλεφώνων, 60% πρόσβαση στο διαδίκτυο, 53,6% είναι ενεργοί χρήστες των social media.

Εδώ, θέλω να τονίσω κάτι, το οποίο ακούστηκε πριν και θα μου επιτρέψετε λίγο την παρένθεση αυτή. Δίνουμε πολύ μεγάλη έμφαση στο Facebook, ενώ, αυτή τη στιγμή και θα το παρατηρήσετε όσοι παρακολουθήσετε το Euro, το μέσο κοινωνικής δικτύωσης, το οποίο έχει πολύ μεγάλη απήχηση, σε παιδιά 8-15 ετών είναι το «Tik Tok». Έχει τρομερή διείσδυση στις ηλικίες αυτές, περίπου 80% και είναι η πρώτη φορά, που είδαμε ότι επίσημος χορηγός μιας πολύ μεγάλης αθλητικής διοργάνωσης, είναι ένα μέσο κοινωνικής δικτύωσης. Καταλαβαίνετε τη διείσδυση του, αλλά ταυτόχρονα και τη μεγάλη επιρροή, σε συνδυασμό με όσα έχουν ακουστεί για το «Tik Tok» και την πολιτική διαφάνειας.

Εδώ και δύο χρόνια, επισημαίνω την ανάγκη να μετακινηθεί η συζήτηση και να πιάσει και το «Tik Tok», το οποίο έχει πολύ μεγάλη διείσδυση, συγκεκριμένες εξτρεμιστικές ομάδες δρουν εκεί και το αξιοποιούν, έχουν μετακινηθεί από το Facebook.

Στην επόμενη διαφάνεια, λοιπόν, καταλαβαίνουμε ότι έχουμε περισσότερα κινητά τηλέφωνα απ’ ό,τι οδοντόβουρτσες ! Χαριτολογώ και επενδύω σ΄ αυτό, γιατί συνιστά και υπογραμμίζει αυτό, το οποίο αναφέρει και ο κύριος Μπλέτσας και θα χτίσω πάνω σε ό,τι έχουν πει οι προηγούμενοι ομιλητές, στο γεγονός ότι θα πρέπει να αλλάξουμε τον τρόπο αντιμετώπισης και να μη δαιμονοποιούμε είτε το διαδίκτυο ή τις συσκευές.

Αυτή τη στιγμή, μιλάω και ως πατέρας δύο παιδιών, πέρα από το ότι είμαι και ερευνητής, έχουμε μία άτυπη εκπαίδευση, η οποία ανταγωνίζεται την τυπική εκπαίδευση. Τα παιδιά, τα οποία παίζουν ένα ηλεκτρονικό παιχνίδι, μαθαίνουν πολλά περισσότερα, για την Αρχαία Ρώμη και για τον Μέγα Αλέξανδρο, απ’ ό,τι σε ένα τυπικό εγχειρίδιο ιστορίας, το οποίο δεν περιέχει καμία εικόνα, καθώς, για να μπορέσεις να παίξεις ένα ηλεκτρονικό ψηφιακό παιχνίδι, θα πρέπει να διαβάσεις, να κατανοήσεις τα πλαίσια, μέσα στο οποίο αυτό εξελίσσεται και τη στρατηγική.

Τι κάνουμε εμείς; Δαιμονοποιούμε και τα αφήνουμε έξω. Πρέπει να εισαχθούν στην εκπαίδευση. Πρέπει να αξιοποιήσουμε αυτήν την εμπειρία, για να μπορέσουμε έτσι, να πολλαπλασιάσουμε τα δυνητικά οφέλη, αξιοποιώντας ουσιαστικά την τεχνολογία.

Πάνω σε αυτό, θα πρέπει να εστιάσουμε στο γεγονός ότι αυξάνονται συντριπτικά οι χρήστες κινητών τηλεφώνων, ενώ ταυτόχρονα έχουμε αντίστοιχα πολύ μεγάλη αύξηση και των χρηστών των μέσων κοινωνικής δικτύωσης.

Έτσι, λοιπόν, είμαστε αντιμέτωποι με μία πλήρη πληροφοριακή πλημμυρίδα. Δεν συνιστά κατ’ ανάγκη ενημέρωση. Αυτό, λοιπόν, το οποίο απαιτείται είναι το πώς θα μπορέσουμε να διαχειριστούμε, να στήσουμε, δηλαδή, ροοστάτες της πληροφορίας αυτής. Αυτό είναι, που απαιτείται σήμερα και είναι πολύ σημαντική η πρωτοβουλία της Επιτροπής και συγχαρητήρια για το γεγονός ότι συζητάμε, για το πως και στην Ελλάδα θα μπορέσουμε να αξιοποιήσουμε τη διεθνή εμπειρία, αλλά και αυτή, που έχει παραχθεί, από φορείς, που αναφέρθηκα πριν.

Δείτε λίγο, διαχρονικά, πως αυξάνεται το ποσοστό των χρηστών των μέσων κοινωνικής δικτύωσης. Θα πρέπει να τα δαιμονοποιήσουμε; Όχι. Αντίθετα, αυτό που ισχυρίζομαι, είναι ότι θα πρέπει να αλλάξουμε την αντιμετώπιση μας - χτίζω σε αυτό στο οποίο αναφέρθηκε ο κ. Τσίμας - μπορεί να είναι ένα ιδιωτικό μέσο, αλλά θα πρέπει να αντιμετωπίσουμε σαν ένα ιδιωτικό μέσο, με δημόσια απήχηση και επιρροή και ως μέσο τα οποίο θα πρέπει να ξεφύγει από την τυπική αντιμετώπιση μιας ιδιωτικής εταιρείας.

Δεν συνιστούν πλέον ιδιωτικές εταιρείες και σε αυτήν την κατεύθυνση οι ευρωπαϊκές πρωτοβουλίες είναι σημαντικές.

Άρα, λοιπόν, αυτό το οποίο βλέπουμε ότι χρησιμοποιείται το διαδίκτυο είναι, κατά κύριο λόγο, για πληροφόρηση.

Επειδή έχουμε πραγματοποιήσει πολλές έρευνες και μία πολύ μεγάλη, καθ’ όλη τη διάρκεια της πανδημίας, οι Έλληνες πρώτα επισκέπτονται το διαδίκτυο, για να ενημερωθούν για την ιατρική πληροφόρηση και αμέσως μετά τηλεφωνούν στο γιατρό τους. Τον γιατρό, ο οποίος μέχρι τώρα εξακολουθούσε να απολαύει πολύ ισχυρής και σημαντικής εμπιστοσύνης. Κάτι μας δείχνει αυτό.

Έτσι, λοιπόν, βλέπουμε ότι ένα μεγάλο ζήτημα είναι η έλλειψη εμπιστοσύνης. Η έλλειψη εμπιστοσύνης στους θεσμούς, οι οποίοι υποδεικνύουν την αναγκαιότητα να χτίσουμε ξανά την εμπιστοσύνη, στα μέσα ενημέρωσης. Γιατί υποδεικνύουν αυτήν την αναγκαιότητα; Γιατί ο επαγγελματίας δημοσιογράφος είναι υπόλογος. Οποιαδήποτε άλλη πηγή είναι ανώνυμη. Και αν θελήσουμε να πάρουμε κανένα σημαντικό μάθημα από τις αμερικανικές προεδρικές εκλογές του 2016, δείτε και σταθείτε στο πώς αλώθηκαν τα περιφερειακά μέσα, στην Αμερική και αποτέλεσαν έτσι πηγή διάχυσης του ακραίου εξτρεμιστικού και πολιτικού λόγου.

Θα ήθελα, λοιπόν, να σταθούμε στο ότι η Ευρωπαϊκή Ένωση προκρίνει αυτόν τον ορισμό για τις ψευδείς ειδήσεις. Απλά, θα πρέπει να λάβουμε υπόψη ότι καθώς μιλάμε για παιδεία στα μέσα ενημέρωσης, αναφερόμαστε σε μια προσπάθεια να αντιμετωπίσουμε την «πληροφοριακή αταξία». Αυτόν τον όρο θα ήθελα να τον κρατήσετε.

Έτσι, λοιπόν, αυτές είναι οι πρωτοβουλίες οι πάρα πολύ σημαντικές, που έχει πάρει η Ευρωπαϊκή Ένωση, από το 2016 και μέχρι σήμερα. Και αυτό, το οποίο εγώ θα υπογραμμίσω από όλες αυτές τις πρωτοβουλίες, είναι το γεγονός ότι από πολύ νωρίς θεωρήθηκε ότι η ενίσχυση των ψηφιακών δεξιοτήτων είναι ουσιαστικά ένα πρόκριμα καταπολέμησης ενός νέου κίνδυνου, που είναι του κοινωνικού ψηφιακού αποκλεισμού, που περιθωριοποιεί ομάδες και τις καθιστά ευεπίφορες στην παραπληροφόρηση και στις παραπλανητικές ειδήσεις.

Κοιτάξτε λίγο τη σύνδεση, μεταξύ παραπληροφόρησης και υγείας. Όσοι χρησιμοποιούν πηγές, οι οποίες είναι επαγγελματικές, οι οποίες υπόκεινται σε έλεγχο, είναι περισσότερο διατεθειμένοι να εμβολιαστούν. Το πρώτο καμπανάκι.

Το δεύτερο καμπανάκι, γύρω από αυτό, έρχεται το επόμενο ερώτημα. Τα μέσα ενημέρωσης δεν υπήρξαν και αυτά πηγές παραπληροφόρησης; Σαφέστατα. Όμως, είναι υπόλογοι και αυτό, το οποίο διαπιστώσαμε, είναι ότι υπάρχει μεγάλη ανάγκη και για εκπαίδευση και των ίδιων των δημοσιογράφων, σε αυτού του είδους τα ζητήματα.

Έτσι, λοιπόν, ποιοι είναι οι τρόποι, που έχουν αναπτυχθεί, για να αντιμετωπίσουμε την παραπληροφόρηση; Οι πρώτοι είναι τα τεχνολογικά μέσα. Να δημιουργήσουμε, δηλαδή, κάποιες εφαρμογές, που θα μας λένε, αν ένα βίντεο είναι αληθές ή ψευδές. Έχει τα όριά του.

Το δεύτερο είναι αυτό, το οποίο ολοένα και χρησιμοποιείται περισσότερο, από τις εταιρείες, που έχει να κάνει με τη σύσταση ομάδων Fact Checking, οι οποίοι επαληθεύουν την είδηση. Εκεί έχουμε παρατηρήσει ότι παρότι π.χ. ο Νίκος ο Παναγιώτου γνωρίζει ότι η συγκεκριμένη είδηση δεν είναι αληθής, εξακολουθεί να τη μεταδίδει.

Άρα, ποιο είναι το επόμενο βήμα, που προκρίνουμε και θεωρούμε ότι θα μας βοηθήσει στην αντιμετώπιση της πληροφοριακής αυτής αταξίας; Έχει να κάνει με την προώθηση του γραμματισμού στα μέσα ενημέρωσης, της κινητοποίησης του ίδιου του πολίτη, προκειμένου να γίνει ενεργός δρών, σε αυτήν την προσπάθεια. Όχι μόνο ενεργός δρών, αλλά ταυτόχρονα ο ίδιος, ως πολίτης, θα μπορέσει να χρησιμοποιήσει, ειδικά οι νέοι, όλη αυτήν την πληροφόρηση, την οποία έχουν, από ένα άλλο παράλληλο σύστημα παιδείας να την εντάξουν, μέσα στο τυπικό σύστημα παιδείας.

Αυτό θα έχει πολλαπλά πολλαπλασιαστικά οφέλη, γιατί θα μπορέσουμε έτσι να μεγεθύνουμε τον τρόπο, με τον οποίο αξιολογούν. Η πρόκληση, πλέον, είναι να αξιολογήσω τις πηγές, δεν είναι απλά να αποστηθίσω ένα βιβλίο, που είναι και ένα πολύ μεγάλο ζήτημα, που αντιμετωπίζουμε και στην τριτοβάθμια εκπαίδευση.

Έτσι, λοιπόν, ο γραμματισμός αφορά στις γνωστικές δεξιότητες, που θα πρέπει να μεταφέρουμε στο νέο, στις τεχνικές δεξιότητες, αλλά, κυριότερα και στο πώς ο ίδιος θα γίνει δημιουργός περιεχομένου. Το «δημιουργός περιεχομένου» πολλές φορές το αφήνουμε έξω. Οι περισσότεροι νέοι, όμως, εάν δείτε στο Tik Tok ή στο YouTube, παράγουν απίστευτα πολύ μεγάλους όγκους δεδομένων και περιεχόμενων. Πρέπει, λοιπόν, να μπορέσουμε να τους εκπαιδεύσουμε, έτσι ώστε να είναι υπεύθυνοι δημιουργοί περιεχομένου, όχι απλά και μόνο καταναλωτές. Αυτή είναι μια μεγάλη και σημαντική αλλαγή, διαφοροποίηση, την οποία δουλέψαμε, σε όλες αυτές τις παρεμβάσεις.

Αυτό που αναφέρθηκε και από τον Πρόεδρο, αλλά και τον κ. Τσίμα και από άλλους ομιλητές, είναι ότι είμαστε 28οι.

Θα κλείσω με τις προτάσεις, τις οποίες θα ήθελα να καταθέσω, έχοντας υπόψη όλα αυτά, τα οποία προαναφέρθηκαν και την εμπειρία, που έχουμε αποκομίσει.

Τα εργαστήρια δεξιοτήτων θεωρούνται μια σημαντική παρέμβαση. Νομίζω, όμως ότι θα πρέπει να ενισχυθούν, με το να ενταχθεί το ζήτημα του γραμματισμού των Μέσων Ενημέρωσης, σε μία ευρύτερη οπτική, αυτή της αγωγής του πολίτη. Η αξιοποίηση του περιεχομένου, από όπου ενημερώνουμε, συνιστά κομμάτι της δημοκρατικής μας παιδείας, συνιστά ουσιαστικό μέρος στο να μπορέσουμε να καταπολεμήσουμε αυτό, στο οποίο αναφέρθηκε και ο Πρόεδρος της Βουλής πριν, το θυμό και την πόλωση, η οποία ενισχύεται, με πάρα πολλούς τρόπους. Παρακαλώ, σχετικά με αυτό που αναφέρθηκε ο κ. Τσίμας, δείτε την υπόθεση, πολύ προσεκτικά, συνιστά ένα νέο κομμάτι υβριδικού πολέμου η αξιοποίηση τέτοιου είδους εταιρειών - προπετασμάτων, που διαχέουν παραπληροφόρηση, με πολύ συγκεκριμένους στόχους.

Το δεύτερο, η προώθηση πολυμεσικού γραμματισμού. Τι κάνουμε, μέχρι σήμερα; Μαθαίνουμε στα παιδιά πώς θα ανοίξουν τον υπολογιστή, πώς θα τον κλείσουν κ.λπ., δηλαδή, μαθήματα ψηφιακών δεξιοτήτων. Θέλουμε κάτι παραπάνω. Τα παιδιά μας, αυτή τη στιγμή, πρέπει να τα αντιμετωπίσουμε, ως τεχνολογικά εγγράμματα, σε πολύ μεγαλύτερο βαθμό απ’ ό,τι ήμουν εγώ, που έχω γεννηθεί, το 1971.

Οι εκστρατείες και οι δράσεις κατάρτισης, σχετικά με τα προσωπικά δεδομένα και τα δίκτυα πληροφοριών. Οι περισσότεροι, νομίζω, ότι έχετε πολύ μεγάλη εμπειρία και απλά το υπενθυμίζω. Δείτε πόσα διαδικτυακά κουίζ κυκλοφορούν, που λένε, βάλε εδώ τα στοιχεία σου, για να σου πω τι χαρακτήρας είσαι. Αυτό ήταν της Cambridge Analytica, που συγκέντρωνε προσωπικά δεδομένα, τα οποία κάποιοι χρήστες από εμάς τα έδιναν, δωρεάν, διαμέσου αυτών των διαδικτυακών παιχνιδιών και έτσι μπόρεσαν, σε ένα ποσοστό, να είναι επιτυχημένοι, γιατί η Cambridge Analytica, επειδή είχα κάνει σχετική παρουσία, στο Πανεπιστήμιο της Οξφόρδης, είχε και μεγάλη αποτυχία, πριν αναλάβει τον Τραμπ.

Τέλος, η συνεργασία με τις δημοσιογραφικές ενώσεις, για την προώθηση του γραμματισμού στα Μέσα Ενημέρωσης. Ήδη, τρέχουμε πιλοτικά προγράμματα, με την ΕΣΗΕΜΘ. Θεωρώ ότι η εμπλοκή των δημοσιογράφων και των ενώσεων στο κομμάτι αυτό είναι πολύ σημαντική, γιατί είναι ένα διεπιστημονικό θέμα, το οποίο φάνηκε, ιδιαίτερα με την επιλογή των προσώπων και των ομιλητών, σήμερα. Δεν αφορά μόνο έναν κλάδο, δεν αφορά μόνο τους εκπαιδευτικούς, αφορά ισότιμα και για τη συγκεκριμένη περίπτωση, για την εμπλοκή των δημοσιογράφων, έχουμε, επίσης, πολύ συγκεκριμένες προτάσεις.

Θέλω να ευχαριστήσω πολύ για την πρόσκληση και για το χρόνο, που μας αφιερώσατε. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Σας ευχαριστούμε κι εμείς, κ. Παναγιώτου.

Έχω καλέσει και την κυρία Λάζου, η οποία είναι εκπαιδευτικός στη δευτεροβάθμια εκπαίδευση, προκειμένου να δούμε και κάποιες δράσεις στην πράξη, που έχουν ήδη γίνει και γίνονται σε ελληνικά σχολεία.

Κυρία Λάζου, έχετε το λόγο.

**ΧΡΥΣΑ ΛΑΖΟΥ (Εκπαιδευτικός Δευτεροβάθμιας Εκπαίδευσης)**:Ευχαριστώ πολύ, κύριε Πρόεδρε.

Αγαπητέ, κύριε Πρόεδρε της Βουλής, κυρία Υπουργέ, Υφυπουργοί, εκλεκτά μέλη της Ελληνικής Βουλής, θέλω να ευχαριστήσω αρχικά, για την τιμητική πρόσκληση να συμμετάσχω, ως εκπαιδευτικός, σε ένα τόσο σημαντικό ζήτημα της αναγκαιότητας παιδείας στα μέσα μαζικής ενημέρωσης και της ενσωμάτωσης τους στην τυπική εκπαίδευση, μέσω των προγραμμάτων σπουδών.

Θα ήθελα να οπτικοποίησω τις προτάσεις μου και να διαμοιραστώ αυτή την παρουσίαση, μέσω των πιλοτικών εφαρμογών στον πληροφοριακό γραμματισμό και την καλλιέργεια κριτικής σκέψης στην εκπαίδευση.

Η ενασχόληση μου, αρχικά, με το αντικείμενο ξεκίνησε τόσο αφουγκραζόμενη τις ανησυχίες και τις ανάγκες των μαθητών μου, αλλά και από άλλα ακαδημαϊκά κίνητρα για τον εκπαιδευτικό σχεδιασμό και τις σπουδές στην εξ αποστάσεως εκπαίδευση και τη μάθηση μέσω κινητών συσκευών.

Θέλω να ευχαριστήσω θερμά όλους τους προηγούμενους ομιλητές, γιατί, πραγματικά, υποστηρίζουν πάρα πολύ τις προτάσεις, που θα ήθελα να μοιραστώ μαζί σας, ως εκπαιδευτικός, μέσα από τις πιλοτικές εφαρμογές του.

Πρώτο πρόγραμμα, το οποίο έχω υλοποιήσει, το Media Literacy for Teens, είναι ένα πρόγραμμα, το οποίο υλοποιήθηκε, σε μεικτό μοντέλο μάθησης, blended learning, με την αλληλεπίδραση μαθητών από διαφορετικές περιοχές, διαφορετικές σχολικές μονάδες, στη Βόρεια Ελλάδα. Έτσι, έφηβοι μαθητές, λοιπόν, παρακολούθησαν σειρά μαθημάτων, μέσω της αγγλικής γλώσσας, με τη μέθοδο CLIL, που χρησιμοποιείται ευρέως, στην παγκόσμια εκπαιδευτική κοινότητα, η οποία περιελάμβανε διεπιστημονική προσέγγιση, με περιεχόμενο στην αγγλική – εδώ να τονίσω ότι συνεργάστηκα με την τριτοβάθμια εκπαίδευση, γιατί η δευτεροβάθμια είναι πιο κοντά στην τριτοβάθμια εκπαίδευση – με εργαστήρια προηγμένων εκπαιδευτικών τεχνολογιών και εφαρμογών κινητών συσκευών του Διεθνούς Πανεπιστημίου Ελλάδος και με το Εργαστήριο Ειρηνευτικής Δημοσιογραφίας στο Αριστοτέλειο Πανεπιστήμιο Θεσσαλονίκης, τον κ. Παναγιώτου.

Στόχος μας ήταν η καλλιέργεια γνωστικών δεξιοτήτων, ψηφιακών, κοινωνικών και ήπιων δεξιοτήτων, κριτικής σκέψης, διαπολιτισμικής συνείδησης και δεξιοτήτων υπεύθυνης και ενεργού συμμετοχής και έκφρασης, σύμφωνα με το άρθρο 19 της Διακήρυξης των Ανθρωπίνων Δικαιωμάτων.

Στα σχολεία, τα οποία έχουν εμπλακεί, έδωσα στους μαθητές μου, τη δυνατότητα να ερευνήσουν οι ίδιοι τη διεθνή βιβλιογραφία και να παραθέσουν, παράλληλα, φυσικά, και την πηγή για να εντοπίσουν για ποιο λόγο θα πρέπει να γίνουν εγγράμματοι στην πληροφορία. Ευαισθητοποιώντας τους, λοιπόν, πέτυχα τον πρώτο μου στόχο και συνεχίζοντας, ήθελα να τους βάλω στη θέση να αξιοποιούν στρατηγικές ανάλυσης, αξιολόγησης, εύστοχης αξιοποίησης των πηγών πληροφορίας και να γίνουν υπεύθυνοι δημιουργοί δικού τους περιεχομένου. Οι προηγούμενοι ομιλητές είπαν ότι πλέον οι μαθητές μας δημιουργούν μεγάλο όγκο πληροφορίας, χωρίς να ελέγχουν υπεύθυνα αυτοί.

Τρίτος στόχος να διεξαχθούν χρήσιμα πορίσματα - συμπεράσματα και όλα αυτά να διαχυθούν στην εκπαιδευτική κοινότητα. Μαθαίνω, λοιπόν, να διακρίνω την ποιότητα στα μέσα. Φυσικά, βασική προϋπόθεση για όλο αυτό είναι ένας πολύ καλά δομημένος εκπαιδευτικός σχεδιασμός, που να βασίζεται στη συνεργασία και αλληλεπίδραση. Γι’ αυτό και όλα τα προγράμματά μου αλληλοεπιδρούν, με άλλες σχολικές μονάδες της Ελλάδας ή του εξωτερικού, με το σύγχρονο μοντέλο, που είναι το blended learning, τη μεικτή μάθηση και αξιοποιώντας την αγγλική γλώσσα, έτσι ώστε τα παιδιά να έχουν πρόσβαση σε διεθνή τύπο.

Η εφαρμογή του, μέσα από ερωτηματολόγια, ποικίλες δράσεις διερευνητικής μάθησης και ανεστραμμένες τάξεις, επισκέψεις σε χώρους, όπου παράγεται η είδηση, ήταν οι πρωτογενείς πηγές και οι συνεντεύξεις, στις οποίες αναφέρθηκε νωρίτερα και ο κ. Μπλέτσας και η διάχυση της πληροφορίας, με την υλοποίηση μιας διημερίδας.

Πολύ βασικό για εμάς τους εκπαιδευτικούς είναι να έχουμε ένα θεωρητικό πλαίσιο υλοποίησης των προγραμμάτων μας, μέσα στην τυπική εκπαίδευση. Πώς; Με εκπαιδευτικές μεθόδους και στρατηγικές, που θα βασίζονται στη συμπερίληψη και τη διαφοροποιημένη μάθηση, με τα ποικίλα δημογραφικά, πλέον, στοιχεία των μαθητών μας.

Πώς υλοποιήθηκε το πρόγραμμα, λοιπόν; Ανεστραμμένη τάξη, σύγχρονες τηλεσυνεδρίες, δια ζώσης ομαδοσυνεργατικές δραστηριότητες, αναζήτηση πρωτογενών και δευτερογενών πηγών, συνεντεύξεις με ειδικούς, επισκέψεις σε χώρους, όπου παράγεται η είδηση.

Τι παρήγαγαν οι μαθητές; Ιστολόγια, συνεργατικούς ψηφιακούς τοίχους, συνεργατικά έγγραφα και παρουσιάσεις, προσομοιώνοντας τις σύγχρονες εργασιακές συνθήκες, για τις οποίες και πρέπει να τους προετοιμάσουμε, ψηφιακές αφηγήσεις, βιωματική μάθηση. Αναλύουν το ψηφιακό τους προφίλ, τους φέρνουμε αντιμέτωπους με ψευδείς ειδήσεις, έτσι ώστε να ανιχνεύσουν οι ίδιοι τα κίνητρα και τα αποτελέσματα, τα οποία μπορούν να απειλούν και την ίδια τη δημοκρατία, τους τύπους των ειδήσεων, όπως μας τους ανέφεραν και οι προηγούμενοι ομιλητές. Σημαντικό κομμάτι να αντιληφθούν οι μαθητές την προκατάληψη στα μέσα και τη δύναμη των λέξεων, καθώς εκτίθενται σε μία κοινή είδηση, η οποία, όμως, παρουσιάζεται, με πολύ διαφορετικό τρόπο.

Τι ελέγχουμε; Ελέγχουμε την επίκληση στα συναισθήματά μας, όπως πολύ νωρίτερα ανέφερε και ο κ. Μπλέτσας, οπότε, τους φέρνω διεθνή τύπο στην τάξη, αυθεντικό υλικό. Τα παιδιά ήταν η πρώτη φορά, που ήρθαν σε επαφή με έντυπο υλικό πληροφορίας, τους εντυπωσίασε βασικά αυτό, οπότε, τους δίνω τη δυνατότητα να εστιάσουν, σε τίτλους και σε εικόνες και να αντιδράσουν και να μου πουν ποια είναι τα συναισθήματά τους. Όπως βλέπετε από τις αποχρώσεις, όσο πιο έντονα είναι τα συναισθήματα, τόσο πιο έντονοι και οι χρωματισμοί από το Wheel of Emotions (Plutchik).

Ποιες οι στρατηγικές. Όπως ανέφερε και η professor Hobbs, βασικές αρχές πληροφοριακού γραμματισμού είναι οι μαθητές μας να ξέρουν τα 5 κρίσιμα ερωτήματα, να τα γνωρίζουν και να τα αξιοποιούν, ως στρατηγικές, για την ταυτότητα του δημιουργού της είδησης, τις τεχνικές, που έχουν αξιοποιηθεί, για να τραβήξουν τη προσοχή μας, πώς διαφορετικοί άνθρωποι από διαφορετικά πολιτισμικά υπόβαθρα μπορούν να αντιληφθούν και να ερμηνεύσουν, διαφορετικά, μία είδηση, που προσλαμβάνω εγώ ή δημιουργώ και ποιες αξίες συμπεριλαμβάνονται ή παραλείπονται, καθώς και η σκοπιμότητά τους. Ελέγχουν την εγκυρότητα ενός ιστότοπου, τους δίνουμε τα κλειδιά, τα εργαλεία, τις στρατηγικές.

Μιας και μιλάμε για τυπική εκπαίδευση, θα ήθελα να πω, πως υπάρχει η δυνατότητα, τουλάχιστον, εγώ την εφάρμοσα στο πρόγραμμά μου, εναλλακτικής αξιολόγησης, πώς; Κάνοντας ένα βήμα παραπάνω και μαθαίνοντας τους μαθητές να συνθέτουν αποτελέσματα έρευνας. Δημιουργούν, λοιπόν, εννοιολογικούς χάρτες Εδώ τους ζητήθηκε, ανάλογα με τις δεξιότητές τους, βέβαια, ο καθένας, να βρουν τους 10 τύπους παραπλανητικής πληροφόρησης, ξεκινώντας από το απλό clickbait, την ψευδοεπιστήμη, τη θεωρία συνωμοσίας και φτάνοντας μέχρι τη προπαγάνδα, ο κάθε μαθητής, λοιπόν, δημιούργησε, ανάλογα με τις δεξιότητές του και το δικό του χάρτη.

Καλλιέργεια παράλληλη ψηφιακού γραμματισμού και δημιουργία περιεχομένου, σε πολυτροπικά κείμενα, σε ασφαλή περιβάλλοντα, ιχνειδοποίηση. Ευχαριστώ ξανά τον κ. Μπλέτσα, για την πρότασή του, εισαγωγής της κινητής μάθησης, στα σχολεία μας. Οι μαθητές είναι πολύ ενεργοποιημένοι, πάρα πολύ δραστηριοποιημένοι και ζήτησα μία ειδική άδεια από την Περιφερειακή Διεύθυνση Ανατολικής Μακεδονίας Θράκης, ώστε να αξιοποιήσω κινητές συσκευές στο μάθημά μου και είχε εκπληκτικά αποτελέσματα. Αυτό το οποίο θέλω να τονίσω, είναι πόσο ενεργοποιήθηκε το ενδιαφέρον των μαθητών, βλέπετε τον ενθουσιασμό τους και πόσο κινητοποιημένοι είναι στη μάθηση, να τους βάλω στη θέση να ερευνήσουν οι ίδιοι τις δυνατότητες αξιοποίησης των κινητών συσκευών, απενοχοποιώντας λιγάκι τηn κακή χρήση τους, αλλά να τους δώσω και τη δυνατότητα να ελέγξουν και να καταγράψουν οι ίδιοι τις προκλήσεις και τις προϋποθέσεις, μέσα στις οποίες θα πρέπει να καλλιεργήσουμε μια κουλτούρα αξιοποίησης και όχι κακής χρήσης.

Διαφοροποιημένο υλικό. Η πρότασή μου είναι για διαφοροποιημένο υλικό, ανάλογα με το γνωστικό επίπεδο κάθε ηλικιακής ομάδας. Όπως ανέφερε και η professor Hobbs, θα πρέπει να ξεκινάμε από τη νηπιακή ηλικία, με διαφορετικό τρόπο παρουσίασης, ανάλογα με το γνωστικό επίπεδο των μαθητών. Εδώ, συγνώμη για το μακροσκελές κείμενο, αλλά ήθελα να παρουσιάσω την ενδυνάμωση των ψηφιακών δεξιοτήτων και πώς αυτές μπορούν να παρουσιαστούν στην τάξη.

Η σπουδαιότητα των επισκέψεων. Η εξ αποστάσεως εκπαίδευση και απομάκρυνση από την φυσική τάξη, μας εμπόδισε λιγάκι σε αυτό, τη φετινή χρονιά, αλλά τα προηγούμενα χρόνια είχα τη δυνατότητα να φέρω τους μαθητές πιο κοντά στη γη, εκεί όπου παράγεται η πληροφορία, αλλά και να εκφράσουν και αυτοί την άποψή τους, μέσω των χώρων παραγωγής είδησης.

Μερικές αναφορές των μαθητών μου, οι αντιδράσεις των γονιών των μαθητών μου και πόσο θετικά ήταν τα σχόλιά τους για το πρόγραμμα, διάχυση αποτελεσμάτων, είναι μια μεγάλη λίστα συνεργατών από την Ελλάδα και το εξωτερικό, σε μια διημερίδα, σε συνεργασία με την Περιφερειακή Διεύθυνση Πρωτοβάθμιας και Δευτεροβάθμιας Εκπαίδευσης Ανατολικής Μακεδονίας Θράκης, λίγο πριν το lockdown, στις αρχές της χρονιάς πέρυσι.

Μεταφερόμαστε στην COVID-19 εποχή. Δεύτερο πρόγραμμα, DigiTEENS.gr, ένα πρόγραμμα το οποίο ήταν πρόκληση να δημιουργηθεί, στις ψηφιακές τάξεις, με εντελώς απομακρυσμένη μάθηση. Ευτυχώς, οι σπουδές μου με βοήθησαν, οπότε κατάφερα να δημιουργήσω, σε μεικτό περιβάλλον ξανά, σύγχρονων και ασύγχρονων συνεδριών, τη δυνατότητα να συνεχίσουν οι μαθητές μου το πρόγραμμα. Εδώ, απεικονίζω τη δυνατότητα των μαθητών σε ασφαλή περιβάλλοντα να αλληλοεπιδράσουν, να μάθουν τον Netiquette, τον κώδικα δεοντολογίας στο διαδίκτυο, με στόχο την εξάλειψη της ρητορικής του μίσους, όπως αναφέρθηκε και ο κ. Τσίμας, νωρίτερα, τοTrolling  ή το Cyberbullying.

Τα fake news. Αναλύουμε τα fake news, βλέπουμε πως μπορούμε να κάνουμεcrosschecking, διασταύρωση της πληροφορίας. Μαθαίνουμε στους μαθητές τι είναι τα CreativeCommons, όταν γίνονται δημιουργοί, τα πνευματικά δικαιώματα των δημιουργών, οι άδειες χρήσης, έτσι ώστε να καταπολεμήσουμε τη λογοκλοπή.

Τρίτο πρόγραμμα, η ελληνική εβδομάδα για τον γραμματισμό στα Μέσα Μαζικής Ενημέρωσης, με τον κ. Παναγιώτου, καλούμε μαθητές, 100 εκπροσώπους, από τη Βόρεια Ελλάδα, μέχρι και τα Δωδεκάνησα, όπου οι μαθητές ήρθαν σε επαφή και αλληλοεπίδρασαν, μαθαίνοντας ταυτόχρονα να είναι πληροφοριακά υγιείς.

Άλλα προγράμματα, που επέτρεψαν, είναι η εκπαίδευση εκπαιδευτικών, το Verify Info ED, ένα πρόγραμμα, το οποίο έδωσε τη δυνατότητα μιας καινοτομίας στην εκπαίδευση εκπαιδευτικών. Φοιτητές μου από το Εθνικό και Καποδιστριακό Πανεπιστήμιο Αθηνών, προσκλήθηκαν και είχαν αλληλεπίδραση, με καθηγητές, πολύ έμπειρους συναδέλφους μου, από την πρωτοβάθμια και δευτεροβάθμια εκπαίδευση, έμαθαν για τον πληροφοριακό και κριτικό γραμματισμό, μέσα από υλικό, που τους δώσαμε, με τον κ. Παναγιώτου και στη συνέχεια, αλληλοεπίδρασαν, συνεργάστηκαν και δημιούργησαν, ο καθένας από τη δικιά του σκοπιά. O τελειόφοιτος φοιτητής αγγλικής φιλολογίας, με τον πολύ έμπειρο καθηγητή, έφτιαξαν δικά τους φύλλα εργασίας, συνεργατικά και ήταν πραγματικά μια εξαιρετική δουλειά και η δουλειά, που έχει γίνει από το networking, από τη δικτύωση, σε ευρωπαϊκό επίπεδο, με άλλους συναδέλφους, που ασχολούμαστε, με το αντικείμενο του πληροφοριακού γραμματισμού στην εκπαίδευση.

Εδώ, βλέπετε ένα στιγμιότυπο από τη δουλειά, στην Ελλάδα, με συναδέλφους και εδώ, από τη δουλειά στο εξωτερικό, με συναδέλφους, διεθνείς παρουσιάσεις, σε συνέδρια για διαμοιρασμό καλών πρακτικών, βραβεύσεις των συγκεκριμένων προγραμμάτων και διακρίσεις.

Με μεγάλη χαρά, θα ήθελα να πω, πως βάσει των στατιστικών, όπως μας είπε και ο Πρόεδρος της Επιτροπής Μορφωτικών Υποθέσεων, ο κ. Διγαλάκης, τα στατιστικά του Media Literacy Index 2020-2021, έχουν μια πολύ χαμηλή κατάταξη για την Ελλάδα, η οποία συγκαταλέγεται και σε άλλες χώρες των Βαλκανίων στις χώρες, που με τον προβληματικό πληροφοριακό γραμματισμό, οπότε ήρθα σε επαφή, με εξαιρετικές συναδέλφισσες από τη κοινωνική δικτύωση, που έχουμε και τις ειδικές εκπαιδεύσεις, που έχουμε λάβει στον πληροφοριακό γραμματισμό και οι τρεις σχολικές κοινότητες θα αλληλοεπιδράσουν, κατά τη διάρκεια της νέας χρονιάς, δημιουργώντας μια διαπολιτισμική κουλτούρα και προσέγγιση στο συγκεκριμένο θέμα.

Σας ευχαριστώ θερμά. Σας στέλνω και ένα μήνυμα από τους μαθητές μου, Media Literacy for Teens, από τη βόρεια Ελλάδα. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστούμε, κυρία Λάζου.Πολύ ενδιαφέρον να βλέπουμε τέτοιες δράσεις να υλοποιούνται και πραγματικά, θα ήταν ενδιαφέρον να δούμε και την αξιολόγηση του αποτελέσματος αυτών των δράσεων, όσον αφορά τους μαθητές, που συμμετείχαν, τι επιπτώσεις και τι αποτελέσματα είχαν.

Θα ήθελα να παρακαλέσω τους συναδέλφους, που επιθυμούν να τοποθετηθούν, να το δηλώσουν, για να μπορέσουμε να κάνουμε έναν προγραμματισμό στο χρόνο.

Το λόγο έχει η κυρία Αντωνιάδου.

**ΜΑΡΙΑ ΑΝΤΩΝΙΑΔΟΥ (Πρόεδρος της ΕΣΗΕΑ):** Καλησπέρα σας, κύριε Πρόεδρε. Θα ήθελα να ευχαριστήσω την Επιτροπή γι’ αυτή τη συζήτηση. Είναι ένα παγκόσμιο θέμα και σήμερα βγήκα σοφότερη από αυτά που άκουσα από τους ομιλητές.

Το θέμα των ψευδών ειδήσεων, όπως καταλαβαίνετε, απασχολεί τη δημοσιογραφική κοινότητα, όχι μόνο την ελληνική, αλλά και την παγκόσμια. Θα ήθελα, σεβόμενη το χρόνο σας, να πω τρία πράγματα. Η σχέση ψέματος με την είδηση, δεν είναι κάτι καινούργιο, ακούσαμε τον ίδιο τον Πρόεδρο της Βουλής, να αναφέρεται στην εποχή του Θουκυδίδη. Η προπαγάνδα δεν είναι σημερινό φαινόμενο. Προφανώς, χρησιμοποιήθηκε από τα ναζιστικά καθεστώτα, αλλά είναι λατινογενής λέξη, από το propagatous - propagare, που σημαίνει ότι προέρχεται από την εποχή της ρωμαϊκής αυτοκρατορίας.

Θα συνεχίσω, λέγοντας, ότι ο τίτλος «ψευδείς ειδήσεις» είναι ψευδεπίγραφος, διότι δεν υπάρχουν ψευδείς ειδήσεις. Ο τίτλος χρησιμοποιήθηκε και προωθήθηκε παγκόσμια από αυτόν τον ακροδεξιό λαϊκιστή, ηγέτη της υπερδύναμης, που χρησιμοποίησε, αρχικά την προπαγάνδα, έτσι όπως τη γνώρισε, δείχνοντας, ότι οι δημοσιογράφοι - και μάλιστα έβαλλε διαρκώς κατά των New York Times - έλεγαν ψέματα και, στη συνέχεια, δημιούργησε τη δική του πραγματικότητα μέσα από τα fake news.

Το θέμα είναι - από αυτό που αποκαλούσε ο ίδιος «Fake News» - ότι δεν γνωρίζουμε ποιοι παράγουν ποιοι είναι οι πηγές του πραγματικά, δεν γνωρίζουμε τους χειραγωγούς και τα σκοτεινά σχέδια, με επιπτώσεις τεράστιες προς τη δημοκρατία και όλοι μας μπήκαμε σε συναγερμό, όταν είχαμε την κατάληψη του Καπιτωλίου, από αυτή τη διάχυση των Fake News.

Επειδή έχετε ένα εξειδικευμένο τομέα, θα ήθελα να πω τρεις-τέσσερις πρωτοβουλίες, που ανέλαβε η ΕΣΗΕΑ και να δηλώσω ότι εμείς είμαστε στη διάθεση και της Επιτροπής και του Υπουργείου, για να προχωρήσουν τα ζητήματα διότι, τα Fake News διαχέονται, εξαιτίας της παράκαμψης του δημοσιογράφου. Του δημοσιογράφου, ο οποίος οφείλει να απολογείται, οφείλει να επιβεβαιώνει την είδηση.

Και θα ήθελα να σας πω ότι εμείς, την τελευταία πενταετία, έχουμε πραγματοποιήσει ειδικούς κύκλους σεμιναρίων, πρώτον, με σχολεία της Αττικής. Δυστυχώς, το πρόγραμμά μας δεν μπόρεσε να συνεχιστεί, λόγω έλλειψης πόρων. Πέρασαν περισσότερα από 50 σχολεία της Αθήνας, αλλά και της Βοιωτίας. Σχολεία, τα οποία ήρθαν εδώ και είδαν πώς παράγεται η είδηση, στο μορφωτικό μας Ίδρυμα. Ήταν μια πρωτοβουλία, επί χρόνια, του μορφωτικού μας Ιδρύματος. Δυστυχώς, λόγω έλλειψης πόρων, σταμάτησε. Γινόταν, σε συνεργασία, με το Υπουργείο Παιδείας και εύχομαι και ελπίζω να ξαναρχίσει, με ειδικούς εκπαιδευτές. Εκπαιδευτές καθηγητές και δημοσιογράφους.

Δεύτερον, εκπαιδεύουμε, διαρκώς, τα μέλη μας στη νέα τεχνολογία, για να επιβεβαιώνουν, διότι, τα τελευταία χρόνια, έχει παρουσιαστεί το φαινόμενο, ακόμα και της ψεύτικης φωτογραφίας, της παραποιημένης φωτογραφίας.

Έτσι, τα μέλη μας έχουν παρακολουθήσει τέσσερις κύκλους σεμιναρίων, καταρχήν στη νέα τεχνολογία και στη δυναμική της, πώς να τα χρησιμοποιούν για τη διάχυση της πληροφορίας.

Αυτό, που σε κάθε περίπτωση, θέλω να επισημάνω, είναι ότι η επιστημονική γνώση δεν πρέπει να μένει στα εργαστήρια, στα επιστημονικά περιοδικά, στους κύκλους των ειδικών και στα διάφορα φόρα. Πρέπει να διαχέεται. Άκουσα πολλές πρωτοβουλίες και από τις Ηνωμένες Πολιτείες, αλλά και πρωτοβουλίες, από την Ελλάδα και πανεπιστημιακών και εκπαιδευτικών μέσης εκπαίδευσης, αλλά αυτά δυστυχώς δεν διαχέονται.

Εμείς προσπαθούμε να ενισχύσουμε την προσπάθεια αυτής της διάχυσης. Να σας πω ότι διοργανώσαμε ειδική ημερίδα, για τη δεοντολογία στα Μ.Μ.Ε. και τη δημοσιογραφία, έτσι όπως εξελίσσεται και, από το 2018, έχουμε κάνει παρεμβάσεις, δεν σταματήσαμε ποτέ. Προηγουμένως, ο Πρόεδρος της Βουλής αναφέρθηκε σε αυτήν την ημερίδα, που είχε γίνει, εκείνη την εποχή και μοιράστηκε και ένα βιβλίο, γι’ αυτήν ακριβώς την υπόθεση, μια ημερίδα που είχε γίνει και τότε η ΕΣΗΕΑ τοποθετήθηκε και κατέθεσε συγκεκριμένες προτάσεις.

Αυτό που θέλω να πω, επίσης, είναι ότι σε συνεργασία, με το Ινστιτούτο του Υπουργείου Παιδείας, η ΕΣΗΕΑ διεξάγει μαθητικό διαγωνισμό του Μορφωτικού Ιδρύματος για τις σχολικές εφημερίδες, για να μαθαίνουν τα παιδιά πώς εκδίδονται. Ενισχύουμε, λοιπόν, αυτή την προσπάθεια, που υπάρχει, σε δεκάδες σχολεία της χώρας αλλά, και των σχολικών site, για να μάθουν ακριβώς, πώς μπορεί να αλιεύσεις μια πληροφορία και πώς πρέπει να την αναλύσεις, γιατί στόχος όλων μας είναι ο εγγραμματισμός, καταρχήν, των νέων ανθρώπων, ο εγγραμματισμός στα μέσα ενημέρωσης και εμείς θα είμαστε εδώ για να βοηθήσουμε. Σας απλώνουμε το χέρι, ως Ένωση Συντακτών.

Υπάρχουν δύο δε λέξεις – κλειδιά: «Βούλομαι» και «Δύναμαι». Εμείς θέλουμε και δυνάμεθα να βοηθήσουμε σε αυτή την υπερπροσπάθεια της Βουλής και θα είμαστε μαζί σας. Δεν θέλω να πάρω άλλο χρόνο. Ακούστηκαν τόσα πολλά. Περιμένω και εγώ να ακούσω τους Βουλευτές. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Και εμείς σας ευχαριστούμε, κυρία Αντωνιάδου.

Όπως είπα από την αρχή, αυτό είναι ένα θέμα, στο οποίο πρέπει να συμπράξουν οι εργαζόμενοι στα μέσα μαζικής ενημέρωσης, μαζί με τους εκπαιδευτικούς και άλλωστε, είδαμε και στις δράσεις, που μας παρουσιάστηκαν, ότι είχαν κομμάτι, το οποίο είχε δράσεις σε μέσα μαζικής ενημέρωσης, επισκέψεις, αλλά και παραγωγή ειδήσεων από τους ίδιους τους μαθητές, για να μπορέσουν να μπουν σε αυτή τη διαδικασία ελέγχου αξιοπιστίας των ειδήσεων.

Και όσον αφορά το θέμα της ορολογίας, το οποίο θίξατε, πραγματικά ο όρος τον οποίο νομίζω ότι και ο κύριος Παναγιώτου θα συμφωνήσει μαζί μου, τον οποίο προτείνει η Ευρωπαϊκή Ένωση να χρησιμοποιούμε, είναι ο όρος «παραπληροφόρηση». Υπάρχουν πολλοί αγγλικοί όροι, «Misinformation, Disinformation, Mal-information», ανάλογα με το είδος της πληροφορίας, αν είναι αληθινή ή όχι και το αν χρησιμοποιείται κακόβουλα ή όχι, αλλά ο γενικότερος όρος, ο οποίος έχει ευρεία αποδοχή και συστήνεται είναι «παραπληροφόρηση».

Τώρα, θα δώσω τον λόγο στον κ. Θεόδωρο Ρουσόπουλο.

**ΘΕΟΔΩΡΟΣ ΡΟΥΣΟΠΟΥΛΟΣ:** Ευχαριστώ, κύριε Πρόεδρε. Ευχαριστώ, καταρχάς, για την πρόσκληση, που μου απευθύνατε, καθώς δεν είμαι μέλος της Επιτροπής, αλλά το διαδίκτυο μας φέρνει πιο κοντά, καθώς διαπιστώσατε ότι έχω συμμετάσχει αρκετές φορές, στο πλαίσιο των ακαδημαϊκών μου καθηκόντων, σε συνέδρια για το θέμα του γραμματισμού στα μίντια και βεβαίως, θυμήθηκα σήμερα και εκείνες τις συνεδριάσεις, που είχαμε, στις Βρυξέλλες, το 2007 και το 2008, στο Βερολίνο, για την οποία, θα αναφερθώ αργότερα, ως αρμόδιος Υπουργός για τα μέσα τότε.

Το θέμα μας κινείται, μεταξύ της ελευθερίας του λόγου και της ελευθεριότητας. Γι’ αυτό, θα μιλήσω, πρώτα, ιστορικά, σύντομα και θα μπω στην ουσία του, αμέσως μετά. Ο ποιητής και θεατρικός συγγραφέας Eduard Bulwer Lytton, ο οποίος ήταν και πολιτικός και έζησε στις αρχές του 19ο αιώνα, έγραψε : «Εάν θα έπρεπε να διαφυλάξω, για τους αιώνες, που θα ακολουθήσουν, μία απόδειξη του αγγλικού πολιτισμού του 19ου αιώνα, δεν θα διάλεγα ούτε τα λιμάνια μας, ούτε τους σιδηροδρόμους, ούτε τα δημόσια κτίρια, ούτε καν το υπέροχο Κοινοβούλιο, που βρισκόμαστε. Θα μου αρκούσε, απλώς, ένα φύλλο των «TIMES».

Οι TIMES, για όσους δεν το γνωρίζουν, ξεκίνησαν, ως μια φυλλάδα ενός Σκωτσέζου εμπόρου άνθρακα, το 1785, και έγραφαν κείμενα κατά παραγγελία και χρηματική αμοιβή. Αργότερα, ο γιος του ιδιοκτήτη, ο John Walter, ο δεύτερος, ένας πρωτοπόρος δημοσιογράφος, διαχώρισε, για πρώτη φορά, την ιδιοκτησία από τη διεύθυνση, δίνοντας βάρος στην πραγματική δημοσιογραφία και μετέτρεψε τους TIMES, από φυλλάδα, σε σοβαρή εφημερίδα.

Δεν κατακτήθηκε εύκολα η ελευθερία του λόγου, δηλαδή, η ελευθερία του τύπου. Η μάχη ξεκίνησε, στην Αγγλία, που ήταν πρωτοπόρος στον κοινοβουλευτισμό, στην Ευρώπη, εκείνη την εποχή. Αντιμετώπισε τον τύπο, ως στοιχείο της νεότευκτης εκείνης δημοκρατίας. Στη Γαλλία, οι φιλόσοφοι απαξίωναν τον τύπο και τους δημοσιογράφους και προτίμησαν να εκδώσουν την εγκυκλοπαίδεια.

Ο Βολτέρος, τον οποίον, συχνά επικαλούμαστε, για το δικαίωμά του να υπερασπίζεται τον αντίθετο λόγο, ο Ντιντερό, ο Ρουσσώ, ο Μοντεσκιέ, μίλησαν επικριτικά όσο κανένας για τους δημοσιογράφους της χώρας τους, εκείνη την εποχή, θεωρώντας τους μάστιγες της κοινωνίας, που μετατρέπουν ένα έθνος σε αγροίκους. Τα πράγματα, βεβαίως, άλλαξαν, δύο χρόνια πριν τη Γαλλική Επανάσταση, στη διάρκειά της και αργότερα.

Το θέμα της ελευθερίας του λόγου, σε άλλες χώρες, όπως για παράδειγμα, στις κεντροευρωπαϊκές, δεν ετίθετο καν στο τραπέζι. Το 1726, ο Δούκας της Σαξονίας - Βαϊμάρης αρνείται να δώσει άδεια έκδοσης εφημερίδας, με το επιχείρημα ότι δεν θέλει οι υπήκοοι του να είναι σκεπτόμενοι. Ο Φρειδερίκος Γουλιέλμος Α΄ της Πρωσίας, ο επονομαζόμενος και «Λοχίας», αποφασίζει να υπάρχουν μόνο δύο εφημερίδες στο βασίλειο του, που θα εκδίδονται από δημοσίους υπαλλήλους. Η μια δημοσιεύει βασιλικά διατάγματα και η άλλη τις προτάσεις του, για το ποια βιβλία πρέπει να διαβάζουν οι υπήκοοι του.

Χρησιμοποιεί ο γιος του, ο Φρειδερίκος ο Β΄ - και μπαίνω στο θέμα μου σιγά σιγά - τις εφημερίδες, για να παραπληροφορεί, συστηματικά. Δημοσιεύει ψευδείς ειδήσεις, μια πλημμύρα στο Πότσνταμ, για την οποία, έφταιγαν κάποιοι εχθροί, ψεύτικη επιστολή του Πάπα, με τον οποίο, ήταν σε διαρκή αντιπαράθεση, για να ξεσηκώσει τους πολίτες, εναντίον του καθολικού ηγέτη. Αποπροσανατολίζει, δηλαδή, συνειδητά τον λαό του.

Να, λοιπόν, που η παραπληροφόρηση, οι ψευδείς ειδήσεις και η προσπάθεια χειραγώγησης είναι παλαιά. Αναφέρθηκε ο Πρόεδρος της Βουλής, νωρίτερα, στην υπόθεση του εμφυλίου, στην Κέρκυρα. Θα μπορούσε κανείς να μιλήσει για πολλά, από την πρώτη κόντρα που είχε ο Μέγας Αλέξανδρος με τον Καλλισθένη, μετά για τα acta publica στη Ρώμη και ούτω καθεξής, αλλά ας μη μείνουμε μόνο στα ιστορικά στοιχεία.

Η πλέον χαρακτηριστική από τις διαφορές εκείνης της εποχής με τη σημερινή για την παραπληροφόρηση, είναι ότι η παραπληροφόρηση δεν ασκείται πλέον, μόνον από ισχυρές εξουσίες, εξαιρέσει, βεβαίως, κάποιων από τις μεγάλες εταιρείες, στις οποίες έγιναν αναφορές, νωρίτερα, αλλά και από μεμονωμένες ομάδες ή και άτομα. Χάνεται εύκολα έτσι στα βάθη του διαδικτύου ο εμπνευστής μιας ψεύτικης είδησης και ο πρώτος εκπέμψας.

Η διαδικασία είναι διαδραστική, πολλαπλασιαστική και οριζόντια. Δικαιώθηκε, εν προκειμένω, ο Huxley στην αντιπαράθεση, που είχε με τον Orwell, όταν ο δεύτερος έλεγε ότι θα έχουμε μία μόνον αρχή και μία πηγή πληροφοριών, ενώ ο πρώτος έλεγε ότι θα είναι τόσες πολλές οι πηγές πληροφοριών, που δεν θα ξέρουμε ποια είναι αληθής και ποια ψευδής, ως πληροφορία.

Η έλευση του διαδικτύου, κατά πρώτον και των μέσων κοινωνικής δικτύωσης, συνακόλουθα, άρχισε να παρέχει, αφενός πλούτο πιθανών πηγών ενημέρωσης, πλέον των παραδοσιακών, βεβαίως, αφετέρου, όμως και θολό τοπίο. Όλο και συχνότερα, διακινούνται ψευδείς ειδήσεις. Η απόκτηση δεξιοτήτων ψηφιακού αλφαβητισμού είναι κρίσιμη, αν θέλουμε, πραγματικά, να αντιμετωπίσουμε το πρόβλημα. Υποστηρίζω και το έχω πει και σε πολλά διεθνή συνέδρια, ότι πρώτα πρέπει να εκπαιδεύσουμε τα παιδιά μας, να τα εκπαιδεύσουμε, στην κριτική σκέψη. Όμως, η κριτική σκέψη δεν διδάσκεται, σε ωριαίο μάθημα, είναι το σύνολο της εκπαιδευτικής διαδικασίας, που θα βοηθήσει τα παιδιά, τους νεότερους πολίτες, να την αποκτήσουν, μαζί με τη γνώση, η οποία θα τα οδηγήσει σε αυτό, που κάποτε ονομάζαμε «ανοιχτά μυαλά».

Ποια είναι η κατάσταση, στην Ελλάδα, σήμερα, αναφέρθηκε προηγουμένως και δεν θα ξοδέψω περαιτέρω το χρόνο, σε σχέση με τον ΟΟΣΑ.

Κάποιοι κάνουν το λάθος να πιστεύουν ότι η λύση θα ήταν να αυστηροποιηθεί το νομικό πλαίσιο στο διαδίκτυο. Το επέβαλε πρώτος λόρδος Μansfield, γύρω στο 1770 και απέτυχε, παταγωδώς, προσπάθησαν να το επιβάλουν και προσπαθούν να επιβάλλουν διάφορες δικτατορίες και αυταρχικοί ηγέτες, ανά τον πλανήτη, ούτε είμαστε φυσικά στην εποχή εκείνη του Index Librorum Prohibitorum, που έβγαινε το περίφημο Index για το ποια βιβλία θα πρέπει να δημοσιεύονται και ποια όχι. Εν προκειμένω, δηλαδή, δεν μπορεί να γίνει κάτι αντίστοιχο για ιστοσελίδες ή για λογαριασμούς στα μέσα κοινωνικής δικτύωσης.

Διαφορετική προσέγγιση χρειαζόμαστε και έρχομαι σ’ αυτό, που έλεγα προηγουμένως, για το 2007 και το 2008. Σε συναντήσεις, που είχα, ως αρμόδιος Υπουργός για τον τύπο, η δεύτερη ήταν στο Βερολίνο, είχα προτείνει ότι θα πρέπει να έχουμε στο διαδίκτυο, στις ιστοσελίδες κατά νόμον υπεύθυνο. Τάσσομαι υπέρ αυτού και γίνεται και έχει γίνει, αλλά εγώ προσωπικά τάσσομαι εναντίον οποιασδήποτε περαιτέρω αυστηροποίησης του πλαισίου στα μέσα κοινωνικής δικτύωσης, διότι, απλούστατα, είμαι από αυτούς, που πιστεύουν ότι τα μέσα κοινωνικής δικτύωσης προσφέρουν και ενημέρωση, κατά δεύτερο λόγο, αλλά κυρίως ψυχαγωγία.

Η ενημέρωση δεν υπόκειται στους κανόνες εκείνους, που υπόκειται η ενημέρωση των κλασικών μέσων, κανόνες της δεοντολογίας και της δημοσιογραφικής λειτουργίας για τη διασταύρωση των πηγών.

Στόχος μας, λοιπόν, η διαρκής βελτίωση της ενημέρωσης από τα νέα μέσα, τα οποία, κατά το μάλλον, ακολουθούν τους κανόνες της κλασικής δημοσιογραφικής δεοντολογίας, όταν μιλάμε για ιστοσελίδες, κυρίως εφημερίδων, οι οποίες έχουν μετατραπεί σε ηλεκτρονικές εφημερίδες.

Κυρίες και κύριοι συνάδελφοι, καταλήγω. Μια ζωή στη δημοσιογραφία και αργότερα στην πολιτική, ακούω πάντα την ίδια ερώτηση από πολίτες: Πώς να ξεχωρίσουμε την αλήθεια από το ψέμα, καθώς κάθε εφημερίδα, μου έλεγαν, παρουσιάζει, με το δικό της τρόπο το ρεπορτάζ ή ένα θέμα; Η απάντησή μου ήταν και παραμένει η ίδια. Όσο πιο πολύ διαβάζω, τόσο πιο πολύ μπορώ να ξεχωρίσω το αληθές από το ψευδές.

Έσχατη παρατήρηση έχει να κάνει, με την έννοια της οργής, στην οποία αναφέρθηκαν δύο προλαλήσαντες, ο Πρόεδρος της Βουλής και ένας εκ των ομιλητών, από το διαδίκτυο. Η οργή δεν είναι, κατ’ ανάγκην, καταδικαστέα. Η οργή οδηγεί την κοινωνία σε επαναστατικές διαδικασίες, η οργή όταν έχει δίκαιο λόγο – ο Ιησούς πήρε το φραγγέλιο και πέταξε έξω από τον ναό τους εμπόρους – μπορεί να είναι δημιουργική, για μια κοινωνία. Άρα, λοιπόν, αντί να την καταδικάσουμε, ας προσπαθήσουμε να διερευνήσουμε τις κοινωνικές εκείνες συνθήκες, οι οποίες επιβάλλουν τη δημιουργία της και, κυρίως, την προβολή της σε υπέρμετρο βαθμό, μέσα από τα μέσα κοινωνικής δικτύωσης.

Κλείνω, όπως άρχισα. Μπορεί, σήμερα, να μην αρκεί το φύλλο μιας σοβαρής εφημερίδας για να αναδείξει το σύγχρονο πολιτισμό, υπάρχουν, όμως, πολύ σοβαρές προσπάθειες, στο χώρο των ηλεκτρονικών μέσων ενημέρωσης και των μέσων κοινωνικής δικτύωσης, που ενισχύουν αυτόν τον πολιτισμό, αρκεί να εκπαιδευτούμε να ξεχωρίζουμε την ήρα από το στάρι, έχοντας κατά νου, πως αυτό που ονομάζουμε fake news θα αποτελεί σύντομα παρελθόν, γιατί, ήδη, μπήκαμε στην επόμενη φάση στα deep fake news: Όταν η σημερινή συζήτηση θα παρουσιάζεται με το βίντεο αυτής της συνεδρίασης, με τα λόγια και το ηχόχρωμα της φωνής του καθενός εξ ημών, αλλά με τελείως διαφορετικό νόημα. Σας ευχαριστώ πολύ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αυγερινοπούλου Διονυσία – Θεοδώρα, Ρουσόπουλος Θεόδωρος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κοντογεώργος Κωνσταντίνος, Κωτσός Γεώργιος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Πλεύρης Αθανάσιος, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Γκαρά Αναστασία, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεγκέρογλου Βασίλειος, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Ασημακοπούλου Σοφία - Χάιδω, Μπούμπας Κωνσταντίνος, Αδάμου Κωνσταντίνα και Σακοράφα Σοφία.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε τον κύριο Ρουσόπουλο. Το λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ:** Ευχαριστώ, κύριε Πρόεδρε.

Θα προσπαθήσω να μείνω στο θέμα μας, το οποίο δεν είναι μια γενική περιγραφή του φαινομένου της παραπληροφόρησης, αλλά είναι η σχέση της παραπληροφόρησης με την εκπαίδευση.

Ξεκινώ από τη διακήρυξη της ΟΥΝΕΣΚΟ, που λέει ότι ο μιντιακός γραμματισμός είναι στον πυρήνα της ελευθερίας, καθώς δίνει δυνατότητα στους πολίτες να προσεγγίσουν κριτικά τα μίντια. Κατά την Ευρωπαϊκή Επιτροπή, ο μιντιακός γραμματισμός αποτελεί, σήμερα, καθοριστικό παράγοντα, ως προς την κοινωνική συμπερίληψη, την αποφυγή του αποκλεισμού και την ενεργό άσκηση της ιδιότητας του πολίτη.

Ο μιντιακός γραμματισμός αφορά δυνατότητες, ευκαιρίες και κινδύνους. Η χώρα μας, με στοιχεία του 2009, είναι κάτω από τον πήχη της επάρκειας, ως προς τον μιντιακό γραμματισμό. Είναι 4η από το τέλος, μεταξύ 27 χωρών της Ευρωπαϊκής Ένωσης. Άλλη μία ένδειξη αυτού, που ονομάζουμε, «κοινωνικές ανισότητες» στη χώρα μας.

Ενώ, όμως, πρόκειται για «γραμματισμό» - όπως λέμε - δεν είναι τόσο σχολικής αρμοδιότητας ο ψηφιακός γραμματισμός. Τον καλλιεργεί μια αγωγή, που αναλαμβάνουν όλοι οι θεσμοί κοινωνικοποίησης και, μάλιστα, κατά τρόπο ωσμωτικό, μεσοσταδιακής εξοικείωσης, με «αυτονόητα» στοιχεία καθημερινότητας, την οποία συνήθως δεν συνειδητοποιούμε καν. Και αυτό το μη συνειδητό, το πανταχού παρόν και δυνάμει αυτονόητο των νέων μέσων – συγκρίνεται από μερικούς με την ύπαρξη ηλεκτρισμού – είναι που τις καθιστά κοινωνικό και γνωστικό κίνδυνο. Δεν ελέγχονται, γιατί δεν θίγονται καν αντικείμενα κοινωνικού και ατομικού προγραμματισμού. Δεν θεματοποιούνται. Βλέπεις την εικόνα και αυτό είναι. Ούτε πού και πώς φτιάχτηκε, από ποιους, πόσο αυθεντική και γνήσια είναι, ούτε καν το γεγονός ότι κάπως έφτασε σε εμάς. Σαν να υπάρχει αυτονόητα.

Σχολικά, μπορεί η κοινωνία και η πολιτεία να παρέμβουν, ως προς το υπόβαθρο ψηφιακών δεξιοτήτων και παρέχοντας αυτό, που ονομάζεται, «επισφραγισμένη πληροφορία». Δεν μπορούν ούτε να υποκαταστήσουν, ούτε να συγκριθούν, με την ισχύ και τον πλούτο του μιντιακού υλικού. Και δεν εισάγουν, σε αυτόν τον κόσμο, τους μαθητές, όπως τα σχολεία κάνουν, σε ένα μεγάλο βαθμό, με τον επιστημονικό κόσμο.

Ο μιντιακός ψηφιακός κόσμος συνδέεται, αδιαίρετα, με την καθημερινότητα του βιωματικού περιβάλλοντος. Τα παιδιά τα προετοιμάζουν, ακατάλληλα, συνθήκες και συνήθειες γονιών, συνομηλίκων και άτυπων συναντήσεων. Γι’ αυτό και η κατά κανόνα προκρινόμενη πολιτική αγωγής προτάσσει τους ενήλικες που εμπλέκονται με παιδιά – εκπαιδευτικούς, βεβαίως, αλλά περισσότερο γονείς και γενικώς εμπλεκόμενους με παιδικές δραστηριότητες. Η πολιτεία πρέπει, πρωταρχικά, να εκπαιδεύει το ίδιο το κοινό.

Άκουσα για την εκπαίδευση των δημοσιογράφων - από Ενώσεις και λοιπά. Είναι πολύ σοβαρές και σωστές πρωτοβουλίες. Θα ήθελα να πω, όμως, ότι ευθύνη για το κατάντημα αυτό, που βλέπουμε γύρω μας έχουν, δυστυχώς, κι αυτό που ονομάζουμε «κυρίαρχα μέσα ενημέρωσης» και όχι μόνο το διαδίκτυο. Αυτό είναι μια άλλη συζήτηση, γιατί τη ρητορική μίσους και τα fake news τα ακούμε και από κατεστημένες πηγές ενημέρωσης -όχι μόνο από τις άτυπες.

Η Ευρωπαϊκή Ένωση μιλάει για τρεις θεμελιώδεις ικανότητες, που οφείλει να καλλιεργεί το σχολείο: δημιουργικότητα, ενσυναίσθηση και κριτική σκέψη. Η τρίτη, για προφανείς λόγους, είναι εκείνη, που θεσμικά ατροφεί.

Επομένως, απουσιάζουν από το σχολείο, από το ελληνικό, συγκριτικά, πολύ περισσότερο, προγράμματα συστηματικής καλλιέργειας της κριτικής σκέψης, που θα έπρεπε –όπως ακούσαμε να το υποστηρίζει σθεναρά η κύρια Renee Hobbs – να διατρέχουν όλη τη σχολική πορεία από το νηπιαγωγείο μέχρι το πανεπιστήμιο.

Απουσιάζουν προγράμματα ανάλυσης και κατανόησης του λόγου, γραπτού και εικονικού. Απουσιάζουν προγράμματα καλλιέργειας της ικανότητας διερεύνησης της πορείας συγκρότησης μιας πληροφορίας ή ενός ισχυρισμού. Ούτως η άλλως, η απολύτως κρίσιμη ερευνητική διάσταση μοιάζει να πάσχει στο ελληνικό σχολείο και στα προγράμματά του. Απουσιάζουν προγράμματα εξοικείωσης, με τον τρόπο παραγωγής και κυκλοφορίας του μιντιακού υλικού. Πώς δουλεύει η αντίστοιχη βιομηχανία, τι σημαίνει είδηση, τι διαφήμιση, τι συνιστά κουλτούρα και πώς ελέγχεται, από ποιους γράφεται ή εικονογραφείται κάτι. Απουσιάζουν προγράμματα κατανόησης για το τι είναι η ρητορική -το ακούσαμε νωρίτερα- και πώς ελέγχεται ο λόγος των άλλων. Απουσιάζουν προγράμματα κατανόησης για το τι είναι προπαγάνδα. Το είπε σωστά η κυρία Hobbs.

Τι είναι καλλιέργεια προκαταλήψεων, τι είναι τα στερεότυπα και πώς αξιοποιούνται. Η ιστορία αυτών των λόγων και στην Ελλάδα, γιατί και εδώ υπάρχει η προπαγάνδα και τα στερεότυπα, όχι μόνο έξω. Απουσιάζουν νέα και σύγχρονα πολυμεσικά προγράμματα γραφής, επιχειρηματολογίας και διαβούλευσης. Κυρίως, απαιτείται η αλλαγή στο πνεύμα και τη δομή της ελληνικής σχολικής εκπαίδευσης, ώστε να μην εστιάζει στην αναπαραγωγή, απομνημόνευση, επανάληψη, έτοιμες σωστές απαντήσεις από τράπεζες θεμάτων, το βιβλίο ως ενσαρκωτής της αλήθειας, αλλά να στηρίζεται στην αναζήτηση, την αυτόνομη και κριτική σκέψη, να εκπαιδεύει δημοκρατικούς πολίτες.

Άκουσα τον κ. Παναγιώτου, που είπε ότι δεν είναι θέμα εργαστηρίων δεξιοτήτων, για να αντιμετωπίσει κανείς το φαινόμενο, που συζητούμε σήμερα. Είναι θέμα της συνολικής αγωγής του πολίτη, του δημοκρατικού πολίτη, που θέλουμε να διαπλάσουμε και συμφωνώ μαζί του. Είναι θέμα περιεχομένου των σπουδών, καταρχήν. Είναι δυνατόν να καταργούνται, σήμερα, να εξοβελίζονται τα μαθήματα κοινωνικής πολιτικής, κοινωνιολογίας, δημοκρατίας, σύγχρονου κόσμου, από την εκπαίδευση; Και, όμως, συμβαίνει. Χειροκροτούμε τα περί δεξιοτήτων εργαστήρια, είναι αναγκαία να υπάρχουν και δεν λέμε τίποτα, που εξοβελίζονται από το λύκειο σήμερα, κρίσιμα μαθήματα, που διαμορφώνουν την κοινωνική συνείδηση του πολίτη, που η κοινωνιολογία κατηγορείται, ως αριστερό μάθημα, έναντι των «δεξιών» λατινικών. Τέτοιες αρλούμπες, δυστυχώς, αποτελούν επίσημα στοιχεία της κυβερνητικής πολιτικής.

Δεύτερο και σημαντικότερο, πολτοποιείτε τα προγράμματα ιστορίας, που ήταν έτοιμα και τα οποία, δυστυχώς, κατηγορήθηκαν ότι δεν είναι όσο πρέπει εθνικά, αλλά κοινωνικά, όχι όσο πρέπει εθνική ιστορία, αλλά κοινωνική.

Τρίτον, τα θρησκευτικά. Αντί για θρησκειολογία, για ένα άνοιγμα στον κόσμο, μέσα από το θρησκευτικό φαινόμενο, έχουμε κατήχηση στην ορθόδοξη θρησκεία στα σχολεία και μάλιστα, με τη βούλα του Συμβουλίου της Επικρατείας.

Θα μπορούσα να αναφέρω και άλλα θέματα, τα οποία θίγουν τον πυρήνα αυτού που ονομάζουμε «διαμόρφωση του δημοκρατικού πολίτη», που είναι η απάντηση στα fake news και στην παραπληροφόρηση. Το θέμα των έμφυλων διακρίσεων, που κι αυτά έχουν υποτιμηθεί, μέσα στην εκπαίδευση, τα ζητήματα, που αφορούν την ένταξη των προσφυγόπουλων στο σχολείο. Πώς θα αντιμετωπίσεις, όπως σωστά ακούστηκε νωρίτερα, πώς θα προάγεις το θέμα της ανεκτικότητας, που είπε η κυρία Hobbs, όταν έχουμε κλειδωμένα, φυλακισμένα, 25.000 προσφυγόπουλα στα camps και δεν τα αφήνουμε να πάνε στα σχολεία, να υπάρξει μια ώσμωση με τα υπόλοιπα παιδιά;

Η αγορά στο σχολείο, που με το νέο νόμο πηγαίνει. Τι σημαίνει αυτό; Ακούσαμε ότι η αγορά είναι η δημοκρατία, από μια ομιλία ενός συναδέλφου στη Βουλή. Αυτό είναι η αγορά, η δημοκρατία; Άλλωστε, τα fake news δεν είναι η πηγή κανενός προβλήματος. Δεν είναι τυχαίο, πως τα επικαλείται και ο Τραμπ. Είναι επένδυση, δηλαδή, πακετάρισμα ενός αποτελέσματος. Τα παράγει ένας ιδεολογικός τρόπος σκέψης, έκφρασης, άσκησης πολιτικής, που είναι και ήταν αυταρχικός, με πιο χαρακτηριστικό ιστορικό σχήμα, τη συνωμοσιολογία. Τη ζούμε και τώρα, με το θέμα των αντιεμβολιαστών και τώρα, αυτός ο τρόπος παραγωγής λόγου, έχει στη διάθεσή του ένα εξαιρετικά αποτελεσματικό μηχανισμό αναπαραγωγής και κυκλοφορίας, τα νέα μέσα. Αυτά δεν είναι μεν ουδέτερα, αλλά η κατεύθυνση εκμετάλλευσής τους εξαρτάται από πολιτικές και εκπαιδευτικές, γενικά πολιτισμικές πρωτοβουλίες και αυτές πρέπει να υπάρξουν τώρα. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Νομίζω, ότι αν μπορέσουμε να εστιάσουμε στο ειδικό θέμα, είναι ευκολότερο να βρούμε και συγκλίσεις. Παρακαλώ τα μέλη της Επιτροπής να μένουν στο ειδικό θέμα, γιατί πραγματικά πιστεύω ότι από αυτά, που ακούστηκαν και από τις τοποθετήσεις, βγαίνει ότι είναι συγκεκριμένες δράσεις, που μπορούν να βοηθήσουν στην κατεύθυνση αυτή.

Θα δώσω τον λόγο στον κύριο Κωνσταντόπουλο, με την κοινοβουλευτική σειρά.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ**: Ευχαριστώ με τη σειρά μου, τους προσκεκλημένους μας για την παρουσία τους. Πραγματικά, ήταν γόνιμη και εποικοδομητική η ενημέρωσή μας. Θα ήθελα να τους ευχαριστήσω για τις εισηγήσεις τους, οι οποίες ήταν άκρως ενδιαφέρουσες. Μας μίλησαν για την εργαλειοποίηση του διαδικτύου, για τους προβληματισμούς και τις ανησυχίες τους. Άλλωστε, όλους μας προβληματίζουν οι ψευδείς ειδήσεις, τα fake news. Το φαινόμενο των ψευδών ειδήσεων συμβιώνει και αναπτύσσεται, με την άνοδο του διαδικτύου. Η τεχνική είναι παλιά. Μάλιστα, με εργαλείο το διαδίκτυο, γεννιέται η ψευδής είδηση, η οποία στη συνέχεια αποτελεί προπαγάνδα.

Ωστόσο, στην ψηφιακή εποχή, που ζούμε, λαμβάνει διαστάσεις, θα έλεγα, ανεξέλεγκτες. Το είδαμε σε κορυφαία γεγονότα, όπως στις προηγούμενες αμερικανικές εκλογές και το Brexit. Σήμερα, φυσικά, έχουμε την ατυχία, εν καιρώ πανδημίας, τα fake news με τα εμβόλια, να δημιουργούν ένα τοξικό περιβάλλον. Μια συνωμοσιολογία, η οποία τείνει να καταστρέψει κάθε προσπάθεια, προσβάλλοντας έτσι ακόμη και την προστασία της δημόσιας υγείας.

Διάβασα, χθες, ένα άρθρο, αναφορικά με την επίδοση της Ελλάδας στην αξιολόγηση των fake news. Δυστυχώς, αυτή η αξιολόγηση των fake news φέρνει τη χώρα μας στις τελευταίες χώρες της Ευρώπης. Είμαστε, όπως αναφέρθηκε, στην 27η θέση ανάμεσα σε 35 χώρες. Θα πρέπει να μας προβληματίσει και να μας γεννήσει απορίες. Γιατί; Ένα μεγάλο γιατί και συνάμα τι μπορούμε να κάνουμε, ως οργανωμένο κράτος, να αντιμετωπιστεί αυτή η κατάσταση.

Αγαπητοί συνάδελφοι, είναι χαρακτηριστικό, ότι η χώρα μας συμπεριλαμβάνεται στην ομάδα ταξινόμησης, με την Τουρκία και τις άλλες βαλκανικές χώρες. Έχουμε δει στον εγχώριο δημόσιο διάλογο, τη συζήτηση για τη συνωμοσιολογία, περί μνημονίων, περί εμβολίων, για τσιπάκια. Η κατάταξη αυτή, όπως είπα και πριν, μας κρούει τον κώδωνα του κινδύνου και οι ευθύνες, όπως ανέφερα, είναι πολλές. Ωστόσο, όμως, θεωρώ ότι οι λύσεις υπάρχουν και πρέπει να εφαρμοστούν άμεσα.

Εδώ θα πρέπει να τονιστεί, ότι οι εκθέσεις και τα πορίσματα των ειδικών εμπειρογνωμόνων αναφέρουν ότι καθοριστικό ρόλο διαδραματίζει το σχολείο, ο ψηφιακός γραμματισμός, καθώς επίσης και η απόκτηση της κριτικής σκέψης, που, βέβαια, αυτή, αν μη τι άλλο, όλοι γνωρίζουμε ότι αποκτάται εντός της εκπαιδευτικής κοινότητας, εντός της τάξης ενός σχολείου.

Επομένως, βασικός άξονας της πολιτικής μας, απέναντι στα fake news και τους αλγόριθμους του διαδικτύου και των κοινωνικών μέσων δικτύωσης, που τα αναπαράγουν και τα διογκώνουν, είναι το σχολείο. Το σχολείο είναι αυτό, που θωρακίζει τη γνώση, αυτό που θωρακίζει το βίωμα, αυτό που παράγει την κριτική σκέψη. Το σχολείο, αγαπητοί συνάδελφοι και αγαπητοί προσκεκλημένοι, θα είναι ο πυρήνας, η μακροπρόθεσμη επένδυση. Ναι, θα είναι η μακροπρόθεσμη επένδυση στον πολίτη, με την κριτική σκέψη.

Παρακολουθώντας, τα τελευταία χρόνια, τη συζήτηση αυτή, θυμάμαι, ότι στην Αμερική, υπήρχε μια εφαρμογή, όπου ανέτρεχαν τα Μέσα Μαζικής Ενημέρωσης και τσεκάριζαν, σε πραγματικό χρόνο, εάν η είδηση ήταν αληθινή ή αν αυτή η είδηση αποτελούσε μια παραπληροφόρηση και μόνο. Αν βασιζόταν, δηλαδή, σε πραγματικά στοιχεία ή όχι. Εάν υπήρχε χειραγώγηση της είδησης ή όχι. Εάν υπήρχαν συμφέροντα, πίσω από αυτή ή εάν υπήρχε κάποια άλλη κατάσταση, η οποία, πραγματικά, έπρεπε να αναδειχθεί.

Αυτό είναι ένα εργαλείο και εργαλεία, που πρέπει να δημιουργήσουμε και εμείς, μέσα από τον ψηφιακό αλφαβητισμό. Κάτι το οποίο, στην εποχή του ψηφιακού μετασχηματισμού, προκρίνεται, μέσω της γνώσης περί πλοήγησης του διαδικτύου. Και τούτο, φυσικά, για να μπορέσουμε να προστατεύσουμε την αλήθεια και το γεγονός έναντι της ανώνυμης πληροφορίας.

Η μεγάλη εστίαση, αγαπητοί συνάδελφοι, πρέπει να γίνει στο σχολείο. Ωστόσο, πιστεύω, ότι είναι σημαντικό να καταλάβουμε όλοι τι εστί ψηφιακός γραμματισμός, τι εστί πληροφορία, ποια είναι η είδηση, ποια είναι η τεχνητή είδηση. Διότι η ανάπτυξη της κριτικής σκέψης δεν κατακτάται εν μία νυκτί. Δεν εντάσσεται, σε ένα συγκεκριμένο μάθημα, ώστε να μπορεί ο καθένας, ταυτοχρόνως, να ενημερώνεται τάχιστα και να αξιολογεί την ίδια πληροφορία, με την ίδια ταχύτητα.

Προτεραιότητά μας, λοιπόν, οι μαθητές να αντλούν τη πληροφορία και να μαθαίνουμε στα παιδιά και κυρίως, μέσα από τις θεωρητικές και κοινωνικές επιστήμες, να αντλούν τις πληροφορίες και να συνδυάζουν τις πηγές, ώστε να μπορούν, συνδυάζοντας αυτές τις πηγές, να διαμορφώνουν ένα συμπέρασμα. Μόνο έτσι, πιστεύω ότι μπορεί να αναπτυχθεί η κριτική σκέψη.

Ταυτόχρονα, πρέπει να αναπτυχθεί η ικανότητα, ο μαθητής ή ο πολίτης να διαχωρίζει την πλάνη από την ψευδή είδηση, καθώς επίσης, να μπορεί να στέκεται στην αξιολόγηση της ορθής πληροφορίας. Δεν είναι τυχαίο, που στα εκπαιδευτικά συστήματα, ανά τον κόσμο, η εκφώνηση της εργασίας και η μεθοδολογία της διαθεματικής προσέγγισης είναι υποχρεωτική, σχεδόν παντού. Πολλές πηγές, διαθεματική προσέγγιση, παράθεση θεωρητικών πλαισίων, κριτική ανάλυση και τέλος, συμπέρασμα. Έτσι, οι επόμενες γενιές των πολιτών θα θωρακιστούν, μέσα σε ένα αλληλοσυνδεόμενο και αλληλοσυγκρουόμενο, θα έλεγα, παγκόσμιο ψηφιακό χώρο και τότε, θα έχουμε ξεπεράσει τον κίνδυνο των δημοκρατιών. Θα έχουν και πάλι σημασία, η αλήθεια, τα γεγονότα και όχι οι πληροφορίες, οι λέξεις και τα συναισθήματα, που προκαλούν. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε τον κ. Κωνσταντόπουλο. Το λόγο έχει ο κ. Δελής.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Fake news. Μια πραγματικότητα, όπως μας θύμισε και ο Πρόεδρος της Βουλής, καθόλου καινούργια και τόσο διαχρονική. Πόσοι και πόσοι δεν χρησιμοποίησαν τα fake news, τη διαστρέβλωση, δηλαδή, της πραγματικότητας, Κόμματα, Μέσα Μαζικής Ενημέρωσης, αλλά και κράτη και διεθνείς οργανισμοί. Να θυμίσω εδώ, ότι με βάση τα fake news, άλλαξαν και σύνορα, εξαπολύθηκαν πολεμικές επεμβάσεις, ανατράπηκαν εκλεγμένες κυβερνήσεις, ανά τον κόσμο. Και για να θυμηθούμε, όπως εύστοχα είπε πάλι ο Πρόεδρος της Βουλής, μερικά από τα πράγματα, που θυμόμαστε, αλλά δεν έχουν συμβεί, ας θυμηθούμε λιγάκι εδώ, την εικόνα του Κορμοράνου, του βουτηγμένου στο πετρέλαιο, από τις οθόνες της τηλεόρασης, τότε, στον πρώτο πόλεμο του Κόλπου και την εισβολή των Αμερικανών στο Ιράκ. Ας θυμηθούμε το μεγάλο μύθο των χημικών του Σαντάμ Χουσεΐν, προκειμένου να δικαιολογηθεί η δεύτερη πολεμική επέμβαση των Αμερικανών στο Ιράκ. Ή τη σωρεία, πραγματικά, τη σωρεία ψευδών ειδήσεων στη διάρκεια του πολέμου, στην πρώην Γιουγκοσλαβία και τον καταιγισμό των fake news, που συνόδευαν αυτόν τον πόλεμο, προκειμένου να νομιμοποιηθεί η επέμβαση και ο βομβαρδισμός της Γιουγκοσλαβίας. Και αυτά τα fake news, τότε, δεν τα διαδίδαν άτομα περιθωριακά στο διαδίκτυο, αλλά η ίδια η Ευρωπαϊκή Ένωση, οι Ηνωμένες Πολιτείες, κράτη ολόκληρα. Ο ανεπτυγμένος, όπως λέγεται, δυτικός κόσμος. Όλοι θυμόμαστε, επίσης, για να έρθουμε και στα δικά μας, εκείνο το απίστευτο καθημερινό επικοινωνιακό τηλεοπτικό μπαράζ των ειδήσεων, τότε, το 2009 και το 2010, του τύπου, πόσο λίγο δουλεύουν αυτοί οι «τεμπέληδες Έλληνες εργαζόμενοι, στην Ελλάδα και πόσο νωρίς βγαίνουν στη σύνταξη», για να δικαιολογηθεί το πρώτο μνημόνιο, που ήρθε τότε. Μια συνήθεια βεβαίως, η οποία αγαπήθηκε και συνεχίζεται ακόμα και τώρα στις μέρες μας.

Να θυμηθούμε και το πιο καινούργιο από τα fake news, που δεν είναι άλλο βεβαίως, από την μεταμνημονιακή εποχή, στην οποία βεβαίως εποχή, εξακολουθούν να ισχύουν όλοι οι νόμοι οι μνημονιακοί.

Πράγματι, για να το συνδέσω και με το θέμα, η παιδεία, χωρίς να αποτελεί πανάκεια, αλίμονο, μπορεί να προσφέρει, ωστόσο, σημαντικά όπλα, για να αντιμετωπίσει το φαινόμενο των fake news. Το ερώτημα είναι ποια παιδεία μπορεί να το κάνει αυτό; Η παιδεία των εφήμερων, των ληξιπρόθεσμων δεξιοτήτων, που κατακλύζουν τα σχολικά προγράμματα και υποκαθιστούν, ολοένα και περισσότερο, τη σχολική γνώση; Διότι αυτό συμβαίνει, όλον τον τελευταίο καιρό και με το ΣΥΡΙΖΑ και με τη Νέα Δημοκρατία στην κυβέρνηση, στο ζήτημα αυτό.

Ή μήπως τα βιβλία τα αντιεπιστημονικά, τα βιβλία, που ταλαιπωρούν απίστευτα, κάθε μέρα, τις ελληνικές οικογένειες, όσοι έχουν μικρά παιδιά το ξέρουν, αυτά τα σχολικά βιβλία της μονομέρειας, της αποσπασματικότητας, τα οποία βασίζονται – προσέξτε – στην μέθοδο του λεγόμενου «παιδαγωγικού κονστρουκτιβισμού», του παιδαγωγικού εποικοδομισμού, δηλαδή, σύμφωνα με την οποία μέθοδο, ο καθένας άνθρωπος μπορεί να οικοδομεί και να φτιάχνει τη δική του αλήθεια. Όταν, λοιπόν, αυτά είναι τα βιβλία μας, γιατί να μας προκαλεί κατάπληξη, σήμερα, οι ίδιοι αυτοί άνθρωποι, που έχουν μεγαλώσει με αυτά τα βιβλία να μην έχουν τη δική τους αλήθεια, για τα εμβόλια, παραδείγματος χάρη;

Συνεπώς, το ζήτημα δεν είναι μόνο το βιβλίο - είναι και αυτό - είναι ο ίδιος ο σκοπός, είναι το ίδιο το περιεχόμενο του σχολείου. Δεν πας να βάλεις όσα πολλαπλά βιβλία, όταν θέλεις μέσα στις τάξεις, όταν αυτά είναι το ίδιο αντιεπιστημονικά, το ίδιο μονομερή, το αποτέλεσμα δεν πρόκειται να αλλάξει.

Τι λέμε εμείς; Το βλέπουμε, φυσικά, το πόσο έχουν πολλαπλασιαστεί, το πόσο έχει γιγαντωθεί αυτό το φαινόμενο, δυστυχώς, των fake news. Η λύση για μας είναι, βεβαίως, η γνώση, είναι, βεβαίως, η μόρφωση, η καλλιέργεια, αυτό το σχολείο θέλουμε εμείς, γιατί εν πάση περιπτώσει, η κριτική σκέψη δεν είναι μια δεξιότητα, αλλά είναι μια ιδιότητα, μια ικανότητα, που αναπτύσσεται, διαρκώς, στον άνθρωπο και πρέπει να αναπτύσσεται.

Λέμε, φυσικά, ότι η λύση για όλα αυτά, η λύση, για να μπορέσει ένας άνθρωπος να αντιμετωπίσει αυτόν το βομβαρδισμό και τον καταιγισμό της παραπληροφόρησης, είναι να εγκαταλείψει καταρχήν τον ίδιο τον παθητικό του ρόλο, το δικό του και να πάρει μέρος ο ίδιος στα γεγονότα. Να εγκαταλείψει τη θέση του θεατή, μέσα από μία οθόνη και να έρθει ο ίδιος, σε επαφή με την πραγματική ζωή, με τη συλλογική πείρα, με τη συμμετοχή του στους φορείς, στα σωματεία, τα συνδικαλιστικά, τα εργατικά, της γειτονιάς του, να πάρει μέρος στα γεγονότα, να διαμορφώσει τα γεγονότα, να ενημερωθεί, μέσα από αυτά και, βεβαίως, μέσα από αυτήν τη διαδικασία και με μια γερή μορφωτική αρματωσιά, για την οποία, βεβαίως, μπορεί να φροντίσει και ο ίδιος, τότε θα μπορεί από πολύ καλύτερες θέσεις να αντιμετωπίσει όλο αυτόν τον βομβαρδισμό των fake news. Σας ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Ευχαριστώ, κύριε Δελή.

Θα κλείσουμε τον πρώτο κύκλο των Κομμάτων, με την κυρία Ασημακοπούλου.

**ΣΟΦΙΑ – ΧΑΙΔΩ ΑΣΗΜΑΚΟΠΟΥΛΟΥ**: Σας ευχαριστώ, κύριε Πρόεδρε.

Κατ’ αρχάς, θα ήθελα να ευχαριστήσω τους εκλεκτούς καλεσμένους μας, τους προσκεκλημένους μας, τον κ. Τζίμα και τον κ. Παναγιώτου, που μας κάνατε την τιμή να έρθετε και να μας ενημερώσετε για ένα τόσο σημαντικό θέμα.

Οι ψευδείς ειδήσεις ή αλλιώς fake news είναι ιστορίες, οι οποίες παρουσιάζονται, κυρίως, ως δημοσιογραφικές, είναι, όμως, κατασκευασμένες, εσκεμμένα, για να εξυπηρετήσουν κάποιο σκοπό. Ο σκοπός τους είναι συνήθως εμπορικός, όπως η προώθηση ενός προϊόντος, η δημιουργία κίνησης προς μία ιστοσελίδα ή ακόμη και πολιτικός ή οικονομικός.

Πράγματι, το διαδίκτυο αποτελεί πηγή πληροφόρησης, από τη μία από την άλλη, όμως, μπορεί να αποτελέσει πηγή παραπληροφόρησης. Ανεξάρτητα από το πόσο εξοικειωμένοι είμαστε με τη χρήση του διαδικτύου, μπορούμε όλοι μας να πέσουμε θύματα της παραπληροφόρησης.

Η παιδεία στα μέσα αποτελεί μέρος του θεμελιώδους δικαιώματος κάθε πολίτη της ελευθερίας της έκφρασης, του δικαιώματος στην πληροφόρηση. Είναι σημαντικό οι μαθητές και οι μαθήτριες να εκπαιδευτούν, έτσι ώστε να μάθουν να σκέφτονται κριτικά, να μάθουν να ξεχωρίζουν την άποψη από το γεγονός και, φυσικά, να αναδημοσιεύουν με υπευθυνότητα. Ποιος το δημοσίευσε; Πού δημοσιεύτηκε; Είναι αξιόπιστη η πηγή; Δεν πρόκειται, όμως, για ένα καινούργιο φαινόμενο.

Εκείνο, που έχει βασικά αλλάξει, είναι η μέθοδος, με την οποία αυτές διαδίδονται. Χαρακτηριστικά αναφέρουμε, ότι σύμφωνα με έρευνες του Ρόϊτερς Ινστιτούτου, το 2016, η πλειοψηφία των κατοίκων 26 χωρών, που έλαβαν μέρος στην έρευνα, βασίζεται πλέον περισσότερο στα μέσα κοινωνικής δικτύωσης, παρά στον έντυπο Τύπο, για την ενημέρωσή τους.

Οι ψευδείς ειδήσεις, που συναντώνται σε διαδικτυακά περιβάλλοντα, μπορούν να είναι επιβλαβείς, με δεδομένο τον τρόπο, με τον οποίο γίνονται γνωστές και προσβάσιμες, στο ευρύ κοινό. Η ευκολία, με την οποία τέτοιες ειδήσεις μπορεί να φτάσουν σε ένα χρήστη του διαδικτύου, σε συνδυασμό με την υπερπληθώρα, ήδη, διαθέσιμων και νέων πληροφοριών, καθιστά τη διάδοσή τους εξαιρετικά εύκολη. Η ευκολία αυτή αυξάνεται κατακόρυφα, με τη βοήθεια των μέσων κοινωνικής δικτύωσης. Αναμφίβολα, η πιο επιβλαβής επίδραση ψευδών ειδήσεων είναι η διάδοση του αναληθούς περιεχόμενού τους.

Όπως, αναφέρει η Ανεξάρτητη Ομάδα των Εμπειρογνωμόνων της Ευρωπαϊκής Επιτροπής, υπάρχουν παραδείγματα, σύμφωνα με τα οποία, η εκπαίδευση στις ψευδείς ειδήσεις, πρέπει να ξεκινά από τα δημοτικά σχολεία, ενώ, πορίσματα ειδικών, προτείνουν η εκπαίδευση και η κριτική γνώση επί των μέσων ενημέρωσης και την πληροφορία, που υφίστανται, ως βασική διάσταση στα σχολικά προγράμματα, καθώς επίσης να περιλαμβάνεται και στα προγράμματα εκπαίδευσης και δια βίου μάθησης των ίδιων των εκπαιδευτικών.

Στο πλαίσιο της χειραγώγησης του κοινού και με προφανέστερο στόχο τη δημιουργία εντυπώσεων, οι ανακριβείς ή σε κάποιες περιπτώσεις μονόπλευρα διογκωμένες πληροφορίες, οδηγούν στην όξυνση του φαινομένου. Δυστυχώς, όμως, οι πολλαπλές υποχρεώσεις και οι γρήγοροι ρυθμοί του σύγχρονου τρόπου ζωής δεν επιτρέπουν στους πολίτες τη συγκριτική παρακολούθηση της επικαιρότητας. Η επιφανειακή προσέγγιση και η απουσία ποιοτικής εμβάθυνσης στα γεγονότα είναι βέβαιο ότι δεν προφυλάσσει από τη διάδοση των ψευδών ειδήσεων. Ταυτόχρονα, η απουσία κριτικής σκέψης, σε συνδυασμό, με την απροθυμία συνεπούς και συνεχούς παρακολούθησης και διερεύνησης των πολιτικών και των κοινωνικών ζητημάτων αποτελούν εξαιρετικά επιβαρυντικούς παράγοντες, διότι οδηγούν στην ευχερέστερη κατεύθυνση, κατά βούληση του κοινού. Ιδιαίτερα, όταν υπάρχει καθοδήγηση του κοινού, σε συγκεκριμένα συμπεράσματα, κάθε πτυχή της κοινωνικής και οικονομικής ζωής των πολιτών καθίσταται ευάλωτη.

Εμείς, στην Ελληνική Λύση, πιστεύουμε ότι η κριτική σκέψη και η καλλιέργειά της, αποτελεί το πιο αποτελεσματικό εργαλείο, για την καταπολέμηση της διάδοσης της παραπληροφόρησης. Η απόλυτη αναγκαιότητα για έγκυρη ενημέρωση αποτελεί, χωρίς αμφιβολία, ένα από τα σημαντικότερα αιτήματα της εποχής μας. Μόνο έτσι διασφαλίζεται η ορθή λήψη των αποφάσεων. Ο ρόλος της παιδείας, στην προσπάθεια αυτή, είναι καθοριστικός. Είναι εκείνη, η οποία μπορεί να ενισχύσει την αντιληπτική ικανότητα των νέων μαθητών και μαθητριών και να ενισχύσει την πνευματική τους εγρήγορση, απέναντι στις ψευδείς πληροφορίες. Έτσι, θα δημιουργήσει πολίτες, οι οποίοι συνειδητά θα προσπαθούν να προφυλαχθούν από τις απόπειρες χειραγώγησής τους, μέσω των ψευδών ειδήσεων. Θα τους μάθει να μην είναι εύπιστοι, αλλά να φιλτράρουν τις πληροφορίες και να τις αναζητούν από διαφορετικές πηγές, ούτως ώστε να τις συγκρίνουν, αποτελεσματικά.

Η Κυβέρνηση, βεβαίως, οφείλει να μεριμνά, για τον αυστηρό έλεγχο της διάδοσης των ψευδών ειδήσεων, ούτως ώστε να μετριαστεί η σκόπιμη μετάδοση ανακριβών πληροφοριών. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Λοβέρδος.

**ΙΩΑΝΝΗΣ – ΜΙΧΑΗΛ ΛΟΒΕΡΔΟΣ:** Ευχαριστώ, κύριε Πρόεδρε και επιτρέψτε μου να συγχαρώ και εσάς προσωπικά, για την πρωτοβουλία, που είχατε, να γίνει αυτή η ημερίδα σήμερα. Ακούσαμε εξαιρετικούς ομιλητές. Εγώ, πραγματικά, αισθάνθηκα πάρα πολύ τυχερός, που συμμετείχα, σ’ αυτήν τη συνεδρίαση. Χαίρομαι, που εδώ στην Αίθουσα, βρίσκονται και συνάδελφοι από τη δημοσιογραφία, τους οποίους γνωρίζω 35 και πλέον χρόνια, όπως ο Θεόδωρος Ρουσόπουλος, ο Παύλος Τσίμας και ο Νίκος Φίλης. Μάλιστα, ο Ρουσόπουλος και ο Τσίμας πρέπει να είναι πιο παλιοί από μένα στη δημοσιογραφία. Όχι, γιατί είναι μεγαλύτεροί μου, αλλά γιατί μπήκανε παιδιά.

Εκείνο που θέλω να πω είναι ότι η παραπληροφόρηση, στην οποία αναφέρθηκε αναλυτικά ο κ. Ρουσόπουλος, από τα παλιά χρόνια, είχε να κάνει περισσότερο, με την εξουσία. Η εξουσία είναι αυτή, για να χειραγωγεί την κοινωνία, που παραπληροφορούσε. Είτε κυβερνήσεις είτε κατεστημένα μέσα, που ανήκαν, σε λίγους ισχυρούς.

Να θυμίσω, επειδή ανέφερε ο κ. Ρουσόπουλος και παραδείγματα, τα Πρωτόκολλα των Σοφών της Σιών, που ήταν μια παραπληροφόρηση του τσαρικού καθεστώτος, για να κάνει το πογκρόμ εναντίον των Εβραίων, αλλά ήταν τόσο ισχυρή παραπληροφόρηση, που ακόμη και σήμερα, υπάρχουν πάρα πολλοί άνθρωποι, που το πιστεύουν. Όπως υπάρχουν πάρα πολλοί, που πιστεύουν το άρθρο του Κίσινγκερ, ότι πρέπει να εξοντώσουμε τους Έλληνες, γιατί οι Έλληνες είναι επικίνδυνοι. Αυτό υπάρχει, ακόμα και τώρα. Πέρασε, αλλά πέρασε από κατεστημένα μέσα είτε δημοσιογραφικά είτε από κυβερνήσεις.

Η διαφορά, που έχει γίνει, τα τελευταία χρόνια, χάρη στο ίντερνετ, το οποίο ίντερνετ είναι ασφαλώς η μεγαλύτερη επανάσταση στην ανθρώπινη ιστορία και η τεχνολογία, είναι πολύ θετικό το ότι υπάρχει και πολύ σημαντικό και έχει αλλάξει τη μορφή του πλανήτη μας, ίσως είναι η μεγαλύτερη επανάσταση από τη δημιουργία του ανθρώπινου πολιτισμού, αλλά ταυτόχρονα, έφερε και πολλά αρνητικά, όπως καθετί σημαντικό έχει αρνητικές επιπτώσεις, όπως είπαν καλύτερα από μένα, ο κ. Παναγιώτου και οι υπόλοιποι ομιλητές.

Αυτά τα τρία σημαντικά στοιχεία ποια είναι, κατά τη γνώμη μου, δημοσιογραφικά μιλώντας; Το πρώτο είναι η βιασύνη. Η βιασύνη να προλάβω να το πω αυτό. Όταν εμείς ξεκινούσαμε, ο Τσίμας, ο Ρουσόπουλος, εγώ, υπήρχαν μόνο εφημερίδες, τότε, ουσιαστικά και η κρατική τηλεόραση. Θυμάμαι τότε ότι όταν έγραφες κάτι στην εφημερίδα και έβαζες και την υπογραφή σου, έπρεπε να το διπλοτσεκάρεις. Δεν περίμενες ότι θα χάσεις την είδηση από την άλλη εφημερίδα και θα στο προλάβαινε. Προσπαθούσες να το τσεκάρεις. Τώρα, δεν έχεις αυτό το χρόνο. Εάν δεν το βγάλεις, αμέσως, θα σου «φάει» την είδηση κάποιος άλλος. Αυτό ξεκίνησε, αρχικά, με το ελεύθερο ραδιόφωνο και μετά επεκτάθηκε, κυρίως, λόγω του ίντερνετ. Και σήμερα, πολλές φορές, έχουν πέσει σε γκάφες και καταξιωμένοι δημοσιογράφοι και καταξιωμένα μέσα στην προσπάθειά τους να προλάβουν τον ανταγωνισμό, ο οποίος είναι έντονος.

Φυσικά, τα πράγματα έγιναν ακόμα χειρότερα με τα Social Media. Στα Social Media ο κάθε άνθρωπος έχει γίνει δημοσιογράφος, αρθρογράφος, αναλυτής, επιστήμονας, οτιδήποτε. Ο κάθε άνθρωπος παίρνει το λογαριασμό του στο Facebook και στο Twitter και γράφει ό,τι θέλει και θεωρεί πως έχει και άποψη, που πρέπει να την ακούσουμε, πάση θυσία. Και τα καταφέρνει, σε πολλές περιπτώσεις, τα καταφέρνει.

Σήμερα, για παράδειγμα, το βλέπουμε με το θέμα της πανδημίας. Από τη μία έχουμε, ως εκπροσώπους του εμβολιαστικού πολιτιστικού κινήματος, κυβερνήσεις, υπουργούς υγείας, καταξιωμένους επιστήμονες και από την άλλη, έχουμε, ως εκπροσώπους του αντιεμβολιαστικού κινήματος π.χ. έναν μέτριο τραγουδιστή, ας πούμε, ο οποίος βγήκε και αποφάσισε ότι θα γίνει αναλυτής επιστημονικών θεμάτων, επειδή είχε αποτύχει στο τραγούδι και αυτό έγινε αποδεκτό από κάποιο κομμάτι της κοινωνίας μας, είναι σαφές.

Το τρίτο, βέβαια, είναι η πλημμυρίδα των ειδήσεων. Πλέον ο καθένας γράφει ό,τι θέλει και γι’ αυτό δημιουργείται η εντύπωση πως υπάρχει πλημμυρίδα ειδήσεων. Ψεύτικες, αληθείς δεν έχει σημασία, σημασία έχει πως υπάρχει πλημμυρίδα.

Θυμάμαι, το 1977, είχα διαβάσει το Τρίτο Κύμα του Alvin Toffler και μου είχε κάνει φοβερή εντύπωση το ότι έλεγε – ακόμη δεν υπήρχε ίντερνετ, αλλά το είχε προβλέψει – ότι θα έρθει μια τόσο μεγάλη πλημμυρίδα ειδήσεων και πληροφοριών, που δεν θα μπορείς να ξέρεις τι είναι αλήθεια τι είναι ψέμα. Δεν θα μπορείς να το αφομοιώσεις. Δεν θα αντέχεις, ο ανθρώπινος εγκέφαλος δεν θα μπορεί να το αφομοιώσει και γι’ αυτό θα είμαστε σε μια συνεχή ανασφάλεια.

Κάτω από αυτές τις συνθήκες, φτάνουμε τώρα στην εξής κατάσταση. Σήμερα, έχουμε τον καύσωνα. Αν βγω και πω εγώ ότι ο καύσωνας θα μας σκοτώσει όλους, θα μας αφανίσει όλους, δεν θα το πιστέψουν, αλλά αν βγω και γράψω σήμερα, ότι από τον καύσωνα θα κινδυνεύσουν πάρα πολλοί και μπορεί να έχουμε και πολλούς θανάτους, όχι μόνον θα το πιστέψει πάρα πολύς κόσμος, αλλά μπορεί και να επιβεβαιωθώ κιόλας και αύριο να λένε, «είδες το είπε». Το ίδιο ισχύει και για το εμβόλιο. Αν πω ότι αν κάνεις το εμβόλιο θα βγάλεις φτερά και θα πετάξεις, δεν θα το πιστέψει ο κόσμος. Εάν πω, όμως, ότι με το εμβόλιο μπορεί να πάθεις θρόμβωση - όπως το έχουν πιστέψει - θα το πιστέψει πολύς κόσμος.

Και φτάνουμε και σε ακόμη πιο σύνθετα πράγματα. Είναι ο καύσωνας, για τον οποίο λένε ότι θα διαρκέσει δέκα ημέρες, αποτέλεσμα της κλιματικής αλλαγής, που είναι ένα θέμα πολύ μεγάλο και σπουδαίο; Μπορεί να είναι, μπορεί και να μην είναι. Δεν το ξέρω, αλλά αν το γράψω ότι είναι αποτέλεσμα της κλιματικής αλλαγής, θα το πιστέψουν πάρα πολλοί. Δεν το ξέρω, δεν είμαι ειδικός. Μπορεί και να είναι, μπορεί και να μην είναι, όμως, κανείς δεν μπορεί να μου το επιβεβαιώσει.

Εάν πω όμως ότι ο καύσωνας είναι αποτέλεσμα της κλιματικής αλλαγής, αυτό θα γίνει σημαία του κινήματος για την κλιματική αλλαγή. Αν γράψω ότι δεν είναι και είναι ένα άσχετο γεγονός, που συμβαίνει ούτως ή άλλως - είχαμε και 1987, που δεν υπήρχε η κλιματική αλλαγή μεγάλο καύσωνα, στην Αθήνα - τότε μπορεί να το πάρουν αυτοί, οι οποίοι πιστεύουν ότι η κλιματική αλλαγή δεν είναι τόσο σοβαρό φαινόμενο και να το παρουσιάσουν.

Προχθές, στο Περιστέρι, που είναι το γραφείο μου, με σταμάτησαν δύο νεαροί και μου επιτέθηκαν, φραστικά, λέγοντας ότι άρχισε πάλι η χούντα, που έχετε επιβάλει, φταίει η Κυβέρνηση, που μας στερεί συνταγματικά δικαιώματα. Προσπάθησα να τους εξηγήσω ότι το Σύνταγμα δεν το ερμηνεύεις ούτε εσύ, ούτε εγώ, ούτε κανείς, αλλά μόνο τα δικαστήρια και αν υπάρχουν, πηγαίνετε στα δικαστήρια, αν πιστεύετε ότι παραβιάζονται οι συνταγματικές ελευθερίες. Έτσι δεν μπορείς να κάνεις συζήτηση. Και όμως, αυτό αναπαράγεται χάρη στα μέσα κοινωνικής δικτύωσης πάρα πολύ. Σήμερα όλοι έχουν γίνει συνταγματολόγοι και λένε παραβιάζεται ο νόμος και το Σύνταγμα, πράγμα που δεν ισχύει. Παρόλα αυτά, το πιστεύει ένα μεγάλο κομμάτι, το 1/3, περίπου, σύμφωνα με μία δημοσκόπηση, του ελληνικού λαού.

Αυτά είναι φαινόμενα πάρα πολύ δύσκολα. Δεν ξέρω πώς μπορούν να αντιμετωπιστούν. Άκουσα πολλά πράγματα, γύρω από την εκπαίδευση και την παιδεία, αλλά δεν ξέρω εμείς, ως Βουλή, δεν είμαστε μόνο εδώ. Είμαστε και για να νομοθετούμε. Πρέπει να λυθούν άμεσα; Το πιο άμεσο, που θα μπορούσε να γίνει, είναι αυτό που κάνουν στην Κίνα, στη Ρωσία, στην Τουρκία, σε αυταρχικά καθεστώτα, που απλώς κόβουν το ίντερνετ και τελειώνει το θέμα μια και καλή. Αυτό δεν μπορούμε να το κάνουμε, γιατί εμείς ζούμε, σε φιλελεύθερες και δημοκρατικές χώρες. Μπορούμε, όμως, να βάλουμε κάποιους κανόνες; Δεν το άκουσα από κανέναν. Δεν το ξέρω, αλλά θα ήταν ευχής έργον να μπορέσουμε να δούμε - αν μπορούμε, συστηματικά, ως Ευρώπη ολόκληρη – να δούμε μήπως μπορούμε να βάλουμε κάποιους κανόνες για να προστατευτούμε από την παραπληροφόρηση, σε όλα τα επίπεδα και χωρίς να θέσουμε σε κίνδυνο τις δημοκρατικές ελευθερίες και τα ατομικά δικαιώματα. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Ευχαριστώ, κύριε συνάδελφε.

Το λόγο έχει η κυρία Τζούφη.

**ΜΕΡΟΠΗ ΤΖΟΥΦΗ**: Ευχαριστώ, κύριε Πρόεδρε. Ευχαριστούμε και τους Εισηγητές. Θα ήταν πολύ πιο χρήσιμο, κάποια στιγμή, να έχουμε τις εισηγήσεις, για να μπορούμε πιο οργανωμένα, επειδή δεν είχαμε ακριβώς το πλαίσιο, να τοποθετηθούμε και πιο συγκεκριμένα στις εισηγήσεις, που ακούσαμε σήμερα. Παρόλα αυτά, θα ξεκινήσω, με μία τοποθέτηση του Τζορτζ Όργουελ, που έλεγε ότι σε καιρούς παγκοσμίου ψεύδους, το να λες την αλήθεια είναι μια επαναστατική πράξη. Τι συμβαίνει, όμως, με την αλήθεια; Είναι υποκειμενική ή μήπως είναι σχετική; Ποια είναι τα δεδομένα και τα πραγματικά γεγονότα, πάνω στα οποία βασίζεται ή δε βασίζεται; Υπάρχει αυτή η αλήθεια; Η πρόσφατη εισαγωγή του όρου «fake news», στην παγκόσμια δημόσια σφαίρα, συνδέθηκε με σημαντικές πολιτικές εξελίξεις και σχετίστηκε, με την έννοια της μετά - αλήθειας, post - truth. H μετά- αλήθεια, λοιπόν, και τα λεγόμενα post- truth politics είναι οι λέξεις της χρονιάς του 2016, στο βρετανικό λεξικό Oxford και αναφέρεται στις συνθήκες, υπό τις οποίες τα αντικειμενικά γεγονότα έχουν μικρότερη επιρροή στη διαμόρφωση της κοινής γνώμης από τις επικλήσεις προς το θυμικό και προς τις προσωπικές απόψεις. Μάλιστα, αυτός ο όρος χρησιμοποιήθηκε από το 2015 ως 2016, ευρύτατα. Ήταν ο πιο συχνότερα χρησιμοποιούμενος όρος.

Τι κάνουμε, λοιπόν, σε αυτές τις συνθήκες; Ακαδημαϊκοί, αναλυτές, δημοσιογράφοι υποστηρίζουν ότι ολοένα και περισσότερο ζούμε στην εποχή των post -truth politics. Η κουλτούρα, δηλαδή, της εποχής μας είναι μια εποχή, στην οποία τα πολιτικά, η κοινή γνώμη και οι ιστορίες των μέσων μαζικής ενημέρωσης έχουν σχεδόν αποσυνδεθεί, εντελώς, από την ουσία της πολιτικής. Έχει συνδιαμορφωθεί, από την ολοένα εντεινόμενη απογοήτευση των πολιτικών από τους πολιτικούς θεσμούς, τους πολιτικούς και τους διαμορφωτές της πολιτικής.

Κάτω από αυτές τις συνθήκες, θεωρίες συνωμοσίας και κινδυνολογία ανθούν, διασπείρουν τις προπαγανδιστικές τους θέσεις, σε ένα εν τέλει σαστισμένο κοινό, που διακατέχεται από άγνοια τόσο, ως προς τις πληροφορίες, όσο και ως προς τα μέσα, από τα οποία προέρχονται.

Ποια είναι αυτά τα παραδείγματα; Υπάρχουν δύο παραδείγματα της μετα-αλήθειας από κάτω, που είναι όλη αυτή η συζήτηση, που κάνουμε για την πανδημία του κορωνοϊού και τον εμβολιασμό, αλλά υπάρχει και της μετα-αλήθειας από πάνω και θα είμαι πιο συγκεκριμένη. Ειπώθηκε ότι το κομμάτι του αντιεμβολιαστικού αγώνα, ουσιαστικά, διαμορφώθηκε στις παρούσες συνθήκες. Δεν είναι ακριβώς έτσι. Αντιεμβολιαστικό κίνημα υπήρχε και για τα κλασικά παιδικά εμβόλια και ειδικά, για το εμβόλιο της ιλαράς.

Πώς διαμορφώθηκε; Από ένα άρθρο, που δημοσιεύτηκε, σε ένα έγκριτο περιοδικό. Στο «Λάμψη», το οποίο όμως έκανε θέμα το BBC. Ξεκίνησε, από τη Μεγάλη Βρετανία, μετά στις Ηνωμένες Πολιτείες της Αμερικής και ουσιαστικά ήταν η διεκδίκηση αποζημιώσεων από αυτά τα παιδιά από τις φαρμακευτικές εταιρείες. Μια ιστορία, που πήρε πάνω από 20 χρόνια, για να ξεκαθαριστεί για τις αποζημιώσεις, μέχρι οι συγγραφείς αυτού του άρθρου να απορριφθούν από το Βρετανικό Ιατρικό Σύλλογο και να πάρουν πίσω τις υπογραφές τους.

Αποτέλεσε αντικείμενο μαχών για τα κλασικά εμβόλια, παραδείγματος χάρη, από τους Ταλιμπάν, που έλεγαν ότι βλάπτουν τη γονιμότητα – τα λέω αυτά, γιατί και τώρα συζητάμε τα ίδια πράγματα – από την Μπόκο Χαράμ, στη Νιγηρία, για να μην αναφερθώ στο πρώτο εμβόλιο, που εξαφανίστηκε η νόσος, που είναι η ευλογιά, που έλεγαν ότι θα μετατραπούν οι άνθρωποι σε αγελάδες ! Άρα η ιστορία αυτή είναι μακρά και είναι ένα παράδειγμα μετα-αλήθειας από κάτω.

Υπάρχει άλλη, που κατασκευάζεται από πάνω; Υποστηρίζω ότι υπάρχει και συνδέεται, με το νεοφιλελευθερισμό, που λέει ότι το χείρον στην εποχή μας είναι η τεχνογνωσία, οι τεχνοκρατικές γνώσεις και στην οικονομική επιστήμη και αυτή είναι μια ιδιάζουσα μορφή μετα-αλήθειας, περισσότερο συγκαλυμμένη. Στην πολιτική επιστήμη, στην οικονομική επιστήμη και στις κοινωνικές επιστήμες, εν γένει, δεν μπορεί να υπάρξει αντικειμενικό γεγονός. Υπάρχει πάντα μία αξιακά φορτισμένη ιθύνουσα ιδέα, πίσω από κάθε επιχείρημα. Το περικάλυμμα της τεχνοκρατίας, να γίνουμε καλοί τεχνοκρατικά, για να τα καταφέρνουμε, κρύβει συχνά βαθιά μέσα του την υποκειμενική θέαση των πραγμάτων και για το λόγο αυτόν συνιστά μια ακόμη μορφή μετα-αλήθειας, πιο δύσκολα ανιχνεύσιμη και εντοπίσιμη, αλλά είναι εξίσου μετα-αληθής.

Για τους λόγους αυτούς είναι δύσκολες οι απαντήσεις στο πρόβλημα των fake news και της μετα-αλήθειας και, βεβαίως, γίνεται μια συστηματική προσπάθεια αναζήτησης των αιτιών διάδοσής τους. Να ρωτήσω, επειδή έχουμε έγκριτους ανθρώπους, γιατί απαξιώθηκαν τα παραδοσιακά μέσα μαζικής ενημέρωσης; Σε ποιες κοινωνικές αντιθέσεις και αντιφάσεις αντιστοιχεί μια τέτοια εξέλιξη και πώς εκφράζονται αυτές, στο δημόσιο χώρο; Ποια είναι η επίδραση της πολιτικής οικονομίας του διαδικτύου; Η φιλόσοφος Ονόρα Ο’Νιλ, σε ένα πρόσφατο βιβλίο, που λέγεται «Η Χακαρισμένη Δημοκρατία», λέει ότι η ρύθμιση του ψηφιακού κόσμου είναι ένα εξαιρετικά σύνθετο και δύσκολο ζήτημα, όχι τόσο, εξαιτίας της τεχνολογίας, αλλά του επιχειρηματικού μοντέλου, που ακολουθείται, από αυτούς που την ελέγχουν.

Σε παρόμοια συμπεράσματα καταλήγει ο συγγραφέας του best seller, «The Four» Dr. Scott Galloway, ο οποίος εξετάζοντας το κρυμμένο DNA της επιτυχίας της Amazon, της Apple, του Facebook και του Google, διατείνεται ότι υπάρχει μεγάλη ανάγκη να μελετηθεί ο τρόπος άντλησης κέρδους, αξίας και εσόδων των εταιρειών αυτών και το πώς αυτές οι εταιρείες έχουν την ικανότητα να συσσωρεύουν περισσότερη δύναμη και επιτυχία, με την πάροδο του χρόνου. Επιτρέψτε μου να πω ότι όλα αυτά τα ερωτήματα είναι ανοιχτά και οι απαντήσεις, που πρέπει να δώσουμε, πρέπει να είναι επαρκείς, γιατί απαραίτητη προϋπόθεση είναι η κατανόηση, ώστε να μπορέσουμε να αντιμετωπίσουμε το φαινόμενο.

Στον πυρήνα του προβλήματος – και σωστά είπε κύριος Λοβέρδος, ότι εδώ είμαστε πολιτικοί – κρύβεται το ζήτημα της κρίσης της πολιτικής. Πώς αντιμετωπίζουμε την κρίση των θεσμών, των φορέων και των διαδικασιών της πολιτικής; Πώς ενεργοποιούμε τη δημοκρατική συμμετοχή; Πώς αποκαθιστούμε την εμπιστοσύνη των πολιτών προς τους πολιτικούς; Η ουσιαστική, λοιπόν, επιστροφή της πολιτικής και ο διαρκής αγώνας, για την εξάλειψη των πραγματικών αιτιών των κοινωνικών φαινομένων, που εντοπίζονται, στις ποικίλες ανισότητες, που με την πανδημία έγιναν ακόμη περισσότερες, είναι απολύτως αναγκαία και φαντάζει, ως η μοναδική λύση, απέναντι στους εκφραστές της μετα-αλήθειας, συντηρητικούς, νεοφιλελεύθερους και ακροδεξιούς.

Έχει ρόλο η παιδεία; Βεβαίως, έχει ρόλο η παιδεία. Ειπώθηκαν πολλά και σημαντικά. Χρειαζόμαστε μια παιδεία με ανεκτικότητα, με συμπεριληπτικότητα, με διαρκή αναζήτηση της γνώσης, με πολίτες ενεργούς, με κοινωνικές πολιτικές και λοιπές ανησυχίες. Αυτό, βεβαίως, δεν μπορεί να προχωρήσει, όταν κάνουμε επιλογές κατάργησης των προγραμμάτων ιστορίας, κατάργησης της κοινωνιολογίας, των καλλιτεχνικών μαθημάτων και κυρίως, το να βάζουμε «κόφτες», στην πρόοδο των παιδιών και στην κινητικότητα, μέσα στις διάφορες βαθμίδες της μάθησης.

Αυτό είναι καταστροφικό, θα οδηγήσει σε σχολική διαρροή, θα οδηγήσει στο περιθώριο της κοινωνίας αυτούς τους νέους ανθρώπους και αυτά τα φαινόμενα θα γιγαντωθούν. Και το χειρότερο είναι αυτό που είπε η Χάνα Άρεντ, πριν από 50 χρόνια, το αποτέλεσμα της συστηματικής αντικατάστασης της πραγματικής αλήθειας με ψεύδη, δεν είναι ότι τα ψέματα θα γίνουν τώρα δεκτά, ως αλήθεια, αλλά ότι η αλήθεια δυσφημίζεται, ως ψέμα και έτσι καταστρέφεται η αίσθηση, με την οποία μπορούμε να βρούμε τον προσανατολισμό μας, στον πραγματικό κόσμο. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Θα συμφωνήσω μαζί σας ότι όπως έχει, άλλωστε, διατυπωθεί και σε εκθέσεις, χώρες, που δείχνουν λιγότερη εμπιστοσύνη τόσο σε πολιτικούς όσο και σε δημοσιογράφους, είναι αυτές, που είναι και πιο ευάλωτες στην παραπληροφόρηση, αλλά και το αντίστροφο.

Θα ήθελα στο σημείο αυτό πριν κλείσουμε τον τελευταίο κύκλο, επειδή ο κύριος Αντωνίου από το ΙΕΠ μας περιμένει πολλή ώρα, να του δώσω τον λόγο, για να μας πει τις δράσεις του ΙΕΠ. Επίσης, θα ήθελα να ευχαριστήσω την ηγεσία του Υπουργείου Παιδείας, που είναι εδώ από την αρχή, ο κύριος Συρίγος, που μας παρακολουθεί υπομονετικά τόση ώρα, που σημαίνει ότι αυτά, που συζητώνται, θα περάσουν και στο Υπουργείο Παιδείας.

Το λόγο έχει ο κύριος Αντωνίου.

**ΙΩΑΝΝΗΣ ΑΝΤΩΝΙΟΥ (Πρόεδρος του Ινστιτούτου Εκπαιδευτικής Πολιτικής - ΙΕΠ):** Σας ευχαριστώ πολύ, κύριε Πρόεδρε, για την πρόσκληση, ήταν πολύ χρήσιμη η παρακολούθηση αυτής της εξαιρετικά ενδιαφέρουσας συζήτησης, που την παρακολούθησα, μέχρι στιγμής. Ένα μεγάλο μέρος αυτού του προβληματισμού δεσμεύομαι να το μεταφέρω στο να γίνει η δουλειά του Ινστιτούτου, ενόψει των νέων στόχων, που έχουμε, σχετικά με τα προγράμματα σπουδών και το εν γένει έργο, που επιτελούν.

Θα ήθελα να ξεκινήσω, με ένα σχόλιο. Κοιτάξτε, το 2016, όπως ελέχθη και από άλλους η λέξη της χρονιάς ήταν τα “Fake News”, ιδιαίτερα στο πλαίσιο της ανάπτυξης του φαινομένου του Τράμπ, του ΒΡΕΧΙΤ, των κίτρινων γιλέκων, της γιγάντωσης ενός κύματος αντισυστημικού λαϊκισμού. Το 2020, ως συνέχεια αυτού του ρεύματος 2020-21, αναφέρθηκε στην αρθρογραφία και νομίζω το άκουσα και στη συζήτηση, η λέξη της χρονιάς είναι το infodemic, ένας τύπος πληροφόρησης, καθοριζόμενος από τις συνέπειες της πανδημίας ή από τη σύγχυση, που προκαλεί η πανδημία.

Είναι αλήθεια ότι στο πλαίσιο αυτό, αναδεικνύεται ο καθοριστικός ρόλος των social media, που αναφέρθηκε, επίσης, από τους προηγούμενους καθώς και της καλπάζουσας ψηφιακής τεχνολογίας, που υποβαστάζει την λειτουργία και τη διάχυση της επιρροής των social media. Η εικόνα, η οποία προκαλείται, είναι ότι ο μέσος άνθρωπος, ο νέος πολίτης, εκτίθεται, σε μια κατά κάποιο τρόπο ανεξέλεγκτη νέα τάξη πραγμάτων, όσον αφορά την πληροφόρηση, όσον αφορά τη διαμόρφωση της συνείδησης του, όσον αφορά τη διαμόρφωση των συμπεριφορών του και μοιάζει απροστάτευτος, απέναντι σε μία θύελλα, που τον διαμορφώνει, τον απειλεί.

Κοιτάξτε η κατάσταση αυτή, η οποία παρουσιάζεται, σε σχέση με τις τεχνολογίες και την επιρροή των social media, καθώς και την παραγωγή των “Fake News”, δεν είναι μια καινούργια κατάσταση, όπως επίσης ελέχθη από τους προηγούμενους. Στην πραγματικότητα, αυτό το οποίο εκφράζεται, ως προς τα συγκεκριμένα φαινόμενα, είναι ένα είδος μιας διαρκούς ταλάντευσης, που συμβαίνει ιστορικά, όταν η ανθρωπότητα βρίσκεται, μπροστά σε μεγάλες τεχνολογικές αλλαγές, μπροστά σε μεγάλες τεχνολογικές επαναστάσεις και μια τέτοια επανάσταση ζούμε, στις μέρες μας. Δηλαδή, μια ταλάντευση, ανάμεσα από τη μια μεριά στην κατάρα της υποδούλωσης, στο σύμπαν των προκαταλήψεων, του ψεύδους, του φανατισμού, του λεκτικού μίσους ή και του πραγματικού μίσους, της δομικής άγνοιας των “Fake News” κλπ.

Από την άλλη μεριά, απέναντι σε αυτή την κατάρα της προσδοκίας, της λύτρωσης στο ανοικτό σύμπαν της πληροφορίας, της ταχύτητας, στη μετάδοση, στην απειρία των εναλλακτικών τρόπων ζωής και σκέψης και εντέλει, στην ουσία της ελευθερίας. Αυτό το ζούμε, όπως ζούμε τις εναλλαγές, ανάμεσα στην απειλή διαφόρων τύπων ολοκληρωτισμού, από τη μια μεριά και της δημοκρατίας, από την άλλη. Είναι λάθος να πιστεύουμε, νομίζω, ότι αυτή η υπόθεση, ας πούμε της διαχείρισης των νέων τεχνολογικών δεδομένων, των ψηφιακών δεδομένων έχει να κάνει, απλώς με τρόπους χρήσης. Είναι κάτι βαθύτερο, είναι κάτι ισχυρότερο. Οι σύγχρονες κοινωνίες και όχι μόνο οι σύγχρονες κοινωνίες, συνδιαμορφώνονται, ανάλογα με τις τεχνολογικές δυνατότητες, μαζί με τις τεχνολογικές τους δυνατότητες. Η κοινωνία επικαθορίζει την τεχνολογία, η τεχνολογία επικαθορίζει την κοινωνία. Εδώ ο ρόλος της παιδείας, πραγματικά, είναι καθοριστικός από την άποψη, ότι εμείς εδώ θεωρούμε ότι το κλειδί της αντιμετώπισης όλων αυτών των αρνητικών πλευρών, που αποτελούν τη σκοτεινή πλευρά της ανάπτυξης του τεχνολογικού φαινομένου, το κλειδί για την αντιπαράθεση, την αποτελεσματική αντιπαράθεση, σε αυτό είναι η ανάπτυξη της κριτικής σκέψης.

Εμείς στο Ινστιτούτο δουλεύουμε, σε αυτή την κατεύθυνση. Θα αναφερθώ σε δύο αιχμές της δραστηριότητας, που αναπτύσσουμε, στο πλαίσιο της λειτουργίας του Ινστιτούτου. Η μία πλευρά είναι τα νέα προγράμματα σπουδών, που ετοιμάζονται και θα συνδεθούν, με την εφαρμογή του πολλαπλού βιβλίου και της υποστήριξης του πολλαπλού βιβλίου, από μία απειρία ψηφιακού υλικού. Η ενέργεια αυτή διαμορφώνει τους όρους, για την ανάπτυξη μιας διαφορετικής στάσης, απέναντι στη γνώση. Μιας διαφορετικής στάσης, που έχει να κάνει, με τη διάθεση πλήθους πηγών, εναλλακτικών προσεγγίσεων, δημιουργίας χώρου, που θα παρέχει στα παιδιά την ευχέρεια να αποφασίσουν, σχετικά με αυτό, το οποίο επιθυμούν, σχετικά με αυτό, το οποίο θεωρούν ορθό, με όρους τεκμηρίωσης, με όρους απόδειξης, με όρους επιστημονικής επιβεβαίωσης.

Το είπα και την προηγούμενη βδομάδα, στην παρουσίαση του νομοσχεδίου, για την αναβάθμιση του σχολείου. Στην πραγματικότητα, η κίνηση αυτή, με τα νέα προγράμματα σπουδών, που αυτά καθαυτά περιέχουν αυτό το σπέρμα, ας πούμε, της κριτικής σκέψης, της κριτικής θεώρησης των πραγμάτων των πολλαπλών πηγών κ.λπ., σε συνδυασμό με το πολλαπλό βιβλίο, ουσιαστικά, καταργεί μια κατεστημένη πραγματικότητα της ελληνικής εκπαίδευσης, η οποία έμαθε γενιές ανθρώπων να σκέφτονται, να αντιμετωπίζουν τη σχολική γνώση, ως μια άμεση συνάντηση, με τη μοναδική αλήθεια, τη μοναδική αφήγηση, με τις μοναδικές παραδοχές του ενός και μοναδικού βιβλίου.

Η δεύτερη, επίσης πολύ σημαντική δραστηριότητα έχει να κάνει, με τα εργαστήρια δεξιοτήτων, τα οποία είναι μια επιλογή, που παίζει ένα ρόλο, επιτρέψτε μου τον όρο, «θετικής επιμόλυνσης» ολόκληρου του εκπαιδευτικού συστήματος και των εκπαιδευτικών πρακτικών, που ακολουθεί, μιας «θετικής επιμόλυνσης», από τις αντιλήψεις και τις πρακτικές ανάπτυξης της κριτικής σκέψης και της βιωματικής προσέγγισης της γνώσης. Το σύνολο των αντικειμένων, τα οποία αποτελούν το πρόγραμμα σπουδών των εργαστηρίων δεξιοτήτων, είτε αυτά αφορούν δράσεις σε δεξιότητες, σχετικά με την αγωγή υγείας, τη σεξουαλική διαπαιδαγώγηση, είτε αφορούν δράσεις, σχετικές με την κοινωνική ενσυναίσθηση, είτε δράσεις, που αφορούν ζητήματα, που έχουν να κάνουν με την προστασία του περιβάλλοντος, την προστασία από τις φυσικές καταστροφές, είτε επίσης δράσεις, οι οποίες αφορούν την ανάπτυξη της καινοτομίας, συνδεδεμένη με την ρομποτική και με την ανάπτυξη των πρακτικών και των δραστηριοτήτων, σε αυτό ακριβώς κατατείνει.

Ούτως ή άλλως, το Ινστιτούτο εισηγήθηκε και η εισήγησή του έγινε αποδεκτή. Ιδιαίτερα, όσον αφορά την καλλιέργεια του ψηφιακού γραμματισμού και στο πλαίσιο των εργαστηρίων δεξιοτήτων, αλλά και στο πλαίσιο του γενικού προγράμματος να αυξηθούν, έγινε δεκτή η πρόταση του Ινστιτούτου και να αυξηθούν οι ώρες της πληροφορικής στο λύκειο και να ενισχυθεί, επίσης και ο χαρακτήρας του μαθήματος της πληροφορικής, με στόχο την προώθηση του ψηφιακού εγγραμματισμού, που τον θεωρούμε έναν πάρα πολύ κρίσιμο παράγοντα, που δεν σταματάει μόνο στη διδασκαλία του μαθήματος πληροφορικής αλλά διαχέεται στο σύνολο, ουσιαστικά, των διδακτικών αντικειμένων, που εφαρμόζονται στο σχολείο. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κι εμείς ευχαριστούμε.

Η κυρία Χρηστίδου έχει το λόγο.

**ΡΑΛΛΙΑ ΧΡΗΣΤΙΔΟΥ**: Ευχαριστώ, κύριε Πρόεδρε. Κυρίες και κύριοι συνάδελφοι, τα fake news είναι ένα αρνητικό φαινόμενο, που επιτάθηκε και μαζικοποιήθηκε, παγκοσμίως και στη χώρα μας, φυσικά. Σε αυτό έχουν παίξει πάρα πολύ μεγάλο ρόλο τα μέσα μαζικής ενημέρωσης και κυρίως ο τρόπος, που λειτούργησαν, κατά τη διάρκεια της πανδημίας.

Η ετήσια έκθεση του Ινστιτούτου Ρόιτερς, για την ψηφιακή ενημέρωση, που καλύπτει 46 χώρες, διαπίστωσε πρόσφατα ότι το πεδίο των ψηφιακών μέσων ενημέρωσης, στην Ελλάδα, χαρακτηρίζεται από στοιχεία που ανέφερε ο κ. Παναγιώτου νωρίτερα, κατακερματισμό, έλλειψη αξιοπιστίας στις ειδήσεις, πολιτική πόλωση στα μέσα, ενώ παράλληλα κατέγραψε και ένα από τα μεγαλύτερα ποσοστά στη χρήση των μέσων κοινωνικής δικτύωσης, στο κομμάτι τόσο της ενημέρωσης και της ειδησεογραφίας.

Στη διάρκεια της πανδημίας, είχαμε τη χρηματοδότηση μέσων ενημέρωσης, μέσω της Κυβέρνησης και της λίστας Πέτσα, στην οποία η έκθεση κάνει ειδική αναφορά, καθώς και στην απορρόφηση πόρων από μη αξιόπιστα μέσα ενημέρωσης, με το 54% των πολιτών να είναι αντίθετο στις κρατικές ενισχύσεις μέσων μαζικής ενημέρωσης, εφόσον αυτές δεν γίνονται, με αντικειμενικά κριτήρια.

Ο μέσος Έλληνας χρησιμοποιεί περισσότερες ψηφιακές πηγές ενημέρωσης από οποιονδήποτε άλλο, σε αυτές τις 46 χώρες, που συμμετείχαν, αν και μόνο ένα 32% εξ αυτών εμπιστεύεται τις ειδήσεις στα ψηφιακά μέσα μαζικής ενημέρωσης.

Οι πολίτες, λοιπόν, γύρισαν ακόμη περισσότερο την πλάτη στα συμβατικά μέσα μαζικής ενημέρωσης, μέσα στην πανδημία, θεωρώντας τα, εν πολλοίς, αναξιόπιστα, ότι είναι υπό κυβερνητική επιρροή, ότι είναι δέσμια μεγάλων συμφερόντων και γι’ αυτό το λόγο προτίμησαν την ενημέρωση από πιο «ανεξάρτητες» πηγές, παρά το γεγονός ότι και εκεί εντοπίζεται σημαντικό έλλειμμα αξιοπιστίας.

Μέσα σε αυτό το πλαίσιο, μαζί με τις εμπειρικές ψηφιακές δεξιότητες, που διαθέτουν, συνήθως, οι περισσότεροι χρήστες, ιδιαίτερα από μια ηλικία και πάνω, αλλά και την προτίμηση σε δωρεάν ειδησεογραφικά sites, μόνο το 12% ερωτηθέντων πλήρωναν για ψηφιακή ενημέρωση. Μόνο το 12%. Αυτά διαμορφώνουν το περιβάλλον για την ανάπτυξη και τη διάδοση ψευδών ειδήσεων ή αλλιώς, fake news.

Από αυτή τη μονομέρεια της ενημέρωσης δεν εξαιρέθηκε και η υγειονομική αντιμετώπιση της πανδημίας. Ακολουθώντας, σε ένα βαθμό, την παγκόσμια τάση, πάντοτε με τα ελληνικά ειδικά γνωρίσματα, που έχουμε σαν κοινωνία, η προσπάθεια για το γενικό εμβολιασμό των πολιτών προσέκρουσε στη γενικευμένη δυσπιστία του κοινού, απέναντι στα μέσα μαζικής ενημέρωσης και στον τεράστιο και πολλές φορές αμφίβολης προέλευσης όγκο πληροφορίας στα μέσα κοινωνικής δικτύωσης.

Διότι όσοι ενίστανται για τον οποιοδήποτε λόγο στο εμβόλιο, δυστυχώς, δεν χρειάζεται να πείσουν κάποιον για τη ζημιά του εμβολίου, απλά χρειάζεται να δημιουργήσουν αμφιβολίες για το πόσο χρήσιμο ή όχι είναι. Γι’ αυτό, λέμε, ότι πριν από οτιδήποτε άλλο, χρειάζεται μία ειλικρινής και μία τεκμηριωμένη συζήτηση με τους πολίτες, προκειμένου να ανακτήσουν τη χαμένη τους εμπιστοσύνη και να πειστούν να εμβολιαστούν και να τηρήσουν, συναινετικά, τα μέτρα προστασίας, όχι επειδή τους επιβάλλονται, όχι επειδή κάποιος τους επιβάλλει κάτι.

Η συναίνεση, όμως, κυρίες και κύριοι συνάδελφοι και αγαπητοί προσκεκλημένοι, επιτυγχάνεται, με πλουραλισμό, στην ενημέρωση, επιτυγχάνεται, με σεβασμό στον πολίτη, ο οποίος είναι δέκτης της πληροφορίας και γι’ αυτό τα ελληνικά μέσα μαζικής ενημέρωσης θα πρέπει να αγωνιστούν, για να κατακτήσουν εκ νέου, αν θέλουν, φυσικά, να ανακτήσουν την αξιοπιστία τους.

Μέσα σε αυτό το πλαίσιο, ο σωστός τρόπος περιήγησης, μέσα στο διαδίκτυο, η αποφυγή παγίδων και τα λοιπά, είναι κάτι, που σαφώς μαθαίνεται. Για τα νέα παιδιά είναι απαραίτητο να ενταχθεί, συστηματικά, στα μαθήματα του σχολείου, προκειμένου να κατακτήσουν τις δεξιότητες ενός υποψιασμένου και προσεκτικού χρήστη από νωρίς, προκειμένου να αποφεύγουν, όχι μόνο τα fake-news, αλλά και άλλες παγίδες, που βρίσκονται, μέσα στο διαδίκτυο, ιδίως σε μία άκρως ναρκισσιστική εποχή, σε μία εποχή, που η οικονομία της γνώσης είναι σε πολύ μεγάλο ανταγωνισμό, με την οικονομία της προσοχής. Τα μαθήματα των ηλεκτρονικών υπολογιστών στο σχολείο, είναι ανάγκη να επικαιροποιηθούν, να γίνουν πιο συστηματικά και θα ήθελα να πω το εξής και να απευθύνω και δύο ερωτήματα.

Μέσα στην πανδημία, το διαδίκτυο έγινε διέξοδος διαφυγής, για πάρα πολλούς ανθρώπους, που αισθάνθηκαν πολλαπλά εγκλωβισμένοι, εγκλωβισμένοι, μέσα στο σπίτι τους, εγκλωβισμένοι, στην επιλεγμένη πληροφορία, στη στρατευμένη ενημέρωση, ακόμα και στις ψευδείς ειδήσεις. Αυτό πρέπει να αλλάξει και να υπάρξει βελτίωση, στον τρόπο διάχυσης της πληροφορίας, στον έλεγχο της προέλευσης και της γνησιότητάς της και φυσικά, στην ελεύθερη συζήτηση, γύρω από αυτή.

Αν τα μέσα μαζικής ενημέρωσης και τα μέσα κοινωνικής δικτύωσης λειτουργήσουν συμπληρωματικά, ως προς την έγκυρη και πολύπλευρη ενημέρωση, ο ζωτικός χώρος για την ανάπτυξη των fake-news θα περιοριστεί.

Δυστυχώς, όμως, τα όποια οικονομικά ισχυρά συμφέροντα, που ελέγχουν τα μέσα μαζικής ενημέρωσης, από μόνα τους, δεν πρόκειται να αλλάξουν γραμμή πλεύσης, εκτός και αν η πολιτεία και η κοινωνική απαίτηση σπρώξουν προς αυτήν την κατεύθυνση.

Θα κάνω μόνο δύο ερωτήματα προς τους εκλεκτούς προσκεκλημένους.

Ερώτηση προς τον κ. Τσίμα, που εκτός από το ότι είναι πολύ αγαπητός και γνωστός, είναι αναγνωρισμένος και έμπειρος δημοσιογράφος.

Με δεδομένη την μονόπλευρη πολιτική θεώρηση, που έχουν, αυτήν τη στιγμή, απέναντι στα πράγματα τα περισσότερα, δεν λέω όλα, αλλά τα περισσότερα συμβατικά μέσα μαζικής ενημέρωσης, ακόμα και πριν τις λίστες Πέτσα, για να είμαστε δίκαιοι και με δεδομένο το ότι αυτό είναι κάτι, το οποίο το έχει εμπεδώσει η κοινή γνώμη και ο κόσμος, η έκθεση, που προανέφερα νωρίτερα και με δεδομένο, επίσης, ότι αυτή η όποια μεροληψία των μέσων μαζικής ενημέρωσης έχει βλάψει, σημαντικά, την αξιοπιστία τους, πώς πιστεύετε ότι μπορούν να επιστρέψουν στον κανονικό τους ρόλο; Εννοώ, στο ρόλο της τέταρτης εξουσίας, δηλαδή, στο ρόλο, που είναι τόσο βασικός ρόλος, ως κύριος διαμορφωτής ή ως κύριος φορέας πολιτικής. Πώς μπορούν να επιστρέψουν στον πραγματικό τους ρόλο και να λειτουργήσουν επικουρικά, προστατευτικά, προς την κοινωνία και ως προς τα fake news, που συζητάμε σήμερα και ως ελεγκτικός και εξυγιαντικός μηχανισμός και όχι, ως απλά ένα εργαλείο εξυπηρέτησης ισχυρών οικονομικών συμφερόντων;

Mία ερώτηση, δεν ξέρω αν είναι ακόμα στη σύνδεση η κυρία Hobbs και η κυρία Λάζου και φυσικά προς τον κ. Παναγιώτου, για το θέμα της εκπαίδευσης των παιδιών στην ανάλυση της πληροφορίας από τα ψηφιακά μέσα του ψηφιακού ή πληροφοριακού και του κριτικού γραμματισμού, όπως ειπώθηκε νωρίτερα.

Η δική μας θέση είναι ότι μία συστηματική ευαισθητοποίηση των παιδιών, σε θέματα κατανόησης και σεβασμού της διαφορετικότητας, ο ΣΥ.ΡΙΖ.Α. μάλιστα να σας θυμίσω ότι είχε θεσπίσει επ’ αυτού θεματική εβδομάδα με την οποία γινόταν ενημέρωση των παιδιών, σε μια σειρά από ευαίσθητα θέματα, θεωρούμε ότι είναι εξαιρετικά σημαντική.

Πιστεύετε ότι η σύμπραξη τέτοιων προγραμμάτων με την εκπαίδευση, σχετικά με το διαδίκτυο, θα βοηθούσε, ώστε τα παιδιά να μπορέσουν να αντιμετωπίσουν, συνολικά, το θέμα των στερεοτύπων και της προπαγάνδας στο διαδίκτυο;

Δεύτερον, από ποια ηλικία θα μπορούσε να ξεκινήσει μία τέτοια συνέργεια; Πώς μπορεί να αναπτυχθεί και να διευρυνθεί αυτό το πράγμα όσο μεγαλώνει το παιδί;

Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστούμε.

Τον λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ο Kennedy, κάποτε έλεγε ότι για τους ανθρώπους τα μη νέα είναι τα καλά νέα, ενώ για τις εφημερίδες τα καλά νέα είναι τα μη νέα και αυτό έχει τη σημασία του.

Καταρχάς, καλωσορίζω και τον κύριο Παναγιώτου και τον κύριο Τσίμα. Εμείς ξέρετε είμαστε οι δορυφόροι της δημοσιογραφίας, κάνω τηλεόραση από το 1989, στα περιφερειακά Μέσα Μαζικής Ενημέρωσης, που αντί Μέσα Μαζικής Ενημέρωσης, θα μπορούσε να είναι κάποτε αυτό, που είπε ο Λαζόπουλος, «Μη μιλάς εσύ», για πολλούς λόγους.

Το θέμα είναι, γιατί φτάσαμε, σε αυτό το σημείο. Φτάσαμε, γιατί πολλές φορές, ήταν περιορισμένη η γκάμα κάποιων ανθρώπων, για να κάνουν τηλεοπτικές εκπομπές, κυρίως στην περιφέρεια. Ο λάθος άνθρωπος, στη λανθασμένη θέση. Δηλαδή, έγινε ένα μαγείρεμα, έγινε ένα κοκτέιλ, που ξεκινάει η είδηση, ποια είναι η πραγματική είδηση, που σταματάει, που ξεκινάει ο σχολιασμός και η προσωπική γνώμη ενός δημοσιογράφου, που, πολλές φορές, κιτρίνιζε την είδηση, βάζοντας τον δικό του στόμφο, το δικό του στοχασμό, τη δική του πινελιά.

Φτάσαμε σε σημείο ψυχαγωγικές εκπομπές να δημιουργούν την αίσθηση ότι είναι συνάμα και ενημερωτικές. Ο κόσμος, δικαίως, λοιπόν, έχει τις ανησυχίες του, γιατί έγινε αυτό το κοκτέιλ, το οποίο, πολλές φορές, αυτό το μείγμα, αναμεμειγμένο, είναι επικίνδυνο. Πολλές φορές, πήγαινε κάποιος άνθρωπος να κάνει εκπομπές, μόνο και μόνο γιατί είχε καλές δημόσιες σχέσεις με την αγορά, για να φέρει χορηγούς στα κανάλια, τα ξέρετε.

Τώρα, το θέμα με τη συνωμοσιολογία, αν και η κυρία Χρηστίδου βάζει άλλα ζητήματα, «παιδί και τηλεόραση», που είναι ένα άλλο θέμα. Για παράδειγμα, η αμερικανική ακαδημία λέει ότι προ των δύο ετών το παιδί δεν πρέπει να βλέπει καθόλου τηλεόραση, μετά από δύο έτη πρέπει να είναι το πολύ 10-15 λεπτά, στα 7 έτη, το δίνει μισή ώρα, με μία ώρα, πάντα όμως να είναι κοντά ο γονιός. Στην Αμερική, έχει γίνει μια έρευνα, που λέει ότι περίπου ένα παιδί, όταν θα φτάσει στην ηλικία των 18 ετών, θα παρακολουθήσει στην τηλεόραση 200.000 πράξεις βίας. Και ξέρετε, ο εγκέφαλος αποτυπώνει, ευκολότερα, την αρνητική είδηση παρά τη θετική, είναι η τάση των κυττάρων του ανθρώπου, όπως είναι δομημένος. Οπότε και εκεί διίστανται οι απόψεις, αλλά αυτό που λέει η Unesco, ότι ο αναντικατάστατος παιδαγωγός είναι ο γονέας.

Εκεί που φτάσαμε, φτάσαμε, γιατί σήμερα βιώνουμε, πρώτον, μια «ηλεκτρονική κλειδαρότρυπα», σε ό,τι αφορά, βεβαίως, την προσωπική ζωή. Πάρτε παράδειγμα ότι μέσα στο Κοινοβούλιο όλοι είμαστε με ένα κινητό στο χέρι, ας πούμε, για να ενημερωθούμε ή να κάνουμε like κάπου, να δούμε τους φίλους μας. Άρα, λοιπόν, υπάρχει μια εξάρτηση σ’ αυτό το «know how», που θα μας κοστίσει, θέλοντας και μη.

Τι είναι, λοιπόν, η σωστή είδηση ή ποια είναι η παραπληροφόρηση, υπήρχε ανέκαθεν. Αν πάμε μιας και συζητάμε λόγω της πανδημίας, το 1630, στο Μιλάνο κατηγορήθηκαν δύο άνθρωποι από τον Γουλιέλμο, τότε, τον Μουσουλμάνο, ότι τους βάλανε οι Εβραίοι, ότι διακινούσαν αυτοί την πανδημία, για να χτυπήσουν τους Μουσουλμάνους.

Αν πάμε στον Μαντσίνι, τον Ιταλό, που γράφει για την καραντίνα, που βγήκε στην εποχή της μαύρης πανώλης, υπήρχε, τότε, η θεωρία ότι, κάποια στιγμή, αυτό ήρθε από κάποιους, που ερχόντουσαν από την Ασία, επίτηδες, για να πλήξει τους Φλωρεντίνους. Εάν δούμε πως έχει σηματοδοτηθεί ο ρους της ιστορίας, γιατί υπάρχει το κομμάτι της Ιατρικής, όπως η κυρία Τζούφη είναι καθηγήτρια στην Ιατρική, υπάρχει και το κομμάτι της ιστορίας της Ιατρικής, που είναι κάτι άλλο, που πρέπει να μελετήσουμε. Το έχει πει ο Snowden, ότι δεν έχουμε διδαχτεί από τις πανδημίες του παρελθόντος. Κάποια στιγμή, τότε, οι άνθρωποι είχαν σωθεί, πηγαίνοντας, στα βουνά και στα λαγκάδια από τον βάκιλο και βγήκε η περιβόητη φράση, που λέμε και εμείς σήμερα, «πήρε τα βουνά και τα λαγκάδια». Τίποτα δεν είναι τυχαίο, για να δούμε πόσο σηματοδοτήθηκε αυτή η ιστορία.

Αν πάμε στην ισπανική γρίπη του Η1Ν1, υπήρχε η συνωμοσία ότι μεταδόθηκε, μέσα από ηλεκτρομαγνητικά κύματα του ραδιοφώνου ή οι Γερμανοί την είχαν, σε κάποια εργαστήρια και αυτό συνεχίζεται. Πάντα θα υπάρχουν αυτά.

Εγώ έχω και κάποια στοιχεία, που προσπάθησα να βρω, γι’ αυτά τα θέματα. Όπως στο θέμα της πολιτικής έχουμε τις δημοσκοπήσεις, σε κάτι τέτοια θέματα πρέπει να παίρνουμε κάποια ποσοστά, για να δούμε κατά πόσο επηρεάζεται ο κόσμος από τα Μέσα Μαζικής Ενημέρωσης σε ό,τι αφορά τις ψευδείς, τις ανυπόστατες ειδήσεις. Αυτό σημαίνει business administration ή amministrazione Aziendale, που λένε οι Ιταλοί, είναι ρωσική η ρίζα αυτής της λέξης, έτσι λένε οι γλωσσολόγοι.

Για να δούμε πώς έρχεται αυτή η παραπληροφόρηση.

Πάντως από εκεί και πέρα, ευθύνονται πάρα πολλοί, όχι μόνο τα Μέσα Μαζικής Ενημέρωσης, είναι το θέμα της εκπαίδευσης, είναι το θέμα της κουλτούρας, γιατί ανέκαθεν υπήρχε η παραπληροφόρηση.

Σε αυτές τις ψεύτικες ειδήσεις, που προσπαθούν να αναδείξουν κάποιους, ως προσωπικότητες, που θέλουν να βάλουν την πινελιά τους, υπάρχει και το κέρδος και κυρίως απευθύνονται στο συναίσθημα των ανθρώπων.

Άρα, λοιπόν, από τη στιγμή, που έχουμε έλλειψη διαλόγου, στο σύνδρομο της μοναξιάς του πλήθους, που το βιώνει σήμερα ο Έλληνας, πολύ περισσότερο, λόγω πολλών συνθηκών, είναι επόμενο, εφόσον το παιδί δεν έχει διάλογο με τους γονείς, θα στραφεί στην τηλεόραση, στο διαδίκτυο, θα είναι εξαρτημένο και, από εκεί και πέρα, θα επηρεαστεί πάρα πολύ. Αν δείτε στο ευρωβαρόμετρο τα στοιχεία είναι καταπληκτικά.

Μιας και είναι και ο κ. Συρίγος εδώ, το να πω εγώ ότι η Τουρκία κατασκευάζει τον πυρηνικό αντιδραστήρα του Ακούγιου και ότι αυτό θα παράγει πλουτώνιο, σε 5 χρόνια και ότι κάποια στιγμή μπορεί να κατασκευαστεί μια πυρηνική βόμβα εκεί, αυτό δεν είναι Fake News. Το να πω ότι θα αγκυροβολούν εκεί ήδη, πυρηνικά υποβρύχια στο Ακούγιου, για παράδειγμα, αυτό είναι Fake News. Είναι ανάλογο το πως δίνουμε πάντα την είδηση, πως την σταθμίζουμε και πως ακριβώς διασταυρώνουμε τις γνώσεις.

Υπάρχει το ευρωβαρόμετρο - αυτή η έρευνα έγινε, σε 26.000 πολίτες. Το 83% και στους Ευρωπαίους, δεν είναι μόνο ελληνικό φαινόμενο, πιστεύει ότι όλα είναι Fake News. Μπορώ να πω ότι η εμπιστοσύνη έρχεται πρώτα στο ραδιόφωνο, το οποίο, είναι στο 70%, στην τηλεόραση 66% και στον τύπο 63%.

Πάμε, λοιπόν, να δούμε στους Ευρωπαίους, οι οποίοι πιστεύουν μέχρι 26% ή 27% στις ιστοσελίδες. Βλέπουμε, λοιπόν, ότι δεν έχει αποκτήσει ο κάτοικος της γηραιάς ακόμη εμπιστοσύνη στις ιστοσελίδες. Από εκεί και πέρα, στις ψευδείς ειδήσεις τα στοιχεία λένε ότι το 88% απευθύνεται στο συναίσθημα. Αυτοί που διασπείρουν ψευδείς ειδήσεις, για να επηρεάσουν το δημόσιο διάλογο, είναι σε ποσοστό 84% και στο κέρδος είναι 65%.

Το ευρωβαρόμετρο πρέπει να πούμε είναι προ υγειονομικής κρίσης, έγινε τον Φεβρουάριο του 2018 και δημοσιεύτηκε, στις 12 Μαρτίου του 2018.

Το 55% των Ελλήνων πιστεύουν ότι δέχονται παραπλανητικές ειδήσεις, κάθε μέρα. Μάλιστα, είναι το υψηλότερο ποσοστό στην Ευρώπη, στην Κύπρο είναι 45% και στην Ευρώπη, το 37% πιστεύουν ότι δέχονται παραπλανητικές ειδήσεις. Οι πιο έμπιστοι φαίνεται να είναι αυτοί, οι οποίοι έχουν και το καλύτερο ίσως εκπαιδευτικό σύστημα, ανά τον κόσμο, είναι οι Σκανδιναβοί και οι Φιλανδοί, σε ποσοστό 18%. Να, λοιπόν, κύριε Υφυπουργέ, που, ενδεχομένως, η κριτική σκέψη των παιδιών, σε ένα δομημένο εκπαιδευτικό μοντέλο, όπως έχουν οι Φιλανδοί, τους κάνει πιο έμπιστους.

Υπάρχουν και άλλα, βέβαια. Υπάρχει το 19% των Ελλήνων, που πιστεύει ότι κάθε μέρα πέφτει πάνω σε ψευδείς ειδήσεις. Το 18% πιστεύει ότι πέφτει, μέσα στο μήνα. Το 74% λένε ότι συναντούν μια ψευδή είδηση. Το 90% πιστεύουν ότι υπάρχει παραπληροφόρηση έναντι του μέσου όρου 85% των Ευρωπαίων.

Στην Ευρώπη, το 87% πιστεύει ότι υπάρχει πρόβλημα για τη δημοκρατία, για τα δημοκρατικά πολιτεύματα. Ένα μόνο 10% πιστεύει ότι αυτό δεν επηρεάζει τη δημοκρατία.

Πάμε λίγο στην εμπιστοσύνη των Ελλήνων. Το 49% φαίνεται ότι εμπιστεύονται εφημερίδες και περιοδικά. Το 41%, το ποσοστό αυτό είναι στη Βουλγαρία, το λέω αυτό, γιατί μοιάζουμε και είναι τα βαλκάνια. Το 39% έχει έλλειψη εμπιστοσύνης. Βλέπουμε 49% θετικό πρόσημο και αρνητικό πρόσημο 39%.

Στην Ευρώπη, υπάρχει ποσοστό εμπιστοσύνης, απέναντι στον έντυπο τύπο 63%. Εκεί τα αρνητικά στοιχεία είναι 27%. Αν πάμε στις online εφημερίδες, γιατί τα εξειδικευμένα site φαίνεται ότι τα εμπιστεύονται. Τo 44% είναι θετικό, εξίσου, όμως, αρνητικό είναι το 40%.

Πάμε στους Έλληνες για το Facebook. Έχουν αρνητική γνώμη το 49% και το θετικό είναι 32%. Στην Ευρώπη, το 26% έχει θετική γνώμη για το Facebook και αρνητικό το 54%.

Κλείνω, κύριε Πρόεδρε, γιατί είναι πολύ σημαντικό το θέμα, που φέρατε, αρκεί να μη μείνει εδώ. Θέλει και άλλο διάλογο, θέλει σύνθεση απόψεων, θέλει επικονίαση το θέμα και να συνθέσουμε απόψεις. Ενδεχομένως, αυτό που είπε και ο Πρόεδρος, επειδή είναι πολύ βασικό θέμα και θα επηρεάσει και τις επόμενες γενεές, να έρθει και στην Ολομέλεια.

Στην τηλεόραση υπάρχει μία έλλειψη εμπιστοσύνης κατά 57%. Το ποσοστό αυτό ανέρχεται στην Ευρωπαϊκή Ένωση κατά 66%, περίπου. Φαίνεται, κ. Τσίμα, ότι, όταν μιλάτε στο ραδιόφωνο σας εμπιστεύονται περισσότερο, γιατί βλέπω ότι το ραδιόφωνο ξεφεύγει προς τα πάνω, είναι στο +57%. Ενδεχομένως, όταν ακούς τον Παύλο Τσίμα να κάνει μια ανάλυση δημοσιογραφική, μια εκπομπή, για κάποιο χρόνο, μπορείς να τον παρακολουθήσεις, αλλά επικεντρώνεσαι στην εικόνα. Στο ραδιόφωνο είναι πιο ελεύθερος ο ακροατής ή, εν πάση περιπτώσει, δίνει ο ακροατής μια μεγαλύτερη εμπιστοσύνη. Με βάση πάντα το ευρωβαρόμετρο, εμπιστεύεται περισσότερο το ραδιόφωνο, έναντι της τηλεόρασης. Στο ραδιόφωνο, μάλιστα, μου κάνει εντύπωση και η θετική γνώμη των Ευρωπαίων πολιτών που είναι 70%, ενώ το αρνητικό ποσοστό είναι μόνο 20%. Εν κατακλείδι, βλέπω ότι οι ίδιοι οι Έλληνες, κύριε Πρόεδρε, τουλάχιστον, λένε ότι πέφτουν σε παραπλανητικές ειδήσεις. Άρα, είναι προετοιμασμένοι! Το θέμα είναι πώς τις αντιμετωπίζουν, πώς τις αποκωδικοποιούν, πώς τις φιλτράρουν, διότι πρέπει να δούμε ποιος είναι ο συντάκτης. Είναι βασικό. Βάζει την προσωπική του ανάδειξη αυτός ο συντάκτης;

Παίζει ρόλο, επίσης, στην παραπληροφόρηση να δούμε και το χρονοδιάγραμμα, αλλά να δούμε και το χρονικό προσδιορισμό. Άλλο να λες «εχθές άκουσα αυτό, προχθές άκουσα εκείνο» και να μην βάζεις συγκεκριμένες ημερομηνίες και, επίσης, να δούμε κατά πόσο τον προτρέπει ο συντάκτης να το αναδημοσιεύσει. Είναι κι αυτό, επίσης, βασικό.

Όλα αυτά πρέπει να μας προβληματίσουν, ακόμη και τα ορθογραφικά λάθη, που θα δούμε σε ένα fake news κι αυτό πρέπει να μας προβληματίσει και να δούμε και το επίπεδο, το γνωστικό επίπεδο και την κουλτούρα αυτού του ανθρώπου, που τα έχει γράψει. Όλα αυτά, όμως, έρχονται μέσα από την εκπαίδευση. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Ευχαριστούμε, κ. Μπούμπα.

Το λόγο έχει η κυρία Γκαρά.

**ΑΝΑΣΤΑΣΙΑ (ΝΑΤΑΣΑ) ΓΚΑΡΑ**: Σας ευχαριστώ πολύ. Είναι ιδιαίτερα χρήσιμη και ενδιαφέρουσα η συζήτηση, χρήσιμες οι προτάσεις, που κατέθεσαν οι επιστήμονες, για ένα φαινόμενο, το οποίο ονομάζεται fake news. Θα μου επιτρέψετε τη χρήση του όρου, γιατί ανταποκρίνεται, σε πολύ συγκεκριμένα σημαινόμενα και νομίζω ότι δεν μπορεί να μεταφραστεί. Είναι ένα φαινόμενο, το οποίο έχει πάρα πολλές οπτικές και πάρα πολλές προεκτάσεις, που, προφανώς, χρειάζεται δομημένη και συστηματική συζήτηση και αναλυτική. Τώρα, ίσως, μπορούμε να προσεγγίσουμε τις οπτικές του, σε μία συνεδρίαση.

Θα μου επιτρέψετε, λοιπόν, να σταχυολογήσω κι εγώ κάποιες σκέψεις, θέτοντας αυτές τις οπτικές, γύρω από αυτό το φαινόμενο.

Τα νέα ηλεκτρονικά μέσα, η διαδικτυακή διασύνδεση, η ταχεία μετάδοση πληροφορίας, η εύκολη πρόσβαση, όπως αναφέρθηκε, έχουν δημιουργήσει μια φρενίτιδα πληροφόρησης, πλέον, χωρίς κανόνες, χωρίς κριτήρια, χωρίς δεοντολογία, όπου και εκεί βρίσκουν πεδίο ανάδυσης τα fake news, σε ένα, μέχρι στιγμής τουλάχιστον, αρρύθμιστο πεδίο.

Μεγάλη ευθύνη έχουν οι κολοσσοί ιδιοκτήτες και διαχειριστές στις πλατφόρμες των μέσων κοινωνικής δικτύωσης, όπου και υπάρχει μεγάλη διάδοση των fake news, τα συστημικά μέσα μαζικής ενημέρωσης, αλλά και η ίδια η πολιτεία, που πρέπει να δημιουργήσει θεσμικό πλαίσιο λειτουργίας και διαφάνειας, πάντοτε συμβατό με το εθνικό Σύνταγμα κάθε χώρας.

Ο έλεγχος της διάδοσης ψευδών ειδήσεων που απειλούν τη δημοκρατία μας, στην ουσία, και τη συνοχή των κοινωνιών, δεν μπορεί να επαφίεται στη βούληση πολυεθνικών ιδιωτικών εταιρειών και μόνο. Γι’ αυτό και είναι αναγκαίο να ληφθούν πρωτοβουλίες και από την Ευρωπαϊκή Ένωση, σε ό,τι αφορά εμάς και από την πολιτεία, τους θεσμικούς φορείς και από τα ίδια τα κράτη.

Για να περιοριστούν τα fake news και να περιοριστεί και το φαινόμενο και οι αρνητικές επιπτώσεις, που έχουν τα fake news, απαιτείται συνεργασία επιστημόνων, τεχνικών, εργαζόμενων στα Μ.Μ.Ε., δημοσιογραφικών ενώσεων, των ίδιων των μέσων ενημέρωσης και κυρίως των θεσμικών φορέων. Κυρίως, όμως, χρειάζεται βούληση από πολιτικές δυνάμεις, οι οποίες αναγνωρίζουν τα fake news, ως διαβρωτικό κοινωνικό φαινόμενο και απειλή και δεν τα βλέπουν, ως μία ευκαιρία και μέσο απόκτησης πολιτικής επιρροής, με κάθε κόστος.

Δυστυχώς, η χώρα μας πλήττεται από το φαινόμενο των fake news και το χειρότερο είναι ότι πολιτικές δυνάμεις και Κόμματα, συνειδητά, τα κατασκευάζουν και τα διαδίδουν από μικροπολιτική σκοπιμότητα και πολιτική ιδιοτέλεια, χωρίς να νοιάζονται για τις αρνητικές κοινωνικές επιπτώσεις, που προκαλεί αυτή η επιλογή. Τα Κόμματα αυτά, που εντάσσονται, σύμφωνα με έρευνες, κυρίως στο ευρύ φάσμα του συντηρητικού χώρου, από άκρα δεξιά μέχρι και το κέντρο, χρησιμοποιούν ψευδείς ειδήσεις, για να προωθήσουν τη στοχοποίηση, τη φοβική, υστερική και ρατσιστική ρητορική, σκορπώντας τοξικότητα και μίσος στην κοινωνία.

Τα τελευταία χρόνια, ακόμη και παραδοσιακοί κομματικοί σχηματισμοί, έχουν προσβληθεί από τον ιό των fake news, από το ρεπουμπλικανικό κόμμα των Η.Π.Α., έως και το κυβερνητικό κόμμα στην Ελλάδα. Τις τραγικές επιπτώσεις τις έχουμε δει, πολύ πρόσφατα, πάμπολλες οι περιπτώσεις υπουργών και βουλευτών της Ν.Δ., ακόμη και ο ίδιος ο Πρωθυπουργός, που έχουν αποδεδειγμένα διαδώσει ψεύτικες ειδήσεις, με αγαστή συνεργασία, με συστημικά μέσα ενημέρωσης, με στόχο τους πολιτικούς τους αντιπάλους κυρίως. Πάμπολλες όμως και οι περιπτώσεις, που χρήστες των μέσων κοινωνικής δικτύωσης ξεσκέπασαν τα ψέματα, ψευδείς ειδήσεις ή και καλυμμένες ειδήσεις και όλες τις πρακτικές, που φέρουν, καθώς εκεί τα αντανακλαστικά είναι πιο άμεσα.

Και ερωτώ και αναρωτιέμαι, υπάρχει πιο χυδαίο, σύγχρονο, μεγάλο fake news, διά στόματος Πρωθυπουργού, από το βήμα της Βουλής, ότι ο κ. Τσίπρας αντάλλαξε τις συντάξεις με τις Πρέσπες, ή όλο το αφήγημα το οποίο στήθηκε και από συστημικά Μ.Μ.Ε. και εκπροσώπους του πολιτειακού συστήματος και του πολιτικού συστήματος, που στήθηκε γύρω από την πυρκαγιά για το Μάτι;

Η πρακτική αυτή από το κυβερνών Κόμμα, κυρίες και κύριοι συνάδελφοι, αποτελεί μία πολύ συνειδητή επιλογή, μία συστηματική πολιτική εργαλειοποίηση των fake news. Από τη μία, όπως αναφέραμε, είναι αρρύθμιστο το πλαίσιο στις πλατφόρμες, από την άλλη, όμως, η ποιότητα της ενημέρωσης και της δημοσιογραφίας συμβάλλει στην ανάδυση του φαινομένου αυτού. Διότι τα Μ.Μ.Ε. έχουν τεράστια ευθύνη, σήμερα, κυρίως, γιατί δεν επιτελούν το βασικό τους ρόλο, αυτός που είναι του δημοκρατικού ελέγχου, απέναντι στην εκάστοτε εξουσία. Όχι μόνο κατασκευάζουν και διαδίδουν τα ίδια fake news, αλλά δεν προβάλλουν και την αληθινή είδηση, δεν στήνουν, δηλαδή, έναν αντι- fake news, αν μου επιτρέπετε ο όρος, έναν αντι - fake news τοίχο προστασίας της ενημέρωσης και της πληροφόρησης.

Οι δείκτες όλων των ερευνών και των μετρήσεων, τα τελευταία χρόνια, αποτυπώνουν μια κατάσταση απαξίωσης, χειραγώγησης της πληροφόρησης, έλλειψης πλουραλισμού, μονοφωνίας στην ενημέρωση, φαινόμενα πολύ ανησυχητικά, ο περιορισμός της φωνής των πολιτών, ο αποκλεισμός ειδήσεων, που δεν εντάσσονται στο κυβερνητικό αφήγημα, η αποσιώπηση, έως και η λοιδορία της διαφορετικής άποψης, τα κατασκευασμένα fake news, αντιλαμβανόμαστε, ότι έχουν στρέψει τους πολίτες σε άλλες πηγές ενημέρωσης, με μηδαμινό, όμως, βαθμό εγκυρότητας και αξιοπιστίας, ενώ οι πολίτες, οι χρήστες ουσιαστικά, απαξιώνουν τα συστημικά μέσα ενημέρωσης, για τα οποία μέσα ενημέρωσης βέβαια, πρέπει να ληφθούν θεσμικές πρωτοβουλίες για τον έλεγχο του ιδιοκτησιακού καθεστώτος, όπου εκεί αποτυπώνεται, σήμερα, ένας τεράστιος βαθμός ιδιοκτησιακής συγκέντρωσης, αλλά αυτό είναι ένα τεράστιο θέμα, το οποίο χρήζει άλλης συζήτησης.

Όπως έχει δείξει η εμπειρία, η ισχυρότερη άμυνα, απέναντι στα fake news, είναι η εκπαίδευση των χρηστών, η εκπαίδευση του κοινού, αλλά όπως είπα και η δημοσιογραφία υψηλής εγκυρότητας και αξιοπιστίας, η δημοσιογραφία, με ισχυρούς κανόνες δεοντολογίας πλουραλισμού και με πλαίσιο επικοινωνίας και διάδρασης, με τους πολίτες και όχι μέσα, τα οποία χειραγωγούνται ή είναι ευάλωτα σε συμφέροντα και εξαρτώνται, μέσα από πρακτικές, όπως οι λίστες Πέτσα. Το αναφέρω, γιατί είναι πολύ πρόσφατο φαινόμενο και αυτό. Όχι μέσα ενημέρωσης, που θα το επαναλάβω, δεν επιτελούν το ρόλο τους, ως μηχανισμοί ελέγχου και πληροφόρησης, δημιουργώντας βαθύ πλήγμα στη λειτουργία της δημοκρατίας, καθώς η εκάστοτε εξουσία, όχι μόνο δεν ελέγχεται, όχι μόνο δεν απολογείται, όχι μόνο δεν περιορίζεται, αλλά απολαμβάνει και ένα πεδίο κάλυψης, προκειμένου να λειτουργεί με πλήρη ασυδοσία.

Ιδιαίτερα σημαντικό, όμως, όπως και εσείς έχετε αναφέρει, είναι η εκπαίδευση του χρήστη. Η συμβολή του εκπαιδευτικού συστήματος πρέπει να είναι ιδιαίτερα ενεργή. Είναι απαραίτητη η εκπόνηση προγραμμάτων για μαθητές, όπου θα μαθαίνουν μεθόδους κριτικής και πλουραλιστικής προσέγγισης μιας είδησης, μεθόδους, για να ξεχωρίζουν ψεύτικες πληροφορίες, που μεταμφιέζονται, ως ειδήσεις, να ξεχωρίζουν τις αξιόπιστες ή μη πηγές, να μπορούν να αξιολογούν την πηγή, αλλά και να μάθουν τις μεθόδους, για το πώς μπορούμε να προστατεύσουμε και τα προσωπικά μας δεδομένα, ως χρήστες, αλλά και να προστατευτούμε από την παραπληροφόρηση και από ψευδείς ειδήσεις.

Εκπαιδευτικά διαδικτυακά παιχνίδια για παιδιά και νέους, με τέτοιο περιεχόμενο, έχουν δημιουργήσει αρκετά πανεπιστήμια, όπως το Cambridge, οργανισμοί, όπως το κέντροAnnenberg, αλλά και αρκετά μέσα ενημέρωσης, όπως το BBC.

Στη Γερμανία, για παράδειγμα, μαθητές δημοτικού μαθαίνουν για την αξία της ενημέρωσης, της δημοσιογραφίας και ιδιαίτερα του έντυπου, του Τύπου, που σχεδόν τείνει να εκλείψει, ως πηγή έγκυρης ενημέρωσης. Στην Ελλάδα, όπως γνωρίζουμε και όπως ακούσαμε και από τους καλεσμένους μας, έχουν ξεκινήσει αρκετά πετυχημένα εγχειρήματα, αρκετά πρόσφατα, ωστόσο, εκτιμώ, ότι πρέπει να ενταθούν, να μαζικοποιηθούν και να ενταχθούν αυτά τα προγράμματα στο εκπαιδευτικό μας σύστημα.

Κλείνοντας, και ευχαριστώ για την ανοχή, για τον περιορισμό των fake news, της παραπληροφόρησης ή και της στρεβλής είδησης, υπάρχουν πάρα πολλοί όροι, οι οποίοι ανταποκρίνονται, σε διαφορετικό ύφος ή ένταση του φαινομένου, θεωρώ πως είναι αναγκαία η εκπαίδευση του κοινού. Κανόνες λειτουργίας και ελέγχου στις πλατφόρμες, θεσμικό πλαίσιο λειτουργίας, αλλά και αυστηρό πλαίσιο αποκατάστασης των θυμάτων των fake news, το οποίο μπορεί να λειτουργήσει και παραδειγματικά, σε ένα ισχυρό θεσμικό πλαίσιο, για τους υπόλοιπους χρήστες.

Στο ύψος τους, όμως, και επιμένω και κλείνω με αυτό, πρέπει να σταθούν και τα μέσα ενημέρωσης, αλλά κυρίως, το πολιτικό μας σύστημα, τα Κόμματα και να μην εντάσσουν, με χυδαίο τρόπο, με συστηματικό τρόπο τα fake news στην επικοινωνιακή τους πολιτική, ως εργαλείο στοχοποίησης ή μικροπολιτικού οφέλους. Γιατί και η πολιτική μας στάση και η πολιτική μας δράση λειτουργεί παιδευτικά για την κοινωνία. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε.

Επειδή τέθηκαν κάποια ερωτήματα στον κ. Τσίμα και στον κ. Παναγιώτου, τα οποία θα πρέπει να τους δοθεί η ευκαιρία να απαντηθούν, θα τους δώσω στη συνέχεια τον λόγο.

Το λόγο έχει ο κ. Τζηκαλάγιας.

**ΖΗΣΗΣ ΤΖΗΚΑΛΑΓΙΑΣ:** Καλησπέρα σας, ευχαριστώ, κύριε Πρόεδρε.

Παρακολουθώ, με πολύ μεγάλο ενδιαφέρον, τη σημερινή συζήτηση. Πράγματι, ήταν μια πολύ σημαντική και ουσιαστική συζήτηση, συγχαρητήρια σε όσους συνέβαλαν στη διοργάνωση και στην εκτέλεση της.

Κάνοντας μια αναδρομή στην ενημέρωση στην Ελλάδα, και κυρίως, στην μεταπολιτευτική Ελλάδα, θα έλεγε κανείς ότι μετά τη μεταπολίτευση, όσον αφορά την ενημέρωση, είχαμε την κυριαρχία των ημερήσιων και κυριακάτικων φύλλων των εφημερίδων. Όλες οι εφημερίδες, μιας και είχαμε απόλυτη δημοκρατία, με την αποκατάσταση του 1974, από την άκρα αριστερά, μέχρι την άκρα δεξιά, πουλούσαν χιλιάδες φύλλα και ο πολίτης είχε τη δυνατότητα να ενημερώνεται.

Από πλευράς ραδιοφωνίας και τηλεόρασης, υπήρχε μόνο η κρατική ραδιοφωνία και η τηλεόραση και έτσι χρειάστηκαν, μπορώ να πω οι αγώνες, κυρίως, της φιλελεύθερης παράταξης, τέλη δεκαετίας του ’80, για να περάσουμε στην ελεύθερη ραδιοφωνία και τηλεόραση, που η ελεύθερη ραδιοφωνία και τηλεόραση μπορούσε να ήταν είτε δημοτική είτε ιδιωτική.

Αυτό το σημαντικό γεγονός, σιγά- σιγά, προοδευτικά, άρχισε να έχει και τη συνέπειά του στον αριθμό των φίλων των εφημερίδων, που πωλούνταν. Μπήκαν νεότερες γενιές στην κοινωνία και έτσι φτάσαμε, προοδευτικά, στο σημερινό σημείο, να πουλάνε λίγα φύλλα κάποιες ημερήσιες εφημερίδες, και κυρίως ο αυξημένος αριθμός φύλλων να είναι του Σαββατοκύριακου, που και αυτός ο αριθμός δεν έχει καμία σχέση, με παλιότερες εποχές.

Για ενημέρωση, αυτή τη στιγμή έχουμε τα περίπου δέκα πανελλήνιας εμβέλειας τηλεοπτικά κανάλια και τους περιφερειακούς τηλεοπτικούς σταθμούς. Ταυτόχρονα, όμως, έπεσε η κυκλοφορία και πολλών περιφερειακών και τοπικών εφημερίδων είτε ημερήσιων είτε εβδομαδιαίων, οι οποίες έπαιζαν πολύ σημαντικό ρόλο. Και σε αυτό συνέβαλε, τα τελευταία χρόνια, η ανάπτυξη του διαδικτύου. Σ’ αυτό θέλω να εστιάσω και να απευθύνω κάποια ερωτήματα, που φτάσαμε στο σημείο, σε κάθε μικρή περιφέρεια - και εγώ προέρχομαι από μία μικρή εκλογική περιφέρεια, την Καστοριά - και απ’ ό,τι γνωρίζω και σε διπλανούς νομούς και σε άλλες γεωγραφικές περιφέρειες της χώρας, δεν υπάρχει περιοχή, που να μην έχει από 10 έως 30 τοπικούς ιστότοπους ή blogs. Κάποιοι από αυτούς λειτουργούν ανεξέλεγκτα και, πολλές φορές, δεν ξέρεις ποιος είναι ο υπεύθυνος του ιστότοπου. Έχουν και κάποιους περίεργους τίτλους ονομαστικά και είναι και αυτοί διαμορφωτές της κοινής γνώμης.

Αυτό που ήθελα να πω εγώ στη συνεδρίαση της Επιτροπής και στους ειδικούς, που ακούνε, είναι ένας προβληματισμός και ταυτόχρονα μια προτροπή. Να ζητήσω, πάντοτε, να υπάρχει ενίσχυση στον περιφερειακό τοπικό τύπο, στον γραπτό τύπο, κυρίως, που πάντοτε έπαιζε ένα ρόλο και συνεχίζει να παίζει, ιδιαίτερα σε κάποιες ακριτικές περιοχές του τόπου μας.

Όσον αφορά τα blogs, τους ιστότοπους, αυτό που θέλω να ρωτήσω τους ειδικούς από τους συμμετέχοντες, είτε είναι δημοσιογράφοι υψηλής αναγνωρισιμότητας είτε είναι πανεπιστημιακοί δάσκαλοι, μιας και το θέμα της συζήτησής μας είναι οι ψευδείς ειδήσεις, που αναπαράγονται, τα λεγόμενα Fake News, πολλές φορές, έχουμε το φαινόμενο κάποια από αυτά τα blogs μπορεί να μη λένε απευθείας μία ψευδή είδηση, αλλά όταν σκεπάζουν ή καλύπτουν ή δεν προβάλλουν τις θέσεις κάποιου Κόμματος ή κάποιου εκπρόσωπου Κόμματος, δεν είναι αυτό ίσως και χειρότερο από το να πει κανείς μια ψεύτικη είδηση;

Για να γίνω πιο σαφής, εννοώ ότι δημοκρατία και πλουραλισμός - που πρέπει να είμαστε ευτυχείς γι’ αυτό το πολίτευμα, που έχουμε - σημαίνει να κατατίθενται όλες οι απόψεις, είτε των Κομμάτων είτε των εκπροσώπων, σε όλα τα επίπεδα των κομμάτων, είτε είναι της κεντρικής πολιτικής σκηνής, της περιφερειακής ή της δημοτικής Αυτοδιοίκησης, και ο πολίτης να βγάζει τα συμπεράσματά του.

Πολλές φορές, κάποια από αυτά τα περιφερειακά μέσα κοινωνικής δικτύωσης, επειδή ο κανόνας της λειτουργίας τους είναι να υπάρχει ροή χρηματοδότησης προς αυτούς, από τη στιγμή, που οι περισσότεροι δεν λειτουργούν, με ανοιχτούς κανόνες – εννοείται ότι η χρηματοδότηση είναι κάτω από το τραπέζι – αποσιωπώντας τη δραστηριότητα κάποιων Κομμάτων ή κάποιων εκπροσώπων Κομμάτων, ουσιαστικά, παρουσιάζουν μια πλημμελή εικόνα της πολιτικής κατάστασης ή της δραστηριότητας, που υπάρχει, σε μια περιοχή.

Αυτά ήθελα να εκφράσω σαν προβληματισμούς και θα ήθελα να ακούσω από κάποιον ή κάποιους ορισμένες απαντήσεις, ειδικά για το πώς μπορεί να αντιμετωπιστεί αυτό το φαινόμενο. Γιατί, όπως σας είπα, κάποιοι ιδιοκτήτες αυτών των ιστότοπων είτε δεν ξέρεις ποιος είναι ο πραγματικός ή και αν τον ξέρεις, λες «Τώρα αυτός που τελείωσε το εξατάξιο Γυμνάσιο, με δυσκολία, είναι δυνατόν να εμφανίζεται, σαν τον ειδικό, σε χίλια δυο θέματα και να κάνει σπέκουλα, με διάφορους τρόπους;»

Αυτά ήθελα να πω, κύριε Πρόεδρε. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστώ και εγώ.

Πριν δώσω το λόγο στους προσκεκλημένους, θα ήθελα να πω σε αυτό το σημείο ότι η συνάδελφος, η Κυρία Κεφαλίδου, η Τομεάρχης του Κινήματος Αλλαγής, δεν μπορούσε για λόγους υγείας, να παραστεί στη σημερινή συνεδρίαση. Έχει αποστείλει, όμως εισήγηση, την οποία, με τη σύμφωνη γνώμη της Επιτροπής, θα συμπεριλάβω στα Πρακτικά.

Θα σας διαβάσω την εισήγησή της.

«Ελεύθερος ενεργός πολίτης μπορεί να είναι μόνο ο ενημερωμένος πολίτης.

Η λογοκρισία, παλαιά παραδοσιακή μέθοδος ελέγχου της συλλογικής συνείδησης των πολιτών, σπάνια απαντάται σε δυτικού τύπου δημοκρατίες. Τη θέση της έχει καταλάβει ο βομβαρδισμός από τα Μ.Μ.Ε. και κυρίως από τα Μέσα Κοινωνικής Δικτύωσης κάθε λογής «ειδήσεων», αναλύσεων, αναρτήσεων από χιλιάδες αυτοαποκαλούμενους «ειδικούς» επί παντός επιστητού.

Οι χιονοστιβάδες αναρτημένων άρθρων στο διαδίκτυο κάνουν τον γύρο του κόσμου, ανεξέλεγκτα, ποντάροντας στην άγνοια, στον φόβο, στις προκαταλήψεις, στα στερεότυπά μας. Κυρίως, όμως, ποντάροντας στο έλλειμμα κριτικής ικανότητας των πολιτών.

Η πανδημία που ταλαιπωρεί τον κόσμο μας, τον τελευταίο ενάμιση χρόνο, οι επιπτώσεις της και η συμπεριφορά των κοινωνιών στην αντιμετώπισή της, ανέδειξαν το μεγάλο κενό στην παιδεία, που προσφέρεται από την πολιτεία. Μία παιδεία ποσοτικά σωρευτική γνώσεων, χωρίς εμβάθυνση στη διαδικασία κατανόησης, εμπέδωσης και καλλιέργειας της ικανότητας σκέψης, ανάλυσης και σύνθεσης, συνεπαγωγής και αφομοίωσης.

Γαλουχήσαμε και συνεχίσουμε να αναθρέφουμε πολίτες “δια βίου ανήλικους” και ανεύθυνους, πολυμαθείς, όλο και περισσότερο διψασμένους και ακόρεστους, για την ποσότητα, ικανούς στην καταβρόχθιση και ακόμη ικανότερους στην αναπαραγωγή ανεπεξέργαστων σερβιρισμένων “γνώσεων”, που όσο λιγότερο απαντούν στους κανόνες της λογικής τόσο μεγαλύτερη και ταχύτερη διάχυση εμφανίζουν στην κοινωνία.

«Μεταξύ των βασικών παραγόντων μιας ανελεύθερης ζωής είναι η άγνοιά μας. H δική μας άγνοια», πρόσφατα, ανέφερε ο σύγχρονος ήρωας της ζωής μας και της λογικής μας, ο καθηγητής Σωτήρης Τσιόδρας.

Μια άγνοια που θρέφεται, με διαρκώς «ολόφρεσκες» ανακαλύψεις, αποκαλύψεις επτασφράγιστων μυστικών και συνωμοσιών. Αχόρταγη, προσφέρει πλήθος ευκαιριών σε τυχάρπαστους, που με τη σειρά τους τρέφουν με “like” την αρρωστημένη ματαιοδοξία τους. Και αυτή είναι η καλύτερη περίπτωση. Διαφορετικά, απλά ενισχύουν την τσέπη τους, εγκληματώντας κατά του κοινωνικού συνόλου, μερίδα του οποίου κάνουν, εν αγνοία του, συνένοχο.

Κάπως έτσι κάποιοι «δια βίου ανήλικοι» κατάπιαν χλωρίνη για να προστατευτούν από τον covid19 ή αρνούνται τον εμβολιασμό, για να μην τους φυτέψουν στο σώμα τους οι μεγάλες δυνάμεις τσιπάκια παρακολούθησης της σκέψης τους ! Ποιας σκέψης, άραγε;

Την ίδια ώρα, ναρκοθετούν το μέλλον μιας ολόκληρης κοινωνίας, θέτουν σε κίνδυνο τη ζωή τους και τη ζωή των διπλανών τους, ακόμη και των πιο αγαπημένων τους, και όταν ο φονικός ιός χτυπήσει τη δική τους πόρτα, επαναστατούν κατά του συστήματος, που δεν τους παρέχει γρήγορη και αποτελεσματική θεραπεία, με εξασφαλισμένα αποτελέσματα.

Τα fake news, με την εμφάνιση της πανδημίας, εξαπλώνονται, με μεγαλύτερη ταχύτατα και από τον ίδιο τον ιό covid19 και τις μεταλλάξεις του, προλαβαίνοντας να μολύνουν όλο και περισσότερους, προετοιμάζοντας το πιο εύφορο έδαφος για τη νέα μετάλλαξη του.

Σήμερα, την ώρα που η 4η μετάλλαξη καλπάζει, οι κοινωνίες κουρασμένες και βαθιά πληγωμένες πολεμάμε σε δύο μέτωπα, ταυτόχρονα: στην αναχαίτιση της πανδημίας και στη μάχη των fake news. Πολεμάμε την πιο ανίερη συμμαχία πανδημίας και ψευδών ειδήσεων, διχασμένοι σε εμβολιαστές και αντιεμβολιαστές.

Τα στοιχήματα των ανθρώπων οφείλουν να είναι πάντοτε υπέρ της ζωής. Είναι βέβαιο ότι τελικά η λογική θα βρει το δρόμο της. Ο covid19 και ο όλεθρος, που σκόρπισε στον κόσμο, θα γίνει θλιβερή ανάμνηση και σκοτεινή σελίδα στην ιστορία. Το ζήτημα, τώρα, είναι να νικήσουμε, με τα λιγότερα τραύματα και, κυρίως, με τις λιγότερες απώλειες.

Στον απολογισμό που θα κάνουμε, στο τέλος της μάχης - να δούμε τι χάσαμε και τι κερδίσαμε - στα κέρδη μας οφείλουμε να συμπεριλάβουμε τη γνώση για όλα αυτά, που πρέπει να αλλάξουμε. Κυρίως, για την ανάγκη να φτιάξουμε τα σχολεία μας. Να εκπαιδεύουν ή να εκπαιδεύουμε τους αυριανούς ενήλικους υπεύθυνους πολίτες, να σκέπτονται, να κρίνουν, να αμφισβητούν, να ερευνούν, να αναλύουν και να συνθέτουν, να αποστασιοποιούνται από τα γεγονότα και να φιλτράρουν την πληροφορία. Να τους μάθουμε πώς να μαθαίνουν. Να τους κάνουμε να θέλουν να μαθαίνουν, αντί να συναγωνίζονται στην αμάσητη κατάποση περισσότερων ανεπεξέργαστων πληροφοριών.

Η πανδημία μας στέρησε την τελευταία κρυψώνα της ανευθυνότητας μας. Οδυνηρό μεν, απόλυτα χρήσιμο δε.

Χαρά Κεφαλίδου.»

Παρακαλώ, κ. Τσίμα και κ. Παναγιώτου, θα θέλατε να απαντήσετε σε ερωτήσεις;

Έχετε το λόγο, για δύο λεπτά, ο καθένας.

**ΠΑΥΛΟΣ ΤΣΙΜΑΣ (Δημοσιογράφος):** Αν δεν κάνω κατάχρηση της υπομονής σας και της κόπωσής σας, ευχαριστώ πολύ.

Ήθελα απλώς, παίρνοντας υπόψη τις ερωτήσεις, να κάνω δύο πολύ γρήγορα σχόλια, που νομίζω ότι έχουν σημασία.

Το πρώτο, επειδή ακούστηκε, πολλές φορές. Τα ψέματα, τα Fake News, η αναπαράσταση ενός ψέματος, ως αλήθεια, είναι παλιά όσο και ο άνθρωπος. Θα μπορούσε να πει κανείς ότι τα πρώτα Fake News τα κατασκεύαζαν οι θεοί της Ιλιάδας, για να ξεγελάσουν τους Τρώες ή τους Έλληνες, ανάλογα με το ποιον υποστήριζε κάθε θεός. Το ψέμα ούτε θα πάψει να υπάρχει και να εμφανίζεται στη δημόσια ζωή, ως αλήθεια.

Αυτό που έχουμε να κάνουμε, συνεπώς, αυτό που έχουμε να αντιμετωπίσουμε σήμερα, δεν είναι μια εξέλιξη του γνωστού φαινομένου του ψεύδους, που εμφανίζεται, ως αλήθεια. Είναι κάτι που η ανθρωπότητα, ποτέ στο παρελθόν, δεν αντιμετώπισε.

Έχουμε να κάνουμε με το εξής. Έχουμε πλατφόρμες, τις οποίες εγώ και ο καθένας μας χρησιμοποιεί, για να επικοινωνήσει με τους φίλους του, να ενημερωθεί, να ψωνίσει, να διαλέξει μουσική, να διαλέξει ταινίες και δέκα χιλιάδες άλλα πράγματα και αυτό δίνει στην πλατφόρμα τη δυνατότητα να ξέρει για μένα περισσότερα από όσα ξέρω εγώ ο ίδιος, περισσότερα από όσο θέλω να ξέρει κάποιος για μένα και αυτό της δίνει τη δυνατότητα να «ράψει», μέσω ενός προγράμματος τεχνητής νοημοσύνης, μέσω ενός αλγόριθμου, ένα μήνυμα, το οποίο είναι στα μέτρα μου και στο οποίο εγώ δεν μπορώ να αντισταθώ. Είναι αδύνατο να αντισταθώ, γιατί μιλάει, όπως είπε ο κύριος Μπλέτσας, στις ορμόνες μου, όχι στο μυαλό μου. Συνεπώς, όλα μου τα φίλτρα αντίστασης καταρρίπτονται. Αυτό είναι το καινούργιο στην ιστορία του κόσμου. Καμιά προπαγάνδα, ούτε η πιο επιτυχημένη προπαγάνδα του Χίτλερ, όσο κι αν ήξερε να παίζει με το θυμικό των ανθρώπων, δεν ήταν σε θέση να κάνει ένα μήνυμα, το οποίο είναι «ραμμένο», ως κουστούμι, στα μέτρα του κάθε ανθρώπου, συγκεκριμένα, γιατί ξέρει για τον άνθρωπο αυτόν περισσότερα από όσα ξέρει ο ίδιος για τον εαυτό του. Αυτό είναι καινούργιο και δίνει μια εντελώς καινούργια διάσταση στο φαινόμενο ή στον κίνδυνο της παραπληροφόρησης.

Δεύτερον. Ποτέ άλλοτε, δεν είχαμε τη δυνατότητα, δεν υπήρχε η δυνατότητα αντικειμενικά, τεχνολογικά, σε μια πλατφόρμα, ένας άνθρωπος, μια ομάδα, μια οργάνωση να παράγει ψευδείς ειδήσεις και κατόπιν να τις αναπαράγει, με ταχύτητα φωτός, κατά εκατομμύρια και να φθάνουν στον τελικό αποδέκτη, όχι ως το μήνυμα κάποιου, όχι ως κάτι, που είπε ο κύριος Συρίγος, αλλά η φωνή του Συρίγου να έχει μεταμφιεστεί 100.000 φορές, σε άλλες φωνές, που φτάνουν στα αυτιά μου, ως οικείες, είναι οι φίλοι μου, είναι οι δικοί μου και έτσι να εμφανίζεται, ως πειστικό, πλειοψηφικό, κάτι το οποίο το έχει δημιουργήσει ένας άνθρωπος. Δώδεκα άνθρωποι, λέει η έρευνα στην Αμερική, έχουν παράξει το 70% της αντιεμβολιαστικής φιλολογίας. Αυτά είναι καινούργια πράγματα, στην ιστορία του κόσμου. Δεν τα έχει ξανααντιμετωπίσει ο άνθρωπος. Είναι καινούργια και γι’ αυτό απαιτούν καινούργια αντιμετώπιση και από άποψη ρύθμισης, όχι λογοκρισίας, ρύθμισης στις πλατφόρμες, όχι στους χρήστες και από άποψη εκπαίδευσης. Γι’ αυτό ξαναλέω, έχει πολύ μεγάλη σημασία η συζήτηση, που άνοιξε σήμερα η Επιτροπή σας.

Σε ό,τι αφορά τη σχέση των παραδοσιακών μέσων, πρέπει να τα λέμε «παραδοσιακά», άκουσα πολλές φορές και ο φίλος μου ο Νίκος (Παναγιώτου) το είπε, «τα κυρίαρχα μέσα». Ποια είναι κυρίαρχα μέσα, σήμερα, στην Ελλάδα; Οι άνθρωποι, που έχουν, ως κύρια ή μοναδική πηγή πληροφόρησης ένα μέσο κοινωνικής δικτύωσης, είναι περισσότεροι από τους ανθρώπους, που αθροιστικά χρησιμοποιούν εφημερίδες, ραδιόφωνο και τηλεόραση. Άρα, ποιο είναι το κυρίαρχο μέσο, σήμερα, στην Ελλάδα; Τα μέσα κοινωνικής δικτύωσης είναι το κυρίαρχο μέσο στην Ελλάδα.

Τα στατιστικά στοιχεία τα ξέρετε και εσείς. Η Ελλάδα είναι η δεύτερη χώρα, μετά την Κένυα, στο ποσοστό του πληθυσμού, που χρησιμοποιεί τα μέσα κοινωνικής δικτύωσης, ως κύρια ή μοναδική πηγή πληροφόρησης. Προφανώς, έχουν ευθύνη τα παραδοσιακά μέσα ενημέρωσης, γιατί συμβαίνει αυτό. Η εμπιστοσύνη στα μέσα, σε όλο τον κόσμο, καταρρέει. Όχι με την ίδια ταχύτητα, όχι με τον ίδιο ρυθμό.

Παράδειγμα πολύ κλασικό: Στην Ελλάδα, η εμπιστοσύνη στις ειδήσεις είναι 32%, με τη μέτρηση της Οξφόρδης και του Ρόϊτερς. Στην Πορτογαλία, που είναι μια χώρα, που μας μοιάζει και υπέστη τα ίδια, που υποστήκαμε εμείς, από άποψη κρίσης, η εμπιστοσύνη είναι στο 61%. Γιατί εκεί είναι διπλάσια και εδώ λιγότερη; Άρα, το πρόβλημα είναι πιο σύνθετο από το «περάσαμε μια κρίση και κατέρρευσε η εμπιστοσύνη».

Προφανώς, έχουν ευθύνη τα παραδοσιακά μέσα ενημέρωσης, γιατί στην Ελλάδα ο ρυθμός απομείωσης της εμπιστοσύνης ήταν ταχύτερος απ’ ό,τι αλλού και ο πολιτικός κόσμος έχει ευθύνη, γιατί η εμπιστοσύνη στους πολιτικούς εδώ απομειώθηκε, ταχύτερα, από ό,τι αλλού. Είναι μια μεγάλη συζήτηση, που δεν είμαι ούτε ο κατάλληλος να την απαντήσω, ούτε είναι η ώρα, αλλά ξαναλέω, πρέπει να μεταφέρουμε το βλέμμα μας, κρατώντας αυτό: Είναι πολύ νόμιμη η ερώτηση για το πόσο φταίνε και τι μπορούν να κάνουν τα ίδια τα παραδοσιακά μέσα ενημέρωσης. Μπορούν να κάνουν. Δεν έχει τελειώσει η ιστορία τους, αλλά νομίζω ότι πρέπει να μεταφέρουμε το βλέμμα μας σε αυτό, που είναι καινούργιο και είναι προκλητικό και επικίνδυνο.

**ΒΑΣΙΛΗΣ ΔΙΓΑΛΑΚΗΣ (Πρόεδρος της Επιτροπής):** Ευχαριστώ, κύριε Τσίμα.

Τον λόγο έχει ο κ. Νικόλαος Παναγιώτου, Αναπληρωτής Καθηγητής Τμήματος Δημοσιογραφίας και Μ.Μ.Ε. ΑΠΘ.

**ΝΙΚΟΛΑΟΣ ΠΑΝΑΓΙΩΤΟΥ (Αναπληρωτής Καθηγητής Τμήματος Δημοσιογραφίας και Μ.Μ.Ε. στο Α.Π.Θ**.**):** Ευχαριστώ, κύριε Πρόεδρε. Να ξεκινήσω και να επιμείνω λίγο σε αυτά, που αναφέρθηκε ο κ. Τσίμας. Επειδή σε όλη τη συζήτηση για τα Fake news έχει κυριαρχήσει ότι το έχουμε ζήσει ξανά, δεν το έχουμε ζήσει ξανά. Συμφωνώ, απόλυτα, με την ανάλυση, που έχει κάνει ο κ. Τσίμας, απλά θα προσθέσω σε αυτό την απουσία ρυθμιστικού πλαισίου, δηλαδή, ότι οι ίδιες οι πλατφόρμες αγγίζουν όλο τον κόσμο, με εξαίρεση την Κίνα.

Κατά συνέπεια, έχουμε απέναντί μας πλατφόρμες, που μπορούν και έχουν τις τεχνολογικές αυτές δυνατότητες και αποτελούν την πρώτη πύλη εισόδου, για μια σειρά από δραστηριότητες. Άρα, υιοθετώντας αυτού του είδους την αντιμετώπιση, καταλαβαίνουμε, γιατί πρέπει να ενισχύσουμε πλέον τον πολίτη, στην προσπάθειά του να διαχειριστεί την κατάσταση αυτή.

Γιατί, ποια είναι μια ακόμη θεμελιώδης αλλαγή; Ότι από αναζητητές πληροφόρησης, στη δεκαετία του 80 - 90, αναζητούσαμε την πληροφόρηση, τώρα, πρέπει πλέον να την φιλτράρουμε. Να επιλέξουμε, δηλαδή, από τον όγκο, που θα έρθει πάνω μας, να πούμε τι είναι σημαντικό και τι μη. Είναι μια θεμελιώδης και πολύ σημαντική αλλαγή στον τρόπο ενημέρωσης.

Είμαι υπέρ ενός ισχυρού ρυθμιστικού πλαισίου. Απαιτείται για όλες αυτές τις καταστάσεις, δηλαδή, το κράτος θα είναι περισσότερο ισχυρά παρών και ρυθμιστής, για να μπορέσει να διαχειριστεί ένα φαινόμενο, που είναι υπερεθνικό. Σε αυτό το σημείο, είναι κρίσιμος ο ρόλος των υπερεθνικών οργανισμών.

Τι σημαίνει, στην περίπτωση αυτή; Πρέπει να εισαχθεί από την προσχολική ηλικία, από το νηπιαγωγείο, προκειμένου τα παιδιά, καθώς ήδη από πολύ μικρά αποκτούν τεχνικές δεξιότητες. Ξέρουν να ανοίγουν το τηλέφωνο, να μοντάρουν, να κάνουν και λοιπά. Είχα προσπαθήσει να αποκλείσω τα παιδιά μου από το ίντερνετ και βρέθηκα και εγώ εκτός από αυτό, γιατί έχουν περισσότερες, προφανώς, δεξιότητες. Άρα, δεν πρέπει να αντιμετωπίζουμε τα νέα παιδιά με την ίδια λογική, που τα αντιμετωπίζαμε, στη δεκαετία του ‘90 και του 2000, όταν ξεκίνησε να εισάγεται ο ψηφιακός γραμματισμός στην εκπαίδευση.

Σε αυτό το σημείο, θέλω να τονίσω ότι ενώ πάλι θα κάνω επισήμανση, σε σχέση με το «tik-tok». Αν ρωτήσετε ηλικίες 12 με 20, θα δείτε ότι Facebook χρησιμοποιούν οι άνω των 30. Οι νεαρότερες ηλικίες έχουν πάει αλλού. Δε μπορεί να συζητάμε, με όρους Facebook, όταν έχουν πάει αλλού. Επίσης, νομίζω ότι χρειάζεται να δοθεί πολύ μεγάλη έμφαση και σε μεγαλύτερες ηλικίες, άνω των 60 - 65. Είναι ένας θαυμαστός καινούργιος κόσμος και πολύ περισσότερο και από τους νέους είναι αυτοί, που κάνουν «like» και «re share» σε τέτοιου είδους περιεχόμενο. Χρειάζεται να δώσουμε έμφαση και εστίαση και σε αυτές τις ηλικίες. Τρέξαμε τέτοιου είδους ειδικά σεμινάρια στη Θεσσαλονίκη, κατά τη διάρκεια της εβδομάδας γραμματισμού.

Σε σχέση με αυτό, που είπε ο κ. ο Τζηκαλάγιας, νομίζω ότι ενισχύοντας τις δεξιότητες του κοινού, θα μπορέσει το κοινό, στο τέλος, να διαχειριστεί και να διαχωρίσει και να πει ότι εγώ, επιλεγμένα, πάω σε μια στρατευμένη πληροφόρηση και επιλεγμένα, πηγαίνω κάπου αλλού. Σημαίνει, όμως, ότι η πολιτεία δεν θα πρέπει να έχει ευθύνη σε αυτό; Έχει και πολύ σημαντική και σημαντικός είναι αντίστοιχα ο ρόλος των ενώσεων, που πρέπει να εντάξουν στο δυναμικό τους και τα νέα αυτά μέσα. Να μην τους αφήσουν απέξω, υιοθετώντας λογικές προηγούμενων δεκαετιών, αλλά να εντάξουν και τα νέα αυτά μέσα, γιατί εκεί δημιουργούνται και οι ευθύνες και είναι υπόλογοι γι’ αυτά. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρίες και κύριοι συνάδελφοι, αξιότιμοι προσκεκλημένοι, θα ήθελα να σας ευχαριστήσω για την παρουσία σας.

Δεν θα ήθελα, αυτή τη στιγμή, να προσπαθήσω να συνοψίσω τα όσα ειπώθηκαν, γιατί ακούστηκαν πραγματικά και πολλές προτάσεις. Αυτό, όμως, που θα κάνω, για να έχει και συνέχεια αυτή η προσπάθεια του, πέραν των πρακτικών της Επιτροπής, προβλέπεται να ετοιμάζονται και εκθέσεις. Επομένως, θα υπάρξει μια έκθεση, που θα συνοψίζει τη συζήτηση και τις προτάσεις, που ακούστηκαν, στη σημερινή συζήτηση. Θα κοινοποιηθεί στα μέλη της Επιτροπής, προκειμένου να υποβάλουν τις παρατηρήσεις τους και στη συνέχεια, να πάρει το δρόμο της και προς τον Πρόεδρο της Βουλής και την Κυβέρνηση.

Σας ευχαριστώ πολύ και για τη συμμετοχή σας και για την προετοιμασία και για το καλό κλίμα της συζήτησης.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Αντωνιάδης Ιωάννης, Αυγερινοπούλου Διονυσία – Θεοδώρα, Ρουσόπουλος Θεόδωρος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κοντογεώργος Κωνσταντίνος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μονογυιού Αικατερίνη, Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Γκαρά Αναστασία, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Μπιάγκης Δημήτριος, Παπανδρέου Γεώργιος, Ασημακοπούλου Σοφία - Χάιδω, Μπούμπας Κωνσταντίνος και Αδάμου Κωνσταντίνα.

Τέλος και περί ώρα 20.10΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΒΑΣΙΛΕΙΟΣ ΔΙΓΑΛΑΚΗΣ ΧΡΙΣΤΙΝΑ ΑΛΕΞΟΠΟΥΛΟΥ**